ভূ-পৃষ্ঠৰ পৰিৱৰ্তন | সমাজ বিজ্ঞান | ভূগোল | নৱম শ্ৰেণী | Social Science\nAugust 20, 2021 October 13, 2021 AdminClass IX, NCERT Solutions- অসমীয়া মাধ্যম, সমাজ বিজ্ঞান - নৱম শ্ৰেণীclass 9, class ix, geography, notes, social science, solution, অধ্যায় ১, অসমীয়া মাধ্যম, টোকা, ভূ-পৃষ্ঠৰ পৰিৱৰ্তন, ভূগোল, সমাধান\nইয়াত অসমীয়া মাধ্যমৰ, সমাজ বিজ্ঞান বিষয়ৰ, প্ৰশ্নৰ উত্তৰ সমূহ দিয়া হৈছে ৷ নৱম শ্ৰেণীৰ, ভূগোল খণ্ডৰ অধ্যায়- ১ ভূ-পৃষ্ঠৰ পৰিৱৰ্তন ( Change of the Earth’s Surface ) পাঠটিত থকা প্ৰশ্নৰ উত্তৰ সমূহ ইয়াত পাব |\n১/ ভূপৃষ্ঠত মহাদেশ আৰু মহাসাগৰৰ বিতৰণৰ এটি আভাস দিয়া।\nউত্তৰ – পৃথিৱীৰ উপৰিভাগ মহাদেশ (স্থলভাগ) আৰু মহাসাগৰ (জলভাগ)ৰে গঠিত। ভূপৃষ্ঠত মহাদেশ আৰু মহাসাগৰৰ বিতৰণৰ সম্পৰ্কে তলত উল্লেখ কৰা হ’ল –\n(i)মহাদেশ – পৃথিৱীৰ পৃষ্ঠৰ প্ৰায় ২৯ শতাংশ স্হলভাগ বা মহাদেশে আগুৰি আছে। মহাদেশকেইখনৰ ভিতৰ ভাগত সমভূমি, মালভূমি, পাহাৰ-পর্বত, নদী-উপত্যকা, মৰুভূমি, উপকূলীয় সমতল আদি দেখা যায়। পৃথিৱীৰ মুঠ স্হলভাগক ৭টা প্ৰধান ভাগত একোখনকৈ মহাদেশ হিচাপে ভাগ কৰা হৈছে ৷\n(ii) মহাসাগৰ – পৃথিৱীৰ উপৰিভাগৰ ৭১ শতাংশ জলভাগ বা মহাসাগৰেৰে গঠিত ৷ মহাসাগৰ কেইখনত পানীত বুৰ গৈ থকা অৱস্থাত আছে মালভূমি, সমতল, পাহাৰৰ লানি, গভীৰ খাত, প্রবাল প্রাচীৰ আদি অৱয়ব। তদুপৰি মহাসাগৰত সৰু ডাঙৰ বহুতো দ্বীপ দেখা যায়। পৃথিৱীৰ মুঠ স্হলভাগক ৫টা প্ৰধান ভাগত একোখনকৈ মহাসাগৰ হিচাপে ভাগ কৰা হৈছে ৷\n২/ ভূপৃষ্ঠৰ পৰিৱৰ্তন কিয় ঘটে ব্যাখ্যা কৰা।\nউত্তৰ – ভূ-পৃষ্ঠ আৰু মহাসাগৰৰ তলিৰ এইবোৰ অৱয়ব যুগ যুগ ধৰি চলি অহা কিছুমান প্রক্রিয়া বা ক্রিয়াৰ ফলত সৃষ্টি হৈছে। সময়ৰ গতিত এই অৱয়ববোৰৰ পৰিৱৰ্তন ঘটে। যিবিলাক প্রক্রিয়া এই অৱয়ববোৰৰ সৃষ্টিৰ লগত জড়িত হৈ থাকে, সেইবোৰৰো সময়ৰ গতিত পৰিৱৰ্তন ঘটে। মন কৰিবলগীয়া কথা যে পৃথিৱীৰ স্থলভাগ আৰু জলভাগত ক্রিয়া কৰি থকা কাৰকসমূহৰ কিছুমান বাহ্যিক আৰু কিছুমান আভ্যন্তৰীণ৷ বাহ্যিক কাৰকবোৰে আমি দেখিব পৰাকৈ বাহিৰৰ পৰা ক্রিয়া কৰে আৰু আভ্যন্তৰীণ কাৰকৰবাৰে আমি নেদেখাকৈ পৃথিৱীৰ অন্তৰ্ভাগত ক্রিয়া কৰি থাকে। বাহ্যিক কাৰকবোৰৰ ভিতৰত সূৰ্যৰ উত্তাপ, বতাহ, বৰষুণ, নদী, হিমবাহ, সাগৰৰ টৌ আদি প্রধান। আনহাতে, আভ্যন্তৰীণ কাৰকববোৰৰ ভিতৰত ভূমিকম্প আৰু আগ্নেয় উদগীৰণ প্রধান। আভ্যন্তৰীণ কাৰকবোৰে মহাদেশৰ অন্তৰ্ভাগৰ লগতে মহাসাগৰৰ তলিৰ অন্তর্ভাগতো ক্রিয়া কৰিব পাৰে। এইবোৰ কাৰকে সাধাৰণতে ভূ-পৃষ্ঠৰ লগতে মহাসাগৰৰ তলি ভাগকো অসমান কৰি ৰখাত অৰিহণা যোগায়। ভূমিকম্প সংঘটিত হলে মহাদেশৰ বা মহাসাগৰৰ উদ্গীৰণ তলি ভাগৰ কোনো অংশ উঠি আহিব পাৰে বা বহি যাব পাৰে। আগ্নেয় উদগীৰণ সংঘটিত হলে ভূমিকম্পও হয় আৰু সংশ্লিষ্ট ঠাইত আগ্নেয়গিৰিৰো সৃষ্টি হয়। আভ্যন্তৰীণ প্রক্রিয়াবোৰৰ অন্তৰালত এটা মূল প্রক্রিয়া জড়িত হৈ আছে যাক ফলক বিৱৰ্তন (plate tectonic) বুলি কোৱা হয়।\n৪/ ভূমিকম্প আৰু আগ্নেয় উদগীৰণক কিয় আভ্যন্তৰীণ কাৰক বুলি কোৱা হয় ?\nউত্তৰ – ভূমিকম্প আৰু আগ্নেয় উদগীৰণক আভ্যন্তৰীণ কাৰক বুলি কোৱা হয় কাৰণ –\n(i) ভূমিকম্প আৰু আগ্নেয় উদগীৰণ ভুপৃষ্ঠৰ অন্তৰ্ভাগত উৎপন্ন হয় ৷\n(ii) এইবোৰ কাৰকে সাধাৰণতে ভূ-পৃষ্ঠৰ লগতে মহাসাগৰৰ তলি ভাগকো অসমান কৰি ৰখাত অৰিহণা যোগায়।\n৫/ নদী অৱবাহিকা বুলিলে কি বুজায় ? নদী অৱবাহিকাৰ এটি চিত্র আঁকা।\nউত্তৰ – সাধাৰণতে নদীয়ে ইয়াৰ উপনদী, শাখা নদী আদিৰ সহায়ত একেলগে একোটা অৱবাহিকাৰ (Basin) সৃষ্টি কৰে। অৱবাহিকা হৈছে একোটা এলেকা, য’ৰপৰা নদীয়ে ইয়াৰ উপনদীসহ নামনিলৈ পানী কঢ়িয়াই আনে |\nচিত্ৰ – ব্ৰহ্মপুত্ৰ নদীৰ অৱবাহিকাৰ মানচিত্ৰ\n৬/ উপনদী কি? ব্ৰহ্মপুত্ৰৰ দুখন প্রধান উপনদীৰ নাম লিখা।\nউত্তৰ – উপনদী হ’ল মূল নদী এখনলৈ বৈ যোৱা ক্ষুদ্ৰ শাখা বা পানীৰ প্ৰবাহ ৷\nব্ৰহ্মপুত্ৰৰ দুখন প্রধান উপনদী – লুইত আৰু কপিলী ৷\n৭/ নদীৰ খনন কাৰ্যৰ এটি আভাস দিয়া।\nউত্তৰ – নৈৰ পানীভাগ উচ্চ ভূমিৰ পৰা ক্ৰমে নামনিলৈ বৈ আহোঁতে অৱবাহিকাৰ উপৰিভাগত স্বাভাৱিকতে খনন কার্য সাধিত হয়। বৰষুণৰ পানী যেতিয়া নৈ হৈ বৈ যায় তেতিয়া পানীৰ খনন শক্তি বাঢ়ে। নদী অৱবাহিকাৰ সকলো অংশতে কম-বেছি পৰিমাণে খনন কার্য চলে যদিও প্ৰধানকৈ নদীৰ গতিপথতহে খনন কার্য সুস্পষ্ট হৈ পৰে।\nনদীৰ খনন কার্য বহুতো কাৰকৰ ওপৰত নিৰ্ভৰ কৰে। তাৰ ভিতৰত নদীৰ গতিপথৰ ভূতাত্ত্বিক গঠন আৰু পানীৰ খনন শক্তিয়েই প্রধান। পানী নদীৰে প্রবাহিত হওঁতে গতিপথত যি হেঁচা প্রয়োগ হয়, সেই হেঁচাই গতিপথত পানীৰ সংস্পৰ্শলৈ অহা শিল-বালিৰ ওপৰত ক্রিয়া কৰে ফলত গতিপথত থকা শিল-বালিবোৰ সহজে এৰি যায় আৰু সেইবোৰ নদীৰ দ্বাৰা বাহিত হয়।\nউচ্চভূমিৰ থিয় ঢালেৰে বৈ আহি ভৈয়ামত প্রৱেশ কৰাৰ পিছত নদীৰ খনন শক্তিৰ পৰিৱর্তন ঘটে। উচ্চ ভূমি অঞ্চলত নদীৰ গতিবেগ প্রবল, গতিপথ ঠেক কিন্তু গভীৰ হোৱা দেখা যায়। ভৈয়ামলৈ ক্রমে ঢাল কমি অহাৰ ফলত উচ্চ ভূমিৰপৰা সোঁতে কঢ়িয়াই অনা গেদবোৰ ভৈয়ামত জমা হ’বলৈ ধৰে। ফলস্বৰূপে ভৈয়াম অঞ্চলত নদীৰ গভীৰতা ক্রমে হ্রাস পায়। গভীৰতা কমি আহিলে পানীভাগ বোৱাই নিয়াৰ খাতিৰতে নদীয়ে দুয়োপাৰ খহাবলৈ ধৰে। নদীৰ এনে ধৰণৰ খনন কাৰ্যক পাৰ খনন বোলা হয়।\nসমতলৰ কোনো কোনো অংশত নদীৰ গতিপথ অতি ভাঁজযুক্ত বা একা-বেঁকা হ’ব পাৰে। এনে গতিপথে বাৰিষাকালত নদীৰে প্রবাহিত বৃহৎ পৰিমাণৰ পানী কঢ়িয়াব নোৱাৰা হয়। তেতিয়া নদীয়ে নিজৰ গতিপথৰ অতি ভাজ থকা অংশ এৰি পোনাই গতি কৰে। এইদৰে এৰি যোৱা অংশ সাধাৰণতে ঘোঁৰাৰ খুৰা আকৃতিৰ হয় আৰু পিছত পানী জমা হৈ বিল বা হ্ৰদৰ সৃষ্টি হয়। এনে হ্রদক অশ্বখুৰা হ্রদ বোলে।\n৮/ নদীৰ পাৰ্শ্বখনন বুলিলে কি বুজায়।\nউত্তৰ – উচ্চভূমিৰ থিয় ঢালেৰে বৈ আহি ভৈয়ামত প্রৱেশ কৰাৰ পিছত নদীৰ খনন শক্তিৰ পৰিৱর্তন ঘটে। উচ্চ ভূমি অঞ্চলত নদীৰ গতিবেগ প্রবল, গতিপথ ঠেক কিন্তু গভীৰ হোৱা দেখা যায়। ভৈয়ামলৈ ক্রমে ঢাল কমি অহাৰ ফলত উচ্চ ভূমিৰপৰা সোঁতে কঢ়িয়াই অনা গেদবোৰ ভৈয়ামত জমা হ’বলৈ ধৰে। ফলস্বৰূপে ভৈয়াম অঞ্চলত নদীৰ গভীৰতা ক্রমে হ্রাস পায়। গভীৰতা কমি আহিলে পানীভাগ বোৱাই নিয়াৰ খাতিৰতে নদীয়ে দুয়োপাৰ খহাবলৈ ধৰে। পাৰ খহাই গতিপথ বহল কৰি পানীভাগ নৈয়ে নামনিলৈ কঢ়িয়াই নিয়ে। নদীৰ এনে ধৰণৰ খনন কাৰ্যক পাৰ খনন বা পাৰ্ খননশ্ব বোলা হয়।\n৯/ অশ্বখুৰা হ্রদ কি? চিত্ৰৰ সহায়ত ইয়াৰ সৃষ্টি কেনেকৈ হয় বুজোৱা।\nচিত্ৰ – কলৰাডো নদীয়ে সৃষ্টি কৰা অশ্বখুৰা হ্ৰদ\nসমতল অঞ্চলৰ মৃদু ঢলেদি বৈ আহোঁতে নদীৰ গতিপথ স্বাভাৱিকতে একা-বেঁকা হয়। নদীৰ পাৰ খননে ইয়াৰ গতিপথ অধিক একা-বেঁকা কৰে। সমতলৰ কোনো কোনো অংশত নদীৰ গতিপথ অতি ভাঁজযুক্ত হ’ব পাৰে। এনে গতিপথে বাৰিষাকালত নদীৰে প্রবাহিত বৃহৎ পৰিমাণৰ পানী কঢ়িয়াব নোৱাৰা হয়। তেতিয়া নদীয়ে নিজৰ গতিপথৰ অতি ভাজ থকা অংশ এৰি পোনাই গতি কৰে। এইদৰে এৰি যোৱা অংশ সাধাৰণতে ঘোঁৰাৰ খুৰা আকৃতিৰ হয় আৰু পিছত পানী জমা হৈ বিল বা হ্ৰদৰ সৃষ্টি হয়। এনে হ্রদক অশ্বখুৰা হ্রদ বোলে।\n১০/ প্লাৱনভূমি কি আৰু ইয়াৰ সৃষ্টি কেনেকৈ হয় লিখা ।\nউত্তৰ – সাধাৰণতে নদীৰ উচ্চগতি অংশত খনন কার্য চলে। ইয়াৰ বিপৰীতে মধ্যগতি আৰু নিম্নগতি অংশত গতিপথৰ লগতে দুয়োপাৰে গেদ জমা হয়। বিশেষকৈ দুয়োপাৰে যুগ যুগ ধৰি গেদ জমা হোৱাৰ ফলত পলসুৱা সমতল ভূমিৰ সৃষ্টি হয়। ইয়াকে প্লাৱন ভূমি বোলা হয়৷\n১১/ নদীৰ গতিপথৰ কত কেনেকৈ বালিচৰৰ সৃষ্টি হয় লিখা।\nউত্তৰ – নদীৰ বুকুত বা দুয়োপাৰে বালি-বোকা জমা হৈ সৃষ্টি হোৱা চৰবোৰক বালিচৰ বোলে৷ বালিচৰবোৰ কেতিয়াবা নৈৰ দাঁতিত আৰু কেতিয়াবা মাজভাগত গঢ়ি উঠে । এইবোৰ সাধাৰণতে অস্থায়ী আৰু বিভিন্ন আকাৰ-আকৃতিৰ। বাৰিষা নৈৰ প্রবল সোঁতে বালিচৰবোৰৰ আকাৰ-আকৃতিৰ পৰিৱৰ্তন ঘটায়। নৈৰ খহনীয়াই কিছুমানক নিশ্চিহ্নও কৰে। খৰালিকালত নদীৰ পানী নামি আহিলে বালিচৰবোৰ ভালদৰে ওলাই পৰে। আমাৰ ব্ৰহ্মপুত্ৰৰ বুকুত সৰু-বৰ অসংখ্য বালিচৰ দেখা যায়। নৈখনৰ বুকুত থকা মাজুলী নামৰ বৃহৎ নদী-দ্বীপটোও এক প্রকাৰৰ বালিচৰ। কামৰূপ আৰু নলবাৰী জিলাৰ মাজত ব্ৰহ্মপুত্ৰৰ বুকুত কালাদিয়া নামৰ দ্বিতীয় মাজুলীসদৃশ আন এটা বালিচৰ দেখা যায়।\n১২/ ব-দ্বীপৰ সৃষ্টি কেনেকৈ হয় লিখা।\nউত্তৰ – নৈৰ মোহনাত গেদ জমা হৈ সৃষ্টি হোৱা দ্বীপবোৰ ভৌগোলিক দিশৰ পৰা বিশেষ তাৎপর্যপূর্ণ। উপকূলৰ কাষৰীয়া অগভীৰ সাগৰত, য’ত নৈ গৈ পৰে, তাতেই নৈয়ে কঢ়িয়াই অহা গেদ জমা হৈ দ্বীপৰ সৃষ্টি হয়। এই দ্বীপবোৰৰ আকৃতি অসমীয়াৰ ‘ব’ বা ইংৰাজীৰ ‘ ‘(Delta)ৰ দৰে। সেয়ে এই দ্বীপবোৰক ব-দ্বীপ (Delta) বোলা হয়।\n১৩/ মৰুভূমিত বতাহৰ ক্ৰিয়া কিয় প্রবল লিখা।\nউত্তৰ – মৰুভূমিত বতাহৰ ক্ৰিয়া প্রবল হয় কাৰণ মৰুভূমিত উদ্ভিদৰ আৱৰণ অতি পাতলীয়া হয় ফলত মৰু পৃষ্ঠত বতাহে সহজে ক্রিয়া কৰিব পাৰে। ধূলি-বালিবোৰ বতাহে অনায়াসে এঠাইৰপৰা আন ঠাইলৈ কঢ়িয়াই নিব পাৰে।\n১৪/ অৱনমন বুলিলে কি বুজায় ?\nউত্তৰ – মৰুভূমিত উদ্ভিদৰ আৱৰণ অতি পাতলীয়া হোৱাৰ কাৰণে মৰু পৃষ্ঠত বতাহে সহজে ক্রিয়া কৰিব পাৰে। ধূলি-বালিবোৰ বতাহে অনায়াসে এঠাইৰপৰা আন ঠাইলৈ কঢ়িয়াই নিব পাৰে। এনেদৰে কোনো অংশৰপৰা ধূলি-বালি উৰুৱাই নিয়া কাৰ্যক অৱনমন বোলা হয়।\n১৫/ বলিয়াৰিৰ সৃষ্টি কেনেকৈ হয় ?\nউত্তৰ – অৱনমন প্রক্রিয়াৰে কঢ়িয়াই নিয়া ধূলি-বালিবোৰ যি ঠাইত জমা হয়, তাত মৰু পৃষ্ঠ ক্রমে ওখ হৈ পাহাৰৰ ৰূপ ল’ব পাৰে। এনে পাহাৰক বালিৰ পাহাৰ বা বালিয়াৰি বুলি কোৱা হয়।\n১৬/ ইনছেলবাৰ্গ কি ?\nউত্তৰ – মৰুভূমিত সাধাৰণতে চকুত পৰা বিশেষ আকৃতিৰ ক্ষয়প্রাপ্ত চাপৰ পাহাৰৰবাৰেই ইনছেলবার্গ। জার্মান শব্দ ইনছেলবার্গৰ অৰ্থ হৈছে দ্বীপৰ দৰে অকলশৰীয়া পাহাৰ বা পর্বত ৷\n১৭/ হিমবাহৰ সংজ্ঞা দিয়া আৰু নদীৰ লগত ইয়াৰ পার্থক্য কি লিখা।\nউত্তৰ – পৃথিৱীৰ অতি শীতল অঞ্চলবোৰৰ উপৰিভাগ বৰফে ঢাকি ৰাখিছে। এনে অঞ্চলবোৰৰ ভিতৰত দুই মেৰু অঞ্চল আৰু অতি ওখ পর্বতবোৰৰ উচছংশবোৰ পৰে। এইবোৰত বৃহৎ পৰিমাণৰ বৰফ তৰপে তৰপে জমা হৈ আছে। সাধাৰণতে এনেদৰে জমা হৈ থকা বৰফবোৰ ভূপৃষ্ঠৰ ঢাল অনুসৰি লেহেম গতিৰে নামি আহে। এনেদৰে নামি অহা বৰফকে হিমবাহ বুলি কোৱা হয়।\nহিমবাহ আৰু নদীৰ পাৰ্থক্যসমূহ তলত উল্লেখ কৰা হ’ল –\nউচ্চভূমিত নদীৰ গতি ক্ষিপ্ৰ হয় ৷ হিমবাহ ভূপৃষ্ঠৰ ঢাল অনুসৰি অতি ধীৰ গতিৰে নামি আহে ৷\nনদীৰ শেষ অংশক মোহনা বুলি কোৱা হয় ৷ হিমবাহৰ শেষ অংশক নাকটি বুলি কোৱা হয়৷\n১৮/ গ্ৰাব কি ? চিএ আঁকি বিভিন্ন শ্রেণীৰ গ্রাবোৰ দেখুওৱা।\nউত্তৰ – হিমবাহে বৰফৰ উপৰি অন্য বহুতো পদার্থ কঢ়িয়াই আনে। এনেদৰে কঢ়িয়াই অনা বৰফৰ বাহিৰে অন্য পদার্থবোৰকে সামগ্রিকভাৱে গ্রাব বোলা হয়।\nগ্রাব চাৰি প্ৰকাৰৰ –\n(i) পার্শ্বগ্রাব – হিমবাহৰ দাঁতিয়েদি বৈ অহা গ্রাবক পার্শ্বগ্রাব বুলি কোৱা হয়।\n(ii) ভূমিগ্রাব – হিমবাহ উপত্যকাৰ তলিয়েদি গ্রাব বৈ আহে। এনে গ্রাবক ভূমিগ্রাব বোলা হয়।\n(iii) মধ্যগ্ৰাব – কেতিয়াবা কোনো বিশেষ ঠাইত দুফালৰপৰা অহা দুটা হিমবাহ লগ হ’ব পাৰে। তেনে অৱস্থাত দুয়োটা হিমবাহৰে পার্শ্বগ্রাব মিলিত হৈ ডাঙৰ হিমবাহটোৰ মাজেৰে বাহিত হ’বলৈ ধৰে। এনেধৰণৰ গ্ৰাবক মধ্যগ্ৰাব বোলা হয়।\n(iv) প্রান্তগ্রাব – পার্বত্য অঞ্চলৰপৰা নামি অহহা হিমবাহ ক্রমে নামনিৰ তুলনামূলকভাৱে উষ্ণ জলবায়ুৰ সন্মুখীন হয় আৰু এটা উচ্চতাত হিমবাহৰ বৰফ গলিবলৈ আৰম্ভ কৰে। য’ত বৰফ গলিবলৈ ধৰে তাতে গধুৰ গ্ৰাববোৰ জমা হয়। হিমবাহৰ শেষ সীমাত জমা হোৱাৰ কাৰণে এইবিধ গ্রাবক প্রান্তগ্রাব আখ্যা দিয়া হয় ।\nহিমবাহৰ চিত্ৰ –\nচিত্ৰ – হিমবাহীয় গ্ৰাব\nচিত্ৰ – হিমবাহৰ পাৰ্শ্বগ্ৰাব\nচিত্ৰ – মধ্যগ্ৰাব\n১৯/ হিমবাহৰ ক্ৰিয়াৰ ফলত জোঙা শৃংগৰ সৃষ্টি কেনেকৈ হয় লিখা।\nউত্তৰ – হিমবাহে বৰফখণ্ডৰ লগতে সৰু-বৰ শিল, বালি, জৈৱিক পদার্থ আদি কঢ়িয়াই আনে। হিমবাহে কঢ়িয়াই অনা এই পদার্থবোৰে গতিপথত সজোৰে খনন কার্য চলায়। হিমবাহৰ গতিপথ দীঘলীয়া ৷ পথালিয়ে ইয়াক U আকৃতিৰ হোৱা দেখা যায়। বাহিত পদার্থৰ দ্বাৰা ঘটা প্ৰৱল ঘর্ষণৰ ফলত গতিপথ গভীৰ আৰু থিয় ধৰণৰ হয়। কোনো কোনো পৰ্বতৰ গাৰে কেইবাটাও হিমবাহ নামি আহিব পাৰে। তেতিয়া সকলো ফালৰপৰা চলা খননৰ ফলত পৰ্বতৰ শীর্ষাংশ চোকা জোঙৰ দৰে হয়। এইবোৰক হিমবাহে সৃষ্টি কৰা শৃংগ বোলা হয়।\n২০/ উপকুল কাক বোলে ?\nউত্তৰ – সাগৰ-মহাসাগৰৰ পাৰ বা তীৰক উপকূল (Coast) বোলা হয়।\n২১/ বালিয়াতট কি? ইয়াৰ গুৰুত্ব সম্বন্ধে লিখা।\nউত্তৰ – সদায় ঢৌৱে ক্রিয়া কৰি থকা উপকূলৰ তট অশত জমা হোৱা গেদ, বিশেষকৈ বালিৰ পৰিমাণ বেছি হলে তাত স্বাভাৱিকভাৱেই এক প্ৰকাৰৰ সমতলসদৃশ অৱয়ব সৃষ্টি হয়। প্রধানকৈ বালি জমা হৈ সৃষ্টি হোৱা কিছু ঢালযুক্ত এনে অৱয়বক বালিয়াতট বোলা হয়।\n২২/ সাগৰ-মহাসাগৰৰ ঢৌৱে উপকূলৰ কেনে ধৰণে পৰিৱৰ্তন সাধন কৰে চমুকৈ লিখা ।\nউত্তৰ – উপকূল অঞ্চলত একাধিক বাহ্যিক কাৰকে ক্রিয়া কৰে। তেনে প্রধান কাৰকৰ ভিতৰত সাগৰৰ ঢৌৱে অহৰহ ক্রিয়া কৰি উপকূল অঞ্চলৰ ব্যাপক পৰিৱৰ্তন সাধন কৰে। উপকূলীয় অঞ্চলৰ যি ভৌগোলিক স্বৰূপ, তাৰ কাৰক হিচাপে আমি সাগৰৰ ঢৌকে সর্বাধিক গুৰুত্ব দিব লাগিব। ঢৌৰ ক্ৰিয়াৰ ফলতেই সাগৰ-মহাসাগৰৰ উপকূলত বিশেষ কিছুমান অৱয়বৰ সৃষ্টি হৈছে ৷\nউপকূলত সৃষ্টি হোৱা অৱয়ববোৰৰ কিছুমান ক্ষয়জনিত আৰু অন্য কিছুমান অৱক্ষেপণজনিত । উপকূলভাগ গ্রেনাইট, বেল্ট আদিৰ দৰে কঠিন শিলাৰদ্বাৰা গঠিত হলে সাগৰৰ ঢৌৱে তাত ক্রিয়া কৰি থিয় গৰাৰ সৃষ্টি কৰে। এনে থিয় গৰাক সমুদ্রগৰা বুলি কোৱা হয়। এনে ধৰণৰ উপকূল সাধাৰণতে ওখোৰা-মোখোৰা প্ৰকৃতিৰ হোৱা দেখা যায় ।\nআনহাতে, সদায় ঢৌৱে ক্রিয়া কৰি থকা উপকূলৰ তট অংশত জমা হোৱা গেদ, বিশেষকৈ বালিৰ পৰিমাণ বেছি হলে তাত স্বাভাৱিকভাৱেই এক প্ৰকাৰৰ সমতলসদৃশ অৱয়ব সৃষ্টি হয়। প্রধানকৈ বালি জমা হৈ সৃষ্টি হোৱা কিছু ঢালযুক্ত এনে অৱয়বক বালিয়াতট বোলা হয়।\n২৩/ তলত দিয়া কাৰক আৰু অৱয়ববোৰৰ কোনটো কাৰ সৃষ্টি কাড় চিনেৰে দেখুওৱা।\nহিমবাহ জোঙা শৃংগ\nসাগৰৰ ঢৌ অশ্বখুৰা হদ\nনদী প্লাৱনভূমি ব-দ্বীপ বালিচৰ অশ্বখুৰা হদ\nবতাহ ইছেলবার্গ বালিৰ পাহাৰ\nহিমবাহ পাৰ্শ্বগ্রাব জোঙা শৃংগ V-উপত্যকা U-উপত্যকা\nসাগৰৰ ঢৌ উপকূল বালিয়াতট\nঅধ্যায় ১ – ভূ-পৃষ্ঠৰ পৰিৱৰ্তন – অতিৰিক্ত প্ৰশ্নোত্তৰ\nPrevious Previous post: মোৱামৰীয়া গণ বিদ্ৰোহ\nNext Next post: বায়ুমণ্ডলঃ গঠন, বায়ুৰ চাপ আৰু বায়ু প্ৰবাহ\n8 Replies to “ভূ-পৃষ্ঠৰ পৰিৱৰ্তন”


Forgotten Languages Full: অদিঅস্হ্\nঅৱাঅজ সৰোএঅৱ: ক উপসিদন সফুওঅস্হ: কফ্যেঅৱ ৱৰ্নস্হ্ৰম ধৰ্ম: অজযিড় অফাঅৰ অমীঅৱ কবুঅস্হ অবিএঅজ: অকৈঅস্হ অৱাঅজ কনিঅস্হ ক অদিআস্হ্ নদিআন ন অৱাঅজ অবিওইড় ন ক ভগৱদ্ গিত: আস্হ্ অহুইঅয কৱোউঅজ ৱৰ্নস্হ্ৰম ধৰ্ম স্হ কক্যীট কল্যায অয ক অগৌঅয অকম্ অত্মন্ অয্ ক অদল গু কম্যব সদেআল ন ওনে'স্ অফাৱ অজূঅন্ নগিওঅব সৰিউঅস.\nঅৱাঅজ কসেওঅল: ক উপসিদন সফুওঅস্হ: নহিএঅৱ অগ্যাপ সxউযিদ: অকৈঅস্হ অৱাঅজ কনিঅস্হ ক সগেঅত ন সxউযিদ গু অখিওঅম নহিএঅৱ অগুযম্ ক কজিঐদ ন নফ্যোঅপ. নজেঅৰ ক্ৰিস্হ্ন কফেইঅপ অকম্ অব্যিদ অকেআল নলৈঅট সxএওইষ আস্হ্ অহীঅজ অগুওঅৱ সxউযিদ অয্ সন্যীষ আস্হ্ ৱেদিচ্ ৰিতুঅলিস্ত্.\nঅৱাঅজ কপুঐট: ক ভগৱথ সফুওঅস্হ: অকৈঅস্হ অৱাঅজ কনিঅস্হ অজোঅন্ ক সহূঅন্ ন ভগৱথ কবুইদ সসৌঅস অগুযিট ক উপসিদন গিত আক সদ্যুঅপ ক কজিঐদ ন অগৌঅয ন অত্মন্/ব্ৰহ্মন্ স্হ ক কজিঐদ ন নজেঅৰ ক্ৰিস্হ্ন, আক সদ্যুঅপ ক কজিঐদ ন বুদ্ধিযোগ স্হ কজিঐদ ন ভক্তিযোগ. ক উপসিদন গিত সৱীঅয সৰুইঅন অজুঈড় অগুযৰ ক ভগৱদ্ গিত. নফেওঅক অলপ কনিঅস্হ ক অদিআস্হ্ নদিআন ন ক সসিউঅক স্হ্লোক: অকেঅৱ অজযিড় ধৰ্ম আক সপওইট সৱাঅন্ নকোযব অলল; অজোঅপ সজেওঅয নহিএঅস্হ অকেঅক অগুযম্ অজযিড় কম্যেঅক (কটূঅৰ, দ্ৱন্দ্ৱ আক কৰ্মফল সফিওঅত অগুযম্ ক কজিঐষ ন ক গুনস্ আক নফ্যোঅপ); অহযত অদুএইড় কটূঅত.\nঅৱাঅজ সকেঅয: ক অফিআল অগুযল ক সলোঅল ন ক অবৈঅস ধৰ্ম:\nঅকৈঅস্হ অৱাঅজ কনিঅস্হ অজোঅন্ ক ভগৱদ্ গিত অপিএইদ ক অপেঅজ অগুযল বৰহ্মন য অব্যিদ অগিযম আক ক উপসিদন আক ভগৱথ সহূঅন্ য ক অজূঅস্হ্, অগুযল ক সলোঅল ন ক অবৈঅস ধৰ্ম. নফেওঅক অলপ কনিঅস্হ অজোঅন্ অগুযিট ক অটুইড় অদীইড় ব্ৰহ্মনিচ্ অxঐঅম্ য ক ভগৱদ্ গিত কৱোইদ ক অদিআস্হ্ নদিআন আক কগিউঅন ক অদিআস্হ্ সল্যোঅত ন ক ভগৱদ্ গিত গু অগেওঅব আস্হ্ অহুআয ক নদিওঅস্হ ন বৰহ্মন, অকজ নৱ্য্যিট নজেঅৰ ক্ৰিস্হ্ন আস্হ্ ক সকেওইস্হ.\nঅৱাঅজ সজযজ: ক নহট ন বৰহ্মন আক ক অগেইঅম অগুযল সদৈঅট: অকৈঅস্হ অৱাঅজ কনিঅস্হ অজোঅন্ ব্ৰহ্মনিচ্ অxঐঅয অজোইঅল কজৌঅল ক অদিআস্হ্ নকুঐস্হ ন স্হ্লোকস্ আস্হ্ অহিআক ক সফুওঅট নদিআন ন ক ভগৱদ্ গিত. নফেওঅক অলপ কফাঅক স্হ ক নহট ন বৰহ্মন আক অজোঅন্ কৱুইঅক অয্ কজৈস্হ ক অপপ সৰেআস্হ্ ন নজেঅৰ ক্ৰিস্হ্ন'স্ কজিঐষ গু ক ভগৱদ্ গিত; আক অজোঅন্ কৱুইঅক অয্ কটিওইড় আক কজীঅন অগুযখ ক অদল সগিযক নস্হুঅয বৰহ্মন সসৌঅস গু অবৈঅস নবেঅন.\nঅৱাঅজ কক্যুঅয: ক সxএওঅস্হ্ ন ক ভগৱদ্ গিত: অকৈঅস্হ অৱাঅজ কনিঅস্হ অজোঅন্ ক সxএওঅস্হ্ ন অজযিড় অদেযৱ গিতস্ কবেঅজ অগ্যোঅত অগ্যেইস্হ গু অদএঅন্ নহিউঅন্. সজেআক অটেউঅখ সনেউঅন অমীঅৱ কহোআম গু অকৈঅস্হ অৱাঅজ.\nFL-160419 অৱাঅজ অদেযৱ - ক নৰিঅন গিত\nby Shiulynn on Thursday, May 16, 2019


অসমীয়া সমাজ | আৰম্ভণি :: অসমীয়া ভাষা সাহিত্য সৃষ্টিৰ এক অভিনৱ প্ৰয়াস...\nপ্ৰবন্ধ :: নাৰী --- ৰিমকি ভাগৱতী\nSubmitted by ৰিমকি ভাগৱতী on Thu, 11/02/2017 - 14:24\nভগৱানৰ এই সৃষ্টিত প্ৰকৃতিৰ পাছতে সৃজন শক্তিৰ , দৈৱিক গুণৰ দ্বিতীয় জাগৃত কেন্দ্ৰ নাৰী । নাৰীৰ মাজত পৃথিৱীৰ দৰে সহনশীলতা, সূৰ্য্যৰ দৰে তেজ্বস্বীতা , সমুদ্ৰৰ দৰে গভীৰতা, ফুলৰ দৰে সৌন্দৰ্য্য আৰু কোমলতা, চন্দ্ৰৰ দৰে শীতলতা, এই দৈৱিক গুণ সৃষ্টিৰ আৰম্ভণিৰ পৰাই বিদ্যমান ।\nRead more about প্ৰবন্ধ :: নাৰী --- ৰিমকি ভাগৱতী\nপ্ৰবন্ধ :: বিহু আৰু অসমীয়া সমাজ --- অৰূপ কুমাৰ দাস\nSubmitted by অৰূপ কুমাৰ দাস on Wed, 03/23/2016 - 14:10\nবিহু অসমৰ জাতীয় উৎসৱ । অসম আৰু অসমীয়া জনসমাজৰ নিৰ্ভূল দাপোণ এই বিহু । বিহু যদিওবা কৃষিভিত্তিক উৎসৱ বৰ্তমান ই কৃষিভিত্তিক উৎসৱ হয় থকা নাই । ইয়াক এক সামাজিক ৰীতি বুলি হে মানিবলৈ ধৰিলে । বিহুৰ আধুনিকীকৰণৰ নামত গছৰ তলৰ বিহু আহি পালে মঞ্চলৈ । এই আধুনিকীকৰণে বিহুৰ সাত্বিক ৰূপটোক ক্ৰমাণ্বয়ে লুকুৱাই আনি আছে । সময়ৰ লগতে বিহুও আধুনিক হয় পৰিল । যুগ পৰিবৰ্তনৰ লগতে অসমীয়া সমাজৰ স্বৰূপ,গাঁথনি মূল্যবোৰ সালসলনি হৈছে । পূৰ্বৰ কৃষিভিত্তিক চহা অসমীয়া হ্ৰাস পাই আহি আছে । কাৰণ কৃষি-কৰ্মত যন্ত্ৰ ব্যৱহাৰে মানুহৰ শ্ৰম লাঘৱ কৰাৰ লগতে সময় ৰাহি কৰিছে । সেইবাবেই এতিয়াৰ কৃষকে চ'ত,বহাগ,জেঠ মাহত পথাৰত গৈ শ্ৰম\nRead more about প্ৰবন্ধ :: বিহু আৰু অসমীয়া সমাজ --- অৰূপ কুমাৰ দাস\nপ্ৰবন্ধ :: আন্তৰ্জাতিক নাৰী দিৱসৰ চিন্তাত মই --- মন্জুষা দেৱী\nSubmitted by মন্জুষা দেৱী on Fri, 03/18/2016 - 17:10\nমই সপোন এটা দেখিছিলো !!! এক ব্যতিক্ৰমী সপোন !\nনাৰী স্বাধীন হোৱাৰ সপোন !\nসপোনবোৰ জানো বাস্তৱ হ’ব পাৰে !!! কিন্তু বাস্তৱ মুখী কৰাৰ প্ৰয়াস নিশ্চয় কৰোঁ ।\nলিখিবলৈ হাতত কলম লৈ ভাবিছো হৃদয়ৰ ভিতৰত কোনেও কাকো চুব নোৱাৰা এমুঠি বিষাদৰ জুই দেখোন মোৰ হিয়াত জ্বলিব লৈছে । এই জুই নুনুমোৱালৈকে মই লিখি যাম আজি ।\nRead more about প্ৰবন্ধ :: আন্তৰ্জাতিক নাৰী দিৱসৰ চিন্তাত মই --- মন্জুষা দেৱী\nজ্ঞান চৰ্চাৰ নহয় কেৱল ৰূপ-চৰ্চাৰহে অধিষ্ঠাত্ৰী দেৱী “সৰস্বতী” --- মানবজ্যোতি ভূঞা\nSubmitted by আৰম্ভণি on Mon, 09/02/2013 - 03:55\nবিদ্যাৰ অধিষ্ঠাত্ৰী দেৱী সৰস্বতীৰ পূজাৰ দিনটো আমাৰ স্কুল-কলেজৰ ছাত্র-ছাত্রীৰ কাৰণে বিশেষ তাৎপৰ্যপূৰ্ণ । অকল পঢ়া-শুনাতে নহয়, সংগীত, নৃত্য-নাটক, চিত্রাংকন, ভাস্কৰ্যকে আদি কৰি সকলো কলাবিদ্যাৰে সাধনাত ব্রতী মানুহ মাত্রৰে পূজা দেৱী “মা সৰস্বতী” ।\nRead more about জ্ঞান চৰ্চাৰ নহয় কেৱল ৰূপ-চৰ্চাৰহে অধিষ্ঠাত্ৰী দেৱী “সৰস্বতী” --- মানবজ্যোতি ভূঞা\nকবিতা :: নদী --- মহিদুল ইছলাম বুলবুল\nমুঠ পঢ়ুৱৈ সংখ্যা:134\nহেঁপাহৰ ৰামধেনু --- পলাশ প্ৰান্তিক\nমুঠ পঢ়ুৱৈ সংখ্যা:1,721\nকবিতা :: আঘোণ আহিলেই মনত পৰে তোমালৈ --- বিষ্ণু বড়া\nমুঠ পঢ়ুৱৈ সংখ্যা:423\nআঘোণী ঐ তই আকৌ আহিলি --- দাদুল ভূঞা\nমুঠ পঢ়ুৱৈ সংখ্যা:1,616\nকবিতা :: ভোগালী --- বিক্ৰম কলিতা\nমুঠ পঢ়ুৱৈ সংখ্যা:145\nউজাগৰী নিশা --- বিশ্বজিত নাথ\nমুঠ পঢ়ুৱৈ সংখ্যা:1,703\nকবিতা :: শব্দহীন কবিতা --- দিলীপ কুমাৰ শৰ্মা\nমুঠ পঢ়ুৱৈ সংখ্যা: 26\nকবিতা :: মই দেখোন অকলশৰীয়া --- ৰাজিদুল ইছলাম\nমুঠ পঢ়ুৱৈ সংখ্যা: 30\nকবিতা :: হোলী --- জাহাঙ্গীৰ আলম\nমুঠ পঢ়ুৱৈ সংখ্যা: 42\nকবিতা :: মনত হেপাহঁ লৈ --- ৰাজিদুল ইছলাম\nমুঠ পঢ়ুৱৈ সংখ্যা: 46\nকবিতা :: সৃষ্টিৰ মহত্ত্ব --- জাহাঙ্গীৰ আলম\nমুঠ পঢ়ুৱৈ সংখ্যা: 34\nকবিতা :: নালাগে --- জাহাঙ্গীৰ আলম\nমুঠ পঢ়ুৱৈ সংখ্যা: 32\nকবিতা :: পিতা --- জাহাঙ্গীৰ আলম\nমুঠ পঢ়ুৱৈ সংখ্যা: 54\nকবিতা :: হৃদয়ত ফুলি থকা এপাহি ফুল --- ৰাজিদুল ইছলাম\nমুঠ পঢ়ুৱৈ সংখ্যা: 50\nকবিতা :: শ্ৰদ্ধেয় দেউতা --- দিলীপ কুমাৰ শৰ্মা\nমুঠ পঢ়ুৱৈ সংখ্যা: 59\nকবিতা :: স্মৃতিৰ ৰোমন্থন --- সোণমণি গোহাঁই\nমুঠ পঢ়ুৱৈ সংখ্যা: 70


যোৰহাটৰ পৰা ৰ'ড আইলেণ্ডলৈ - Prangon\nসময়ে মানুহক ক’লৈ লৈ যায় সেয়া আগতিয়াকৈ পূৰ্বানুমান কৰিব নোৱাৰি। ৰ’ড আইলেণ্ড বিশ্ববিদ্যালয়তেই পঢ়িম বুলি তেনে কোনো পৰিকল্পনা নাছিল। যোৰহাট বিজ্ঞান মহাবিদ্যালয়ৰ পৰা অভিযান্ত্ৰিকতাৰ ডিগ্ৰী লৈ আই আই টি গুৱাহাটীত জে আৰ এফ আৰু তাৰ পাছত এদিন ৰ’ড আইলেণ্ড বিশ্ববিদ্যালয়ত পঢ়িবলৈ আমন্ত্ৰণ পালোঁ। ৰ’ড আইলেণ্ড এখন সৰু ৰাজ্য। আটলান্টিক মহাসাগৰৰ পাৰত আবেলিৰ নিবিৰ মুহূৰ্তবোৰত বহু বাৰ খোজ কাঢ়িছোঁ। ৰ’ড আইলেণ্ডত আন্ত:বিষয়ক স্নায়ুবিজ্ঞান পাঠ্যক্ৰমত নাম লগালো। স্কলাৰ্ছিপ আছিল বাবে টিউচন ফীজ দিয়াত অসুবিধা হোৱা নাছিল। বিদেশত থাকি অনুভৱ কৰিছোঁ যে ইয়াত জীৱন ধাৰণৰ মান কিছু উন্নত। বিশ্ববিদ্যালয়বোৰত গৱেষণাৰ মানো উন্নত। বিশেষকৈ আমি অসমত পঢ়াৰ সময়ত বিষয়টো বুজাতকৈ মনত ৰখাত গুৰুত্ব দিছিলোঁ। কিন্তু ইয়াত বিষয়টো বুজাত গুৰুত্ব দিয়া হয়। ৰ’ড আইলেণ্ডৰ পৰা ওচৰতে বষ্টন আৰু তাৰ পৰাওঁ নিউ ইয়ৰ্ক বেছি দূৰ নহয়। নিউ ইয়ৰ্কৰ মানহাট্টান চহৰৰ টাইমছ স্কোৱাৰলৈ যোৱা প্ৰথম দিনটো মনত আছে, সৰুতে চোৱা স্পাইডাৰ্মেন চিনেমাখনৰ ওখ ওখ অট্টালিকাবোৰলৈ মনত পৰিছিল। আমেৰিকাত থাকোতে গাড়ী এখন ন’ললে যথেষ্ট অসুবিধা হয়। সেয়ে এখন ছেকেণ্ড হেন্দ গাড়ী কিনি লৈছিলোঁ।\nগাড়ী খনত নিজেই তেল ভৰাব লাগে। মনত পৰে সেইবোৰ কথা। বৰ্তমান কানাডাত আছোঁ সেয়ে ইমান অসুবিধা নহয়, গাড়ীৰ প্ৰয়োজন নাই। ব্যক্তিগত কথাবোৰ আকৌ পাচে পৰে লিখিম। উচ্চশিক্ষা সম্পৰ্কে কিছু কথা উল্লেখ কৰোঁ। আমেৰিকা উচ্চ শিক্ষাৰ বাবে বেছিভাগ লোকৰে প্ৰথম পছন্দ। পৃথিৱীৰ ভিন ভিন দেশৰ পৰা ছাত্ৰ ছাত্ৰী এই দেশলৈ পঢ়িবলৈ আহে। আমেৰিকাত গৱেষণামূলক কাৰ্যকলাপৰ ওপৰত ভিত্তি কৰি বিশ্ববিদ্যালয়বোৰক তিনি শ্ৰেণীত ভগোৱা হয়। সেই কেইটা হৈছে, “R1,R2,আৰু R3” বিশ্ববিদ্যালয়। মই গৱেষণা কৰি থকা ৰ’ড আইলেণ্ড বিশ্ববিদ্যালয় খন “R2” শ্ৰেণীত পৰে। কলম্বিয়া বিশ্ববিদ্যালয়,হাৰ্ভাৰ্ড,ব্ৰাউন,এম আই টি ইত্যাদি নামজ্বলা বিশ্ববিদ্যালয় “R1” শ্ৰেণীত পৰে।আমেৰিকাত বিশ্ববিদ্যালয় সমুহ, ব্যক্তিগত খণ্ডৰ আৰু স্বত্বন্তৰীয়া ৰাজহুৱা বা চৰকাৰী খণ্ডৰো হব পাৰে।\nআমেৰিকাৰ বিশ্ববিদ্যালয়বোৰত পঢ়িবলৈ স্নাতক,স্নাতকোত্তৰ আৰু পি এইচ ডি, প’ষ্ট ডক্টৰেট এই কেইটা ডিগ্ৰীৰ সুবিধা আছে। হায়াৰ চেকেণ্ডেৰীৰ পাচত “SAT (Scholastic Assessment Test)” পৰীক্ষা দিব লাগে। স্নাতকোত্তৰ আৰু পি এইচ ডি ৰ নামভৰ্তিৰ বাবে “Toefl(Test of English asaForeign Language)” আৰু “GRE (Graduate Record Exam)” ৰ পৰীক্ষা দিব লাগে। আমেৰিকাৰ বেছিভাগ বিশ্ববিদ্যালয়তে স্নাতক হ’লেই পি এইচ ডিৰ বাবে আবেদন কৰাৰ ব্যৱস্থা আছে। অৱশ্যে তাৰ বাবে পূৰ্বতে গৱেষণা কৰাৰ অভিজ্ঞতা থাকিব লাগিব। আমেৰিকাৰ শিক্ষা ব্যৱস্থা খৰছি। কিন্তু পি এইচ ডিৰ গৱেষণাৰ সুযোগ পালে, শিক্ষা বিনামূলীয়া হোৱাৰ লগতে জলপানি বা দৰমহাও লাভ কৰিব পাৰে। “GRE” আৰু “TOEFL” পৰীক্ষা কেইটাৰ বিষয়ে অধিক জানিবৰ বাবে ইন্টাৰনেটৰ সহায় ল’ব পাৰে। আমেৰিকাত “MBA” কৰিবলৈ বিচাৰিলে “Graduate Management Admission Test” ৰ পৰীক্ষাত অৱতীৰ্ণ হ’ব লাগে। আমেৰিকাৰ উন্নত শিক্ষা ব্যৱস্থাই ইয়াক সমগ্ৰ বিশ্বৰে শিক্ষা আৰু গৱেষণাৰ কেন্দ্ৰস্থল কৰি তুলিছে। সঠিক উদ্দেশ্য আৰু কাৰ্যপন্থা হাতত ল’লে আমেৰিকাত উচ্চ শিক্ষাৰ বাবে বাট মুকলি হৈ পৰে। ছাত্ৰ ছাত্ৰীয়ে দক্ষতা বিকাশ আৰু গুণগত শিক্ষাৰ ওপৰত গুৰুত্ব দিলে বিদেশত উচ্চ শিক্ষাৰ বাবে বাট মুকলি হোৱাত সহজ হৈ পৰে। এই তথ্যখিনিয়ে নতুন প্ৰজন্মৰ ছাত্ৰ ছাত্ৰীক নিশ্চয় সহায় কৰিব। ৰ’ড আইলেণ্ডৰ বহু অভিজ্ঞতা আছে। নিশ্চয় আকৌ লিখিম।\nৰ’ড আইলেণ্ডৰ সীমা কানেটিকাট আৰু মাচাছুচেটছৰ লগত লাগি আছে। ইয়াৰ ৰাজধানী হৈছে প্ৰভিডেন্স। ব্ৰিটিছ সাম্ৰাজ্যবাদৰ পৰা ১৭৭৬ চনত এই ৰাজ্যখনে স্বাধীনতা পাইছিল। ৰ’ড আইলেণ্ডক অচেন ষ্টেট বুলিও কোৱা হয়। চাবলগীয়া ঠাইবোৰৰ ভিতৰত আছে ৱাৰৱিক, ক্ৰেনষ্টন, প্ৰভিডেন্স ইত্যাদি।\nনিউপৰ্ট আন এখন পৰ্যটনস্থলী। এইবোৰ ঠাইলৈ কেইবাবাৰো যোৱা হৈছিল। অতি মনোমোহা, অতি\nশান্তিদায়ক এক পৰিবেশ।\nশিখা মহন্ত September 1, 2020 At 12:06 pm\nকথাখিনি জানি ভাল লাগিল । বিশেষকৈ কোনো এটা বিষয় মুখস্থ কৰাতকৈ বুজাত বেছি গুৰুত্ব দিয়া হয় বুলি জনি বেছ ভাল লাগিল । নিজস্ব চিন্তাধাৰা থাকিলে কোনেও আন মানুহ ৰ কথাত হকে বিহকে উঠ বহ কৰি নাথাকে বা থাকিব নোৱাৰে l তোমাৰ ক্ষেত্ৰত মই সেই কথা লক্ষ্য কৰিছোঁ ।\nMitali Dutta September 1, 2020 At 12:18 pm\nপঢ়ি – জানি বৰ ভাল লাগিল দেৱা‍ঞ্জণ।\nগায়ত্ৰী গোস্বামী September 1, 2020 At 12:43 pm\nকথাখিনি জানি ভাল লাগিল। বয়সৰ বাধ্যবাধকতা আছে নে?\nRitu Moni September 1, 2020 At 1:42 pm\nস্নাতকৰ পাছত বয়সৰ সীমা নাই। ভাৰতৰ বিশ্ববিদ্যালয় বোৰতো নাই। JNU, HCU আদি শীৰ্ষস্থানীয় বিশ্ববিদ্যালয়ত ৩০, ৩৫ বছৰ বয়সত PhD কৰে বহুতে। আমেৰিকাৰ বিশ্ববিদ্যালয়ত PhD student ৰ গড় বয়ষ ৩৩ বছৰ। Google কৰি চাব পাৰে। ভাৰতৰ দৰে দেশত বেছিভাগেই চাকৰি লাগে কাৰণে সোণকালে PhD কৰে MA/MSc কৰাৰ পাছতে, আৰু সেইকাৰণেই গৱেষণাৰ মান তেনেই দুখলগা। আমেৰিকাৰ শীৰ্ষৰ বিশ্ববিদ্যালয় বোৰে সাধাৰণতে অলপ অভিজ্ঞতা থকা, কিছু বছৰ নিজেই পঢ়া-শুনা কৰা Candidate হে বিচাৰে PhD ৰ কাৰণে। আপোনাৰ application ৰ লগত দিব লগা Written sample চায়েই গম পাব আপোনাৰ চিন্তা কৰিব পৰা ক্ষমতা কিমান আৰু কিমান ভাল লিখে। এই লেখাটোৰ লেখকজন R2 বিশ্ববিদ্যালয়তহে গৱেষণা কৰে, আৰু সেইখনেই কিমান উচ্চ মানদণ্ডৰ বিশ্ববিদ্যালয়। এতিয়া ভাবি চাওকচোন R1 বিশ্ববিদ্যালয় এখনত (যেনে Harvard, Yale, Columbia, UC Berkeley, University of Chicago, University of Pennsylvania) ছিট পোৱাটো কিমান কঠিন হ’ব। ছিট পালে পইচাৰ কথা ভাবিবই নালাগে। কিন্তু ছিট পাবলৈ বহুত কঠিন।\nPiyush Parasar September 1, 2020 At 1:39 pm\nভাল লাগিল পঢ়ি। তথ‍্যসমৃদ্ধ লেখাটিয়ে উপকৃত কৰিব উচ্চ শিক্ষা অভিলাসী আন দহ জনক।\nপবন September 1, 2020 At 2:44 pm\nছাত্ৰ-ছাত্ৰীৰ বহুত কামত আহিব প্ৰৱন্ধটো । দেবাঞ্জন বৰঠাকুrr নামটো কেবাঠাইতো পাইছিলোঁ, কিন্তু কি কৰে গম পোৱা নাছিলো। ভাল লাগিল তেওঁৰ উচ্ছাকাংক্ষা আৰু সফলতা দেখি ।\nUrmila Lahkar September 2, 2020 At 1:35 am\nখুব ভাল লাগিল বহু কথা জানি.. বহু লোক উপকৃত ও হব..!!\nDipankar Bordoloi September 3, 2020 At 10:03 pm\nMeticulously articulated Debanjan da..\nপ্ৰবাসৰ ৰহণ সীমান্ত বৰ্মণ - February 1, 2021 0\nৰাতিপুৱা ফেঁহুজালি দিয়াৰ পৰত অলপ পলমকৈ হ'লেও যেতিয়া ছুম'খন চলিল, মনটো কিবা এক উন্মাদনাৰে জীপাল হৈ উঠিল। এই উন্মাদনা নতুন ঠাই...


গুৱাহাটীত কৰ'নাত আক্ৰান্ত এজনৰ মৃত্যু! এতিয়ালৈ স্পষ্ট কৰা নাই চৰকাৰে | News Next One\nগুৱাহাটীত কৰ'নাত আক্ৰান্ত এজনৰ মৃত্যু! এতিয়ালৈ স্পষ্ট কৰা নাই চৰকাৰে\nগুৱাহাটীঃ ক্ৰমাৎ ভয়াৱহ হৈ পৰিছে ৰাজ্যৰ পৰিস্থিতি। যোৱা মঙলবাৰে দুজনকৈ লোকৰ দেহত পজিটিভ ধৰা পৰাৰ পিছত বৃহস্পতিবাৰে একেদিনাই ৮ জনকৈ লোকৰ দেহত ধৰা পৰে কৰ’না পজিটিভ। ইয়াৰে ৪ জন হৈছে গুৱাহাটী মহানগৰীৰ।\nগুৱাহাটী মহানগৰীত পজিটিভ ধৰা পৰা ৪ জনৰ এজন গুৱাহাটী চিকিৎসা মহাবিদ্যালয়ৰ চিকিৎসক হোৱাত এতিয়া ভিতৰি ভিতৰি শংকিত হৈ পৰিছে ৰাজ্যৰ স্বাস্থ্য বিভাগ। চিকিৎসকগৰাকী সংক্ৰমিত হোৱাৰ খবৰ লাভ কৰাৰ লগে লগে সমগ্ৰ জিএমচিএইছতে গ্ৰহণ কৰা হৈছে পূৰ্বতকৈয়ো অধিক সতৰ্কতামূলক ব্যৱস্থা।\nইফালে, গুৱহাটীত আক্ৰান্ত ৪জনৰ এজনৰ মৃত্যু হোৱা বুলিও বাতৰি পোৱা গৈছে। এই সন্দৰ্ভত জানিবলৈ NNOৰ সাংবাদিকে ৰাজ্যৰ স্বাস্থ্য বিভাগৰ দুগৰাকীকৈ বিষয়াৰ সৈতে যোগাযোগ কৰে যদিও তেওঁলোকে সবিশেষ এতিয়াই জনাবলৈ অস্বীকাৰ কৰে। যদিহে মৃত্যু হৈছে তেন্তে বিভাগৰ তৰফৰ পৰা আৰু স্বাস্থ্য মন্ত্ৰীয়ে আনুষ্ঠানিকভাৱে জনাব বুলিও কয় বিষয়া দুগৰাকীয়ে।\nচৰকাৰ আৰু স্বাস্থ্য বিভাগৰ তৰফৰ পৰা মৃত্যু হোৱা-নোহোৱাক লৈ বাতৰি যুগুতোৱা পৰ্যন্ত কোনোধৰণৰ তথ্য প্ৰকাশ কৰা হোৱা নাই যদিও ৰাজ্যখনৰ এগৰাকী জ্যেষ্ঠ সাংবাদিক অতনু ভূঞাই ৪ জনকৈ গুৱাহাটীৰ লোক আক্ৰান্ত হোৱা বুলি স্বাস্থ্য মন্ত্ৰীয়ে জনোৱাৰ পিছতে একেলেথাৰিয়ে কেবাটাও গুৰুত্বপূৰ্ণ টুইট কৰা দেখা গৈছে।\nএটা টুইটত তেওঁ কৈছে যে পজিটিভ ধৰা পৰা এগৰাকীৰ মৃত্যুৰ পিছতহে সেয়া পোহৰলৈ আহিছে। নিশা ১১ বাজি ১১ মিনিটত কৰা টুইটটোত সাংবাদিক ভূঞাই কৈছে, 'এগৰাকী ৰোগীৰ কালিয়েই মৃত্যু ঘটিছে। সন্দেহ হোৱাত টেষ্ট কৰা হয় আৰু আজি পজিটিভ ধৰা পৰে। তেওঁৰ পৰিয়ালৰ লোকসকলৰ দেহতো উপসৰ্গই দেখা দিছে আৰু কোৱাৰেণ্টাইন কৰা হৈছে।’\nআন এটা টুইটত জ্যেষ্ঠ সাংবাদিকগৰাকীয়ে কৈছে যে চিকিৎসক কৰ’নাত আক্ৰান্ত হোৱাৰ খবৰ লাভ কৰাৰ লগে লগে গভীৰ চিন্তাত পৰিছে ৰাজ্য চৰকাৰ। টুইটটোত তেওঁ লিখিছে, 'এগৰাকী ৰোগী জিএমচিএইছৰ চিকিৎসক। প্ৰথমবাৰৰ বাবে চিকিৎসক কৰ’নাত আক্ৰান্ত হোৱাত চৰকাৰ শংকিত হৈ পৰিছে।’\nআনহাতে, 'নিউজ লাইভ' নামৰ ছেটেলাইট চেনেলটোত মৃত্যু হোৱা ৰোগীগৰাকী ১৬ বছৰীয়া কিশোৰী বুলি দাবী কৰিছে। চেনেলটোৱে স্বাস্থ্য বিভাগৰ উচ্চস্তৰীয় সূত্ৰৰ উধৃতিৰে কৈছে যে মৃত্যু হোৱা ৰোগীগৰাকী জ্বৰত আক্ৰান্ত হৈছিল। অৱশ্যে এই সম্পৰ্কে স্বাস্থ্য বিভাগ তথা স্বাস্থ্য মন্ত্ৰীয়ে এতিয়ালৈ কোনো কথা ৰাজহুৱা কৰা নাই। কৰ'নাত মৃত্যু হোৱাৰ সংখ্যা এজনৰ পৰা দুজনলৈ বৃদ্ধি পোৱাৰ কথাটোও নিশা ১২ বজালৈ চৰকাৰে আনুষ্ঠানিকভাৱে সদৰী কৰা নাই।\nএনেদৰে, কেবাটাও টিভি চেনেলত গুৱাহাটীৰ ৪ জন ৰোগীক লৈ নিশা ১২ বজালৈ একাধিক বাতৰি প্ৰচাৰ হোৱা দেখা গৈছে। উক্ত বাতৰিসমূহৰ সত্যাসত্য সম্পৰ্কে জানিবলৈ চেষ্টা চলায়ো ব্যৰ্থ হৈছে NNOৰ সাংবাদিক।\nতথ্য সম্পৰ্কে জানিবলৈ চেষ্টা কৰাৰ সময়ত স্বাস্থ্য বিভাগৰ লোকসকলে গা এৰা দিয়া আৰু দায়সৰা মন্তব্য দিয়াৰ পৰিপ্ৰেক্ষিততে এতিয়া কোনটো সত্য, কোনটো অসত্য সেয়া নিৰ্ণয় কৰাতো কঠিন হৈ পৰিছে। বিশেষকৈ পূৰ্বৰ নিজামুদ্দিনৰ সৈতে জড়িত ঘটনাসমূহৰ সবিশেষ জনোৱাৰ দৰেকৈ আজি স্বাস্থ্যমন্ত্ৰীয়ে টুইটত নাম-ধাম একো উল্লেখ নকৰাত সকলো বিভ্ৰান্ত হ’বলগীয়াত পৰিছে।


বিভিন্ন দেশৰ কিছুমান ৰহস্যময় ঠাই - ভাগ্যৱান কোঁৱৰ - সাহিত্য ডট অৰ্গ\nবিভিন্ন দেশৰ কিছুমান ৰহস্যময় ঠাই – ভাগ্যৱান কোঁৱৰ\nআমাৰ এই সেউজ পৃথিৱীত প্ৰযুক্তিবিদ্যাৰ জয়গান আৰম্ভ হৈছে৷ পৃথিৱীৰ প্ৰায় সকলোবোৰ ৰহস্যই প্ৰযুক্তিবিদ্যাৰ ফলত অনাবৰণ হৈছে৷ কি? কিয়? কত? এনে প্ৰশ্নৰ উত্তৰ শেহতীয়া প্ৰযুক্তিবিদ্যাৰ সহায়ত সহজতে ঘৰতে লাভ কৰিব পাৰি৷ হাতত এটা স্মাৰ্টফোন থাকিলেই ইণ্টাৰনেটৰ জৰিয়তে হাতৰ মুঠিত পোৱা যায় সকলোবোৰ তথ্য৷ ইণ্টাৰনেটে এই বিশাল পৃথিৱীক এখন গাঁৱলৈ পৰিৱৰ্তন কৰিছে৷ কিন্তু এই পৃথিৱীত এনে কিছুমান ঠাই আছে যাৰ ৰহস্য কোনো বিজ্ঞানীয়ে আজিলৈকে ভেদ কৰিব পৰা নাই৷\nভাৰতৰ কিছু ৰহস্যময় ঠাই –\n১) চুম্বকীয় পাহাৰ, লেহ: – এই ঠাইখন কাশ্মীৰৰ লেহত অৱস্থিত৷ ইয়াৰ বিশেষত্ব হ’ল সাধাৰণতে যিকোনো গাড়ী ওপৰৰ পৰা তললৈ ঢাল হৈ যোৱা পথত ব্ৰেক নামাৰাকৈ বা গীয়েৰ নলগোৱাকৈ ৰাখিলে ই তললৈ নিজে নিজে যাব আৰু এয়া একেবাৰে সাধাৰণ নিয়মৰ কথা৷ কিন্তু লেহত ঠিক ইয়াৰ ওলোটাটো হয়, গাড়ী ইয়াত তলৰ পৰা ওপৰলৈ যায়৷ এলাপেছা গতিত নহয় তাকো ২০ কিঃমি প্ৰতি ঘণ্টা বেগত৷ কোৱা হয় ওপৰৰ পাহাৰত চুম্বকীয় ক্ষেত্ৰ থকাৰ বাবে লোহাৰে নিৰ্মিত গাড়ীবোৰ নিজে নিজে ওপৰলৈ চলি যায়৷\n২) জাতিঙ্গা, অসম: – জাতিঙ্গাত বৃহৎ বৃহৎ পক্ষীৰ জাকে আত্মহত্যা কৰাৰ বাবে জগতবিখ্যাত৷ ছেপ্টেম্বৰ পৰা অক্টোবৰৰ ভিতৰত যিবোৰ পক্ষী জাতিঙ্গালৈ আহে সেইবোৰৰ প্ৰায় সংখ্যকে সন্ধিয়া ৬ টাৰ পৰা ৰাতি ৯ টাৰ ভিতৰত কোনো পোহৰৰ উৎস দেখা পালেই সেইফালে গতি কৰে আৰু পোহৰৰ উৎসত নিজে নিজে খুন্দা মাৰি আত্মহত্যা কৰে৷ পক্ষীবোৰে কিয় ইয়াত এনেকৈ নিজকে আত্মজাহ দিয়ে তাৰ বিষয়ে বহু গৱেষণা হৈছে যদিও এই ৰহস্য আজিলৈকে ভেদ হোৱা নাই৷\n৩) লেপশ্ৰী মন্দিৰ, অন্ধ্ৰপ্ৰদেশ: – এই আটকধুনীয়া মন্দিৰটোৰ স্থাপত্যবিদ্য অতিকে লেখত লবলগীয়া৷ পুৰণি কাৰুকাৰ্য্যৰে সজ্জিত এই মন্দিৰটোত ৭০ টা স্তম্ভ বা খুঁটা আছে৷ তাৰে ভিতৰত এটা খুঁটাৰ কাৰুকাৰ্য্য অতি বিস্ময়কৰ কিয়নো এই খুঁটাৰ তলেৰে যিকোনো চাদৰ সহজে পাৰ কৰিব পাৰি৷ এই ৰহস্যৰে ভৰা স্থাপত্যবিদ্যা সাধাৰণ লোকৰ বাহিৰেও বিজ্ঞানীৰ বাবেও বিস্ময়ৰ জন্ম দিয়ে৷\n৪) কোৰন্থি গাঁও, কেৰেলা: – এই গাঁওখন যঁজা গাঁও বুলিয়ে জগতবিখ্যাত৷ প্ৰায় প্ৰতিটো পৰিয়ালতে যঁজা যোৰা আছে৷ এই গাঁওখনৰ জনসংখ্যা ২০০০ যদিও ইয়াৰে ৪৪০ জন লোকেই যঁজা৷ এই গাঁওখনত যদি বাহিৰৰ পৰা কোনো ছোৱালী বিয়া হৈ আহে তেওঁৰো যঁজা সন্তান হয় আৰু এই গাঁওখনৰ পৰা বেলেগ ঠাইলৈ বিয়া হোৱা ছোৱালীৰো যঁজা সন্তান হোৱা দেখা যায়৷ বিজ্ঞানী সকলে এনে ঘটনা কিয় ঘটি আছে বুলি গৱেষণা কৰি আছে যদিও ৰহস্য এতিয়াও খোল খাবলৈ বাকী৷\nপৃথিৱীৰ বিভিন্ন দেশৰ কিছু ৰহস্যময়ী ঠাই\n১) ৰক্ত নিজৰা, আমেৰিকা: – এণ্টাৰ্কটিকাৰ এডোখৰ ঠাইৰ বৃহৎ আকাৰৰ বৰফৰ খণ্ডৰ পৰা তেজ ৰঙা ৰঙৰ নিজৰা বৈ থকা দেখা পোৱা গৈছে৷ কিছু বিজ্ঞানীয়ে কৈছে ইয়াত লৌহ তত্ত্বৰ পৰিমাণ অধিক হোৱাৰ বাবেই এনে পৰিঘটনাৰ সৃষ্টি হৈছে। কিন্তু বেছিভাগ লোকেই এই বিষয়ত সহমত প্ৰকাশ কৰা নাই৷\n২) মোৰাকী পাথৰ, নিউজিলেণ্ড: – এই ঠাইত ডাঙৰ ডাঙৰ শিল গোলাকাৰ আকৃতিত পোৱা যায়৷ ইমান বৃহৎ আকাৰৰ শিলাখণ্ডবোৰ কেনেকৈ গোলকীয় হ’ল এইয়া সকলোৰে বাবে ৰহস্যময়৷\n৩) লং ইয়েৰ বীণ, নৰৱে: – এই ঠাইৰ বিস্ময়কৰ কথাটো হ’ল ইয়াত ২০ এপ্ৰিলৰ পৰা ২৩ আগষ্ট লৈকে সূৰ্য্য কেতিয়াও অস্ত নাযায়৷ ইয়াত ৰাতি বুলি কোনো শব্দ এই সময়ছোৱাত প্ৰযোজ্য নহয়৷\n৪) গতিয়মান শিল, মৃত্যু উপত্যকা, কেলিফৰ্ণিয়া: – এই ঠাইৰ ১৫০ তকৈ অধিক শিলাখণ্ডই প্ৰতিবছৰে ২৫০ মিটাৰতকৈ বেছি দূৰ নিজে নিজে অতিক্ৰম কৰে৷ ১৯৭২ চনত এদল বিজ্ঞানীয়ে শিলাখণ্ড বোৰৰ ওপৰত চিহ্ন দি ৪ বছৰ ধৰি অধ্যয়ন চলাই যদিও কোনো শিল গতিয়মান অৱস্থাত নাপালে৷ কিন্তু আমোদজনক বিস্ময়কৰ কথাটো হ’ল কিছুবছৰ পাছত সেই বিজ্ঞানীৰ দলটো আকৌ আহি সেই ঠাইত উপস্থিত হোৱাত দেখিলে যে কিছুমান চিহ্ন দিয়া শিল ১ কিঃমিঃ দূৰতহে আবিষ্কৃত হ’ল৷\n৫) ৰেলামপাগ’ ডেল কাটাটুম্বু, ভেনিজুৱেলা: – ভেনিজুৱেলাৰ দক্ষিণ পশ্চিম অংশত থকা ৰেলামপাগ’ নামৰ হ্ৰদটিত অনবৰতে বজ্ৰপাত পৰি থকাৰ অদ্ভুত দৃশ্য দেখা পোৱা যায়৷ কেতিয়াবা এবাৰত ২৫০ বাৰলৈকে বজ্ৰপাট পৰাৰ মোহনীয় কিন্তু ভয়লগা দৃশ্যই হ্ৰদটিৰ ৰহস্যমতাৰে ভৰা সুন্দৰতাক প্ৰকাশ কৰে৷\nনাজকা ড্ৰইং, পেৰু: – দক্ষিণ পেৰুৰ মৰুভূমিলৈ আকাশৰ বহু ওপৰৰ পৰা যদি চোৱা হয় তেনেহ’লে কিছুমান ৰেখাচিত্ৰ দেখা পোৱা যায়৷ কিছুমান দৈত্যাকৃতিৰ ৰেখাচিত্ৰই বান্দৰ, চৰাই, ত্ৰিভুজ, চতুৰ্ভুজ আদিৰ আকৃতিৰ ৰূপ লৈছে৷ এনে লাগে যেন কোনো চিত্ৰকৰেহে এই বিশাল চিত্ৰবোৰ আঁকিছে৷ ৮০ কি: মি: আগুৰি থকা এটা ক্ষেত্ৰফলত এই ৰেখচিত্ৰবোৰ আছে৷ ১৯২০ চনত আকাশীযানেৰে পোন প্ৰথম বাৰৰ বাবে এই ৰেখাচিত্ৰবোৰ দেখা পোৱা যায়৷\nকেনেৰী আইলেণ্ড: – এই দ্বীপত অতি বিস্ময়কৰ কিছুমান গছ দেখা পোৱা যায়৷ ছাতি আকাৰত এই গছবোৰ দেখিলে এনে লাগে যেন উপৰিভাগত কিছুমান গছৰ ডাল মুঠা কৰি বান্ধি আগডোখৰ মেলি ৰাখিছে৷ অদ্ভুত কথা এয়ে যে এই গছবোৰ কাটিলে তেজৰ ৰঙৰ দৰে ৰস বাহিৰ হয়৷ সেইবাবে এই গছবোৰক ডেভিল গছ বুলিও কোৱা হয়৷\n← কুণ্ডলিনী (একত্ৰিংশ খণ্ড) – পৰী পাৰবিন\nগাহৰি মাংস ঔ-টেঙা গুৰিৰ লগত – ৰূপালী ভৰালী বৰুৱা →


Hyoscine + Paracetamol - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Hyoscine + Paracetamol in Assamese\nHyoscine + Paracetamol ৰ লাভ আৰু ব্যৱহাৰসমূহ- Hyoscine + Paracetamol Benefits & Uses in Assamese- Hyoscine + Paracetamol ar laabh aaru byavaharsamuh\nHyoscine + Paracetamol ৰ পালি আৰু সেয়া কেনেদৰে ল'ব- Hyoscine + Paracetamol Dosage & How to Take in Assamese - Hyoscine + Paracetamol ar paali aaru xeya kenedore lobo\nHyoscine + Paracetamol ৰ পাৰ্শ্চক্ৰিয়াসমূহ- Hyoscine + Paracetamol Side Effects in Assamese- Hyoscine + Paracetamol ar parshwakriyasamuh\nHyoscine + Paracetamol সংক্ৰান্ত সতৰ্কতাবাণীসমূহ- Hyoscine + Paracetamol Related Warnings in Assamese- Hyoscine + Paracetamol xonkranta xatarkatabanisamuh\nঅইন দৰৱৰ সৈতে Hyoscine + Paracetamolৰ গুৰুতৰ ক্ৰিয়া-প্ৰতিক্ৰিয়া- Severe Interaction of Hyoscine + Paracetamol with Other Drugs in Assamese- Oinor xoite Hyoscine + Paracetamol ar gurutor kriya-pratikriya\nHyoscine + Paracetamol মতভেদসমূহ- Hyoscine + Paracetamol Contraindications in Assamese- Hyoscine + Paracetamol nishedhsamuh\nHyoscine + Paracetamol ৰ বিষয়ে সততে সোধা প্ৰশ্নসমূহ- Frequently asked Questions about Hyoscine + Paracetamol in Assamese- Hyoscine + Paracetamol ar bikhoye satate xodha prashnasamuh\nখাদ্য আৰু মদৰ সৈতে Hyoscine + Paracetamol ক্ৰিয়া-প্ৰতিক্ৰিয়া- Hyoscine + Paracetamol Interactions with Food and Alcohol in Assamese- khadya aaru modor xoite Hyoscine + Paracetamol kriya-pratikriya\nHyoscine + Paracetamol ৰ লাভ আৰু ব্যৱহাৰসমূহ - Hyoscine + Paracetamol Benefits & Uses in Assamese - Hyoscine + Paracetamol ar laabh aaru byavaharsamuh\nHyoscine + Paracetamol তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nHyoscine + Paracetamol ৰ পালি আৰু সেয়া কেনেদৰে ল'ব - Hyoscine + Paracetamol Dosage & How to Take in Assamese - Hyoscine + Paracetamol ar paali aaru xeya kenedore lobo\nHyoscine + Paracetamol-ৰ উপাদানসমূহ - Hyoscine + Paracetamol Active Ingredients in Assamese - Hyoscine + Paracetamol-ar upadaansamuh\nHyoscine + Paracetamol ৰ পাৰ্শ্চক্ৰিয়াসমূহ - Hyoscine + Paracetamol Side Effects in Assamese - Hyoscine + Paracetamol ar parshwakriyasamuh\nগৱেষণাৰ ভিত্তিত, Hyoscine + Paracetamol ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nHyoscine + Paracetamol সংক্ৰান্ত সতৰ্কতাবাণীসমূহ - Hyoscine + Paracetamol Related Warnings in Assamese - Hyoscine + Paracetamol xonkranta xatarkatabanisamuh\nHyoscine + Paracetamol-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Hyoscine + Paracetamol পাৰ্শ্ব-প্ৰতিক্ৰিয়াৰ কখা চিন্তা নকৰাকৈ গ্ৰহণ কৰিব পাৰে।\nHyoscine + Paracetamol-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nHyoscine + Paracetamol স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Hyoscine + Paracetamol কি প্ৰভাৱ দেখা গৈছে?\nHyoscine + Paracetamolৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Hyoscine + Paracetamol কি প্ৰভাৱ দেখা গৈছে?\nHyoscine + Paracetamolৰ দ্বাৰা কলিজা প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nহৃদযন্ত্ৰৰ ক্ষেত্ৰত Hyoscine + Paracetamol ৰ কি প্ৰভাৱ দেখা গৈছে?\nHyoscine + Paracetamolএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Hyoscine + Paracetamolৰ গুৰুতৰ ক্ৰিয়া-প্ৰতিক্ৰিয়া - Severe Interaction of Hyoscine + Paracetamol with Other Drugs in Assamese - Oinor xoite Hyoscine + Paracetamol ar gurutor kriya-pratikriya\nHyoscine + Paracetamol তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nHyoscine + Paracetamol মতভেদসমূহ - Hyoscine + Paracetamol Contraindications in Assamese - Hyoscine + Paracetamol nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Hyoscine + Paracetamol লোৱা অনুচিত যাতে -\nHyoscine + Paracetamol ৰ বিষয়ে সততে সোধা প্ৰশ্নসমূহ - Frequently asked Questions about Hyoscine + Paracetamol in Assamese - Hyoscine + Paracetamol ar bikhoye satate xodha prashnasamuh\nএই Hyoscine + Paracetamol-এ অভ্য়াস বা নিচাৰ সৃষ্টি কৰে নেকি?\nHyoscine + Paracetamolৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি Hyoscine + Paracetamol লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Hyoscine + Paracetamol লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Hyoscine + Paracetamolৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Hyoscine + Paracetamol ক্ৰিয়া-প্ৰতিক্ৰিয়া - Hyoscine + Paracetamol Interactions with Food and Alcohol in Assamese - khadya aaru modor xoite Hyoscine + Paracetamol kriya-pratikriya\nখাদ্য আৰু Hyoscine + Paracetamolৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Hyoscine + Paracetamol আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Hyoscine + Paracetamolৰ মাজৰ প্ৰতিক্ৰিয়া\nমদৰ সৈতে Hyoscine + Paracetamol সেৱন কৰাটো বিপজ্জনক হ'ব পাৰে।


৫২ লাখ টকা দৰমহাৰ বিষয়াই সমাধান কৰিব গুৱাহাটীৰ খোৱা পানীৰ সমস্যা !\nHOME/ STATE/ KAMRUP METROPOLITAN/ASSAM GOVT HIRES MANAGING DIRECTOR FOR JAL BOARD AT RS 52 LAKH PER YEAR\nPublished on: Sep 20, 2021, 6:29 PM IST\nIntro:Body:মহানগৰবাসীৰ দীৰ্ঘদিনীয়া জল সংকটৰ এই বাৰ অন্ত পৰিব নেকি ? জল বোৰ্ডৰ পৰিচালনা কৰিবলৈ এইবাৰ নিযুক্ত হল ৫২ লাখ টকা দৰমহাৰ পৰিচালন সঞ্চালক ।\nগুৱাহাটী, ২০ ছেপ্টেম্বৰ : যি সময়ত ৰাজ্যৰ ৰাজধানী মহানগৰীৰ ৰাইজে এটুপি খোৱা পানীৰ বাবে হাহাকাৰ কৰিছে, এই দীৰ্ঘদিনীয়া সংকট সভ্যতাৰ প্ৰতিয়ে ভ্ৰূকূটি বুলি চিহ্নিত হৈছে সেই সময়তো চৰকাৰে অব্যাহত ৰাখিছে ৰাজহুৱা ধনৰ দৃষ্টিকটূ অপচয় । আচৰিত যেন লাগিলেও ড৹ হিমন্ত বিশ্ব শৰ্মা নেতৃত্বাধীন চৰকাৰখনে গুৱাহাটী বাসীক পানী যোগানৰ বাবে গঠন কৰা জল বোৰ্ডৰ পৰিচালন সঞ্চালক গৰাকীৰ দৰমহা নিৰ্ধাৰণ কৰা হৈছে বছৰি ৫২ লাখ টকা । এ. সম্পট নামৰ এজন বিষয়াক নিযুক্তি দিয়াৰ বাবে উল্লিখিত বৃহৎ পৰিমানৰ দৰমহা নিৰ্ধাৰণ কৰিছে অসম চৰকাৰৰ কেবিনেটে ।\nউল্লেখ্য যে, কেবিনেট মন্ত্ৰী অশোক সিংঘলৰ অধিনস্থ গৃহ নিৰ্মাণ আৰু নগৰ পৰিকল্পনা বিভাগৰ প্ৰস্তাৱ অনুসৰিয়েই কেবিনেটে এই সিদ্ধান্ত লৈছে। মন কৰিব লগীয়া বিষয় যে, জৱহাৰলাল নেহেৰু আৰবান ৰিনিউৱেবল মিছন , জাপান ইন্টাৰনেছনেল কো-অপাৰেছন এজেন্সী চমুকৈ জাইকা আৰু এছিয়ান ডেভেলপমেন্ট বেংকৰ অৰ্থ সাহায্যৰ দ্বাৰা গুৱাহাটীত যোৱা দুটা দশক ধৰি নিৰ্মিয়মান অৱস্থাতে থাকি মহানাগৰিকৰ ধৈৰ্যৰ বান্ধ ইতিমধ্যেই চিগি পেলোৱা পানী যোগান প্ৰকল্প কেইটা এনে দামী বিষয়াৰ দ্বাৰাহে বাস্তৱায়িত কৰা সম্ভৱ বুলি দাবী কৰিছে খোদ বিভাগীয় মন্ত্ৰী অশোক সিংঘলে ।\nএক বিভাগীয় সূত্ৰৰ মতে, গুৱাহাটী মেন্ট্ৰ পলিটান ড্ৰিংকিং ৱাটাৰ এন্ড ছূৱেৰেজ বৰ্ড অৰ্থাৎ জল বোৰ্ড নামে পৰিচিত সংস্থাটোৰ নতুন পৰিচালন সঞ্চালক গৰাকীৰ পূৰ্বে টাটা প্ৰজেক্ট লিমিটেড আৰু এল এন্ড টিত কাম কৰাৰ অভিজ্ঞতা আছে ।\nযোৱা ১৫ ছেপ্টেম্বৰত গৃহ নিৰ্মাণ আৰু নগৰ পৰিক্ৰমা বিভাগৰ সচিবে প্ৰকাশ কৰা এই নিযুক্তিৰ নিৰ্দেশ অনুসৰি প্ৰথম দুবছৰৰ বাবে এ. সম্পতে বছৰি ৫২ লাখকৈ দৰমহা লাভ কৰাৰ উপৰি বিভাগীয় আন সা-সুবিধা সমূহো লাভ কৰিব । এই গৰাকী পৰিচালন সঞ্চালকে ছাউথ গুৱাহাটী চেন্ট্ৰেল, ছাউথ গুৱাহাটী ৱেষ্ট, ছাউথ গুৱাহাটী ইষ্ট (ফেজ ৱান) আৰু নৰ্থ গুৱাহাটী ৱাটাৰ ছাপ্লাই প্ৰজেক্টৰ সম্পূৰ্ণ কৰণ আৰু পানী যোগানৰ কামৰ চোৱা-চিতা কৰিব বুলি নিযুক্তি পত্ৰত উল্লেখ কৰা হৈছে ।\nমন কৰিবলগীয়া যে চৰকাৰে অহা ২০২৩ চনৰ ১৫ ছেপ্টেম্বৰৰ ভিতৰত গুৱাহাটী মহানগৰীৰ আটাইকেইটা পানী যোগান প্ৰকল্পৰ কাম সম্পূৰ্ণ কৰাৰ লক্ষ্য নিৰ্ধাৰণ কৰিছে । আৰু সেই প্ৰেক্ষাপটলৈ আঙূলিয়াই চৰকাৰে কোনো ধৰনৰ বিজ্ঞাপন বা নিবিদা নোহোৱাকৈয়ে এই নিযুক্তি প্ৰক্ৰিয়া সম্পন্ন কৰিছে । দীৰ্ঘদিন ধৰি খোৱা পানীৰ সমস্যাত ভুগি অহা মহানগৰবাসীয়ে এতিয়া এনে নামী-দামী বিষয়াৰ নিযুক্তিৰ পিছত সুফল লাভ কৰে নে নাই সেয়া অৱশ্যে পৰৱৰ্তী সময়তহে লক্ষ্যণীয় হ’ব ৷\nলগতে পঢ়ক : অখিল গগৈৰ বিৰুদ্ধে সৰৱ হোৱা কৃষক মুক্তিৰ দুই প্ৰাক্তন নেতা বিজেপিৰ এজেন্ট !


ভৰত (ৰামায়ণ) - অসমীয়া ৱিকিপিডিয়া\nএই প্ৰবন্ধটো দশৰথ আৰু কৈকেয়ীৰ পুত্ৰ ভৰতৰ বিষয়ে। মহাভাৰতৰ দুষ্যন্ত আৰু শকুন্তলাৰ পুত্ৰ ভৰতৰ বাবে ভৰত (মহাভাৰত) চাওক।\nৰামৰ পাদুকা সিংহাসনত স্থাপন কৰা অৱস্থাত ভৰত\nপাঞ্চজন্য শঙ্খৰ অৱতাৰ\nৰাম (সতীয়া ভ্ৰাতৃ)\nলক্ষ্মণ (সতীয়া ভ্ৰাতৃ)\nশত্ৰুঘ্ন (সতীয়া ভ্ৰাতৃ)\nশান্তা (সতীয়া ভগ্নী)\nভৰত হৈছে মহাকাব্য ৰামায়ণত বৰ্ণিত এক চৰিত্ৰ। তেওঁ ৰামৰ সতীয়া ভ্ৰাতৃ আৰু দশৰথ তথা কৈকেয়ীৰ পুত্ৰ। ৰামায়ণত ভৰতক ধৰ্ম আৰু আদৰ্শৰ প্ৰতীকৰূপে চিহ্নিত কৰা হয়।\nভাৰতৰ কেৰেলাতেই ভৰতৰ সৰ্বাধিক পূজা কৰা হয়।\nৰামায়ণৰ মতে, ৰাম বিষ্ণুৰ সপ্তম অৱতাৰ আৰু লক্ষ্মণ, ভৰত আৰু শত্ৰুঘ্ন হৈছে যথাক্ৰমে শেষনাগ, পাঞ্চজন্য শঙ্খ আৰু সুদৰ্শন চক্ৰৰ অংশ অৱতাৰ।\nকেৰেলাৰ কুড়লমাণিক্যম বা সংঘৰত্ন মন্দিৰ ভৰতৰ প্ৰতি উচৰ্গিত।\nজন্ম আৰু বিবাহ[সম্পাদনা কৰক]\nভাৰতৰ জন্ম হৈছিল অযোধ্যাৰ গুণী ৰজা দশৰথ আৰু তেওঁৰ দ্বিতীয় পত্নী ৰাণী কৈকেয়ীৰ পৰা। তেওঁ মিথিলাৰ ৰজা জনকৰ ভায়েক কুশধ্বজৰ জীয়ৰী মাণ্ডৱীৰ সৈতে বিবাহপাশত আৱদ্ধ হৈছিল। তেওঁলোকৰ দুই পুত্ৰৰ নাম আছিল ক্ৰমে তক্ষ আৰু পুষ্কল।\nৰামায়ণৰ বৰ্ণনা[সম্পাদনা কৰক]\nবাল্মীকি ৰামায়ণৰ মতে ৰজা দশৰথৰ চাৰিজন পুত্ৰ অৰ্থাৎ ৰাম, লক্ষ্মণ, ভৰত আৰু শত্ৰুঘ্ন ইজন সিজনৰ অতি ঘনিষ্ঠ আছিল। ইক্ষ্বাকু বংশৰ জ্যেষ্ঠজনৰ উত্তৰাধিকাৰৰ নিয়ম অনুযায়ী ৰাম অযোধ্যাৰ ৰজা হোৱাৰ প্ৰথম দাবীদাৰ আছিল। কিন্তু ভৰতৰ মাতৃ কৈকেয়ী ৰামৰ ৰাজ্যাভিষেক হোৱাৰ আগতে ৰোহঘৰত সোমায়। ৰোহঘৰ হৈছে এনে এক ঠাই য'ত শাসনাধিষ্ঠ ৰজাৰ পত্নীসকলে অৱহেলিত অনুভৱ কৰিলে ৰজাক তেওঁৰ ওচৰলৈ আহিবলৈ আৰু তেওঁৰ অভিযোগ শুনিবলৈ বাধ্য কৰিবলৈ ব্যৱহাৰ কৰে। যেতিয়া ৰজা দশৰথ উপস্থিত হয় তেতিয়া কৈকেয়ীয়ে তেওঁ পাবলগীয়া দুটা ইচ্ছা বা বৰৰ কথা দশৰথক সোঁ‌ৱৰাই দিয়ে যেতিয়া তেওঁ যুদ্ধত দশৰথৰ জীৱন ৰক্ষা কৰোঁতে দশৰথে দিবলৈ অংগীকাৰ কৰিছিল। প্ৰথমটো বৰ হিচাপে কৈকেয়ীয়ে ১৪ বছৰৰ বাবে ৰামৰ নিৰ্বাসন বা বনবাস বিচাৰে। তেওঁৰ দ্বিতীয় ইচ্ছা আছিল পুত্ৰ ভৰতক সিংহাসনৰ উত্তৰাধিকাৰী হিচাপে অধিষ্ঠিত কৰা। যিহেতু ৰঘুবংশ তেওঁলোকৰ অংগীকাৰ পালন কৰাৰ বাবে জনাজাত আছিল সেয়ে দশৰথে কৈকেয়ীৰ ইচ্ছা মানি চলাৰ বাহিৰে আন কোনো উপায় নাছিল। এই আদেশ আনুষ্ঠানিকভাৱে ঘোষণা হোৱাৰ পিছত, ৰাম তেওঁৰ পত্নী সীতা আৰু সৰু ভায়েক লক্ষ্মণৰ সৈতে নিৰ্বাসনলৈ যায়। সেই সময়ত ভৰত তেওঁৰ মোমায়েকৰ গৃহলৈ লগ গৈছিল, আৰু কিছুদিনৰ পিছত ঘূৰি আহি তেওঁৰ জ্যেষ্ঠ ভ্ৰাতৃৰ নিৰ্বাসন আৰু উত্তৰাধিকাৰী হিচাপে তেওঁক অধিষ্ঠিত কৰাৰ বাতৰি পায়। ভাই-ভনীসকলৰ মাজত থকা চেনেহৰ বান্ধোনৰ বাবে তেওঁ নিজৰ মাক কৈকেয়ী আৰু তেওঁৰ মনত বিভেদৰ বীজ ৰোপণ দাসী মন্থৰাৰ ওপৰত ক্ৰোধান্বিত হয়। ৰজা দশৰথে মৃত্যুশয্যাত পৰি তেওঁৰ জ্যেষ্ঠ পুত্ৰ ৰামৰ বাবে কান্দিছিল। তেওঁৰ মৃত্যুত ভৰতে তেওঁৰ মাতৃ আৰু শত্ৰুঘ্নৰ সৈতে ৰামক লগ কৰিবলৈ গৈছিল আৰু তেওঁক ঘূৰি আহিবলৈ অনুৰোধ কৰিছিল। ৰামে তেওঁৰ দেউতাকৰ কথাক অসন্মান কৰিবলৈ অস্বীকাৰ কৰাত ভৰতে তেওঁৰ পাদুকাযোৰ বিচাৰিলে। তাৰ পিছত তেওঁ সেই পাদুকাযোৰ আনি অযোধ্যাৰ ৰাজসিংহাসনত ৰাখি এই কথা স্পষ্ট কৰে যে ৰামহে অযোধ্যাৰ প্ৰকৃত শাসক আৰু ভৰতে ৰাম নথকাৰ সময়ছোৱা কেৱল তেওঁৰ নামতহে শাসন কৰিব। তাৰ পিছৰ ১৪ বছৰত তেওঁ নন্দীগ্ৰামলৈ (অযোধ্যাৰ ওচৰৰ অৰণ্য) তেওঁৰ ভায়েকৰ সুৰক্ষিত আগমনৰ বাবে দেৱতাসকলৰ ওচৰত প্ৰাৰ্থনা কৰিবলৈ গৈছিল। তেওঁ কঠোৰ পৰিস্থিতিত বাস কৰিছিল আৰু ৰাজকীয় প্ৰাসাদৰ সকলো সা-সুবিধা এৰি গৈছিল। তাত, তেওঁ কেৱল ফল-মূল খাই আৰু ঋষি-মুনি বা সন্ন্যাসীসকলৰ দৰে খহটা বস্ত্ৰ পৰিধাণ কৰিছিল। ১৪ বছৰৰ পিছত ৰাম তেওঁৰ সৈতে পুনৰ মিলিত হয় আৰু তেওঁলোক অযোধ্যালৈ উভতি যায়। তাত ৰামে ৰজাৰ স্থান গ্ৰহণ কৰে।\n↑ Naidu, S. Shankar Raju; Kampar, Tulasīdāsa (1971). A comparative study of Kamba Ramayanam and Tulasi Ramayan. University of Madras. পৃষ্ঠা. 44,148. https://books.google.com/books?id=okVXAAAAMAAJ&q=Shankha&dq=Shankha&lr=&ei=emkcS6F6obKQBLGBmYcM। আহৰণ কৰা হৈছে: 2009-12-21.\n↑ Valmiki (1963). The Ramayan. Sanskrit Series Office. OCLC 969728693.\n"https://as.wikipedia.org/w/index.php?title=ভৰত_(ৰামায়ণ)&oldid=290603"ৰ পৰা অনা হৈছে\nএই পৃষ্ঠাখন ১২ আগষ্ট, ২০২১ তাৰিখে ০৯:৩৩ বজাত অন্তিম সংশোধন কৰা হৈছিল।


শৰৎ চন্দ্ৰ সিংহক অপমান! সুৰাৰ বিপনী স্থাপনৰ বিৰুদ্ধে মুখ্যমন্ত্ৰীলৈ স্মাৰকপত্ৰ\nশৰৎ চন্দ্ৰ সিংহক অপমান! সুৰাৰ বিপনী স্থাপনৰ বিৰুদ্ধে মুখ্যমন্ত্ৰীলৈ স্মাৰকপত্ৰ দল-সংগঠনৰ\nNovember 26, 2021 7:52 pm\nৰাজ্য চৰকাৰে ধুবুৰী জিলাৰ চাপৰকে ধৰি ১১খন জিলাত নতুনকৈ বিলাতী সুৰাৰ বিপণী অৰ্থাৎ ৱাইন শ্বপ খোলাৰ অনুমতি দিবলৈ ওলোৱাত তীব্ৰ প্ৰতিক্ৰিয়াৰ সৃষ্টি হৈছে৷\nউল্লেখযোগ্য যে অসমৰ প্ৰাক্তন মুখ্যমন্ত্ৰী তথা মূল্যবোধৰ ৰাজনীতিৰ মহীৰূহ স্বৰূপ জননেতা শৰৎ চন্দ্ৰ সিংহই তেওঁৰ জন্মনগৰী চাপৰত যাতে কোনোদিনে বিলাতী সুৰাৰ বিপনী স্থাপন কৰা নহয় তাৰবাবে নগৰ সমিতি গঠনৰ সময়তে ১৯৮৯ চনতে ৰাজহুৱাভাৱে চাপৰ নগৰ সমিতিক আহ্বান জনাইছিল।\nসেইসময়তে চাপৰৰ সিংহপুৰুষ সদৃশ প্ৰয়াত ডালিম কুমাৰ মেধিকে ধৰি একাংশ সমাজসেৱকেও চাপৰ নগৰ সমিতিত এই সন্দৰ্ভত এখন আবেদনো দাখিল কৰিছিল।\nপৰৱৰ্তী সময়ত ২০০৩ চনতো চাপৰ উন্নয়ন সমিতিৰ তৎকালীন সাধাৰণ সম্পাদক জাহান উদ্দিন আহমেদেও চাপৰ নগৰ সমিতিত এই সন্দৰ্ভত আন এখন আবেদন দাখিল কৰিছিল।\nকিন্তু মন্ত্ৰী পৰিমল শুক্লবৈদ্যৰ নেতৃত্বাধীন আবকাৰী বিভাগে বিগত ২৫ অক্টোবৰতে ই এক্স-১৪৫/২০১৭/৮৭ নম্বৰ নিৰ্দেশনাযোগে অসমৰ ১১খন জিলাৰ ২০টা স্থানৰ লগতে চাপৰতো ৱাইন শ্বপ খোলাৰ অনুমতি প্ৰদান কৰাত চাপৰত তীব্ৰ প্ৰতিক্ৰিয়াৰ সৃষ্টি হৈছে।\nজননেতা শৰৎ চন্দ্ৰ সিংহৰ আদৰ্শক পদানত কৰি চাপৰত যাতে বিলাতী সুৰাৰ বিপনী স্থাপনৰ অনুমতি প্ৰদান কৰা নহয় তাৰবাবে আজি দুপৰীয়া বিলাসীপাৰা মহকুমা ছাত্ৰ সন্থা, চাপৰ আঞ্চলিক ছাত্ৰ সন্থা, আক্ৰাছুৰ চাপৰ আঞ্চলিক,ফলিমাৰী আঞ্চলিক, বহলপুৰ আঞ্চলিক,কলিতা জনগোষ্ঠীয় সন্মিলন, অসমৰ অবিভক্ত গোৱালপাৰা জিলা সমিতি,সদৌ অসম গৰিয়া-মৰিয়া-দেশী জাতীয় পৰিষদৰ চাপৰ আঞ্চলিক, আমছুৰ চাপৰ আঞ্চলিক আৰু চাপৰ উন্নয়ন সমিতিয়ে চাপৰৰ চক্ৰ বিষয়া শান্তনু গগৈৰ জৰিয়তে পৃথকে পৃথকে অসমৰ মুখ্যমন্ত্ৰী, ধুবুৰী জিলাৰ উপায়ুক্ত, বিলাসীপাৰাৰ মহকুমাধিপতিলৈ স্মাৰক পত্ৰ প্ৰেৰণ কৰে।\nসংগঠন কেইটাই চাপৰ পৌৰ সভাৰ কাৰ্যবাহী বিষয়া শান্তনু গগৈৰ হাততো একে দাবী সম্বলিত স্মাৰক পত্ৰ প্ৰদান কৰে। সংগঠন কেইটাই চাপৰত সুৰাৰ বিপনী স্থাপনৰ অনুমতি বাতিল কৰিবলৈ ৰাজ্য চৰকাৰক দাবী জনোৱাৰ লগতে এই সন্দৰ্ভত মুখ্যমন্ত্ৰী ডঃ হিমন্ত বিশ্ব শৰ্মাৰ হস্তক্ষেপ কামনা কৰিছে।\nলগতে ভাৰতীয় দৰ্শন-সংস্কৃতিৰ ধ্বজাবাহক বুলি সততে দাবী কৰি থকা বিজেপি নেতৃত্বাধীন চৰকাৰ খনে জননেতা শৰৎ চন্দ্ৰ সিংহৰ নীতি আৰু আদৰ্শক ভূলুণ্ঠিত কৰি তেওঁৰে জন্মভূমিতে বিলাতী সুৰাৰ বিপনীৰ অনুমতি প্ৰদান কৰিবলৈ ওলোৱা কাৰ্যক সংগঠন কেইটাই তীব্ৰ ভাষাৰে গৰিহণা দি চৰকাৰৰ এই নিৰ্দেশনা বাতিল কৰিবলৈও দাবী জনাইছে।


টাইমৰ ১০ গৰাকী উদ্ভাৱনশীল শিক্ষকৰ তালিকাত স্থান লাভ অসম মূলৰ ৰাস্না নাথৰ - NEWS8 NorthEast\nHome/অসমীয়া/অসম/টাইমৰ ১০ গৰাকী উদ্ভাৱনশীল শিক্ষকৰ তালিকাত স্থান লাভ অসম মূলৰ ৰাস্না নাথৰ\nটাইমৰ ১০ গৰাকী উদ্ভাৱনশীল শিক্ষকৰ তালিকাত স্থান লাভ অসম মূলৰ ৰাস্না নাথৰ\nনিউজ ডেস্ক। টাইমৰ দ্বাৰা প্ৰকাশ কৰা ১০ গৰাকী ‘উদ্ভাৱনশীল শিক্ষক’ৰ তালিকাত স্থান লাভ কৰিবলৈ সক্ষম হৈছে অসম মূলৰ আমেৰিকান ৰাস্না নাথে।\nচেণ্ডলাৰ এৰিজোনাৰ এচিপি হাইস্কুলত অধ্যাপনা কৰা ৰাস্নাক তেওঁৰ উদ্ভাৱনীমূলক কাৰ্যসূচী DRIPBL (ড্ৰিম ৰিচাৰ্চ ইনোভেট প্ৰব্লেম/প্ৰজেক্ট বেছড লাৰ্নিং)ৰ বাবে বছৰৰ অন্যতম উদ্ভাৱনীমূলক শিক্ষয়িত্ৰী হিচাপে অন্তৰ্ভুক্ত কৰা হৈছে।\nৰাস্না নাথে সমালোচনাত্মক চিন্তাধাৰা, সমস্যা সমাধান আৰু নৱম শ্ৰেণীৰ পৰা দ্বাদশ শ্ৰেণীলৈকে ছাত্ৰ-ছাত্ৰীসকলক গৱেষণা দক্ষতা প্ৰদান কৰি আহিছে।\nতেওঁ ছাত্ৰ-ছাত্ৰীক পেটেণ্ট চাৰ্চ কৰিবলৈ আৰু নৱম শ্ৰেণীৰ পৰাই তেওঁলোকৰ প্ৰথম সপোনৰ কোম্পানীবোৰৰ বাবে আবেদন কৰিবলৈও উদগনি যোগাই আহিছে।\nটাইমৰ প্ৰেছ বিবৃতিত উল্লেখ কৰা অনুসৰি ৰাস্না নাথে এগৰাকী হানি বি বিজ্ঞানী, উদ্ভাৱক আৰু উদ্যোগী হিচাপে চেণ্ডলাৰ পাব্লিক স্কুল ডিষ্ট্ৰিক্টৰত শিক্ষাবিদ হিচাপে কৰ্তব্য পালন কৰি আহিছে আৰু হাইস্কুল পাঠদানৰ ক্ষেত্ৰত এক অনন্য আৰু অভূতপূৰ্ব দৃষ্টিভংগী প্ৰদান কৰি আহিছে।\n“উদ্ভাৱনশীল শিক্ষক”সকলৰ নাম সংকলন কৰাৰ সময়ত টাইমে দেশৰ বিভিন্ন প্ৰান্তৰ পৰা অহা শ শ মনোনয়নৰ পৰ্যালোচনা কৰে। যাৰ ভিতৰত ৰাজহুৱা বিদ্যালয়, ৰাজহুৱা চাৰ্টাৰ, ব্যক্তিগত আৰু পেৰ’চিয়াল বিদ্যালয়ৰ শিক্ষক আছে।\nউল্লেখ্য যে, গুৱাহাটীৰ ছেইণ্ট মেৰী’ছ ইংৰাজী হাইস্কুলত ৰাস্না নাথে স্কুলীয়া শিক্ষা গ্ৰহণ কৰিছিল। ২০০৩ চনত তেওঁ বিবাহপাশত আবদ্ধ হৈ আমেৰিকাত থাকিবলৈ লয়।\nইয়াৰ পূৰ্বে তেওঁ কটন কলেজৰ সাৱিত্ৰী বৰদলৈৰ সৈতে গৱেষণাৰ কাম কৰি আছিল।\nভয়ংকৰ ঘটনা! ৰাজপথত নিৰ্বিচাৰ গুলীচালনা 'আত্মঘাতী' আৰক্ষী জােৱানৰ, মৃত ২\nচিনি পাই নেকি? সন্ধান দিয়ক আৰু ১০ লাখ টকা লওক…


বগলী আৰু শিয়াল (অনুৰাধা বৰুৱা) - সাহিত্য ডট অৰ্গ\nবগলী আৰু শিয়ালৰ সাধুটো মনত আছে নহয় সকলোৰে? বগলীয়ে যে শিয়ালক খাবলৈ মাতি নি ঠগন দিছিলে! সেই যে এদিন শিয়ালে বগলীক খাবলৈ মাতি এখন মেলাহী থালত চুৰুহা খাবলৈ দি বগলীৰ ৰং চাইছিল৷ আকৌ বগলীয়ে যে শিয়ালক মাতি চুঙাৰ দৰে পাত্ৰত খাবলৈ দি প্ৰতিশোধ লৈছিল……মনত আছে নহয়? সেই শিয়ালটোৰে নাতি আৰু বগলীটোৰ নাতিনীৰ কাহিনী…তাহাঁত দুটাৰ মাজটো বন্ধুত্ব হ’ল৷ মাজে সময়ে তাহাঁতে ককাক আইতাকে ইটোৱে সিটোক ঠগোৱাৰ কথাও পাতে৷ সিহঁতে কেতিয়াও তেনে ধৰণৰ কাম নকৰে বুলি শপতো খায় মাজে মাজে৷ লাহে লাহে বন্ধুত্ব গভীৰ হ’ল৷ এদিন বগলীজনীয়ে শিয়ালক নিজৰ ঘৰলৈ দুপৰীয়া খাবলৈ মাতিলে৷ শিয়ালে বৰ উৎসাহেৰে যাম বুলি ক’লে৷ পেটে পেটে কিন্তু ঠগ খায় বুলি ভয়ো আছিল৷ সেয়ে সেইদিনাই সন্ধিয়া সি আন তাৰ এটা বন্ধু বান্দৰকো লগ ধৰিলে বান্ধৱীৰ ঘৰলৈ ৷ কিন্তু বান্দৰে অনিমন্ত্রিত অতিথি হৈ যাবলৈ বেয়া পালে৷ সি বন্ধুক থোৱা আৰু অনাৰ দ্বয়িত্ব ললে৷\nকথামতে পিছদিনা দুপৰীয়া শিয়ালে চকুত ছানগ্লাছ মূৰত হেলমেট পিন্ধি বান্দৰৰ বাইকৰ পিছফালে বহি বগলীৰ ঘৰ পালগৈ৷ দুৱাৰমুখৰপৰাই বান্দৰে বিদায় ললে৷ খোৱাৰ সময় হোৱা বাবে বগলীয়ে শিয়ালক চিধাই খোৱা মেজলৈকে লৈ গ’ল৷ দুটি সুন্দৰ সৰু মুখৰ দীঘলীয়া পাত্রত চুৰুহা পৰিবেশন কৰা হ’ল৷ শিয়ালে কামিজৰ জেপৰপৰা এডাল ষ্ট্র উলিয়াই ধুনীয়াকৈ আটাইখিনি চুৰুহা খালে৷ খোৱা বোৱা শেষ কৰি বহুত ধৰণৰ কথাও পাতিলে৷ জিৰাই শতাই উঠি সন্ধিয়া হোৱাত শিয়ালে মবাইল ফোনেৰে বান্দৰ বন্ধুক মাতি দিলে৷ তাৰপিছত বন্ধুৰ বাইকত উঠি শিয়ালে বগলীক বাই বাই দি গুচি গ’ল৷


২ কৰিন্থীয়া 11 - पवित्र बाइबिल [ইণ্ডিয়ান ৰিভাইচ ভাৰচন] - (২কৰি 11)\n২ কৰিন্থীয়া 11\nমই বিচাৰো যেন আপোনালোকে মোৰ যৎকিঞ্চিত অজ্ঞানতাৰ প্ৰতি সহন কৰে, প্ৰকৃততে আপোনালোকে মোৰ প্ৰতি সহন কৰি আছে।\nকিয়নো মই আপোনালোকক ঐশ্বৰিক অন্তৰ্জ্বালাৰে ঈর্ষা কৰোঁ; কাৰণ খ্ৰীষ্টৰ হাতত নিৰ্দোষী কন্যা স্বৰূপে সমৰ্পণ কৰিবৰ হাবিয়াহেৰে, আপোনালোকক একমাত্ৰ স্বামীলৈ, অৰ্থাৎ খ্ৰীষ্টলৈ বাগদান কৰিলোঁ।\nকিন্তু মই ভয় কৰোঁ, যেনেকৈ সেই সৰ্পই তাৰ ধূৰ্ত্ততাৰে হাৱাক ভুলাইছিল, তেনেদৰে খ্ৰীষ্টলৈ আপোনালোকৰ যি সৰল আৰু শুদ্ধ ভাব আছে, সেই ভাব যেন কোনো প্ৰকাৰে কিজানি বিপথে লৈ যায়৷\nকিয়নো যি জন যীচুৰ কথা আমি ঘোষণা কৰোঁ, এনে আন কোনো যীচুৰ কথা কোনোৱে যদি আহি ঘোষণা কৰে বা আপোনালোকে যি আত্মা পোৱা নাই এনে অন্যবিধ আত্মাও যদি পোৱা নাইবা যি শুভবাৰ্তা আপোনালোকে গ্ৰহণ কৰা নাই, এনে অন্যবিধ শুভবাৰ্তাও যদি গ্ৰহণ কৰে, তেনেহলে আপোনালোকে সেয়া ভালকৈ সহন কৰক৷\nকাৰণ মোৰ মতে, সেই অতি প্ৰধান পাঁচনি সকলতকৈ মই অলপো নিকৃষ্ট নহয়।\nকিন্তু যদিও মই বক্তৃতাত সামান্য হওঁ, মই জ্ঞানত সামান্য নহওঁ; সকলো ধৰণে আৰু সকলো বিষয়তে আমি আপোনালোকক সেই বিষয়ে প্ৰকাশ কৰিলোঁ।\nআপোনালোক বৰ হ’বলৈ, মই নিজকে সৰু কৰি বিনামূল্যে ঈশ্বৰৰ শুভবাৰ্তা আপোনালোকৰ আগত প্ৰচাৰ কৰোঁতে, মই পাপ কৰিলোঁ নে?\nমই আন মণ্ডলী সমূহৰ ধন অপহৰণ কৰিলোঁ আৰু তেওঁলোকৰ সাহায্য গ্ৰহণ কৰিলোঁ, যাতে ইয়াৰ যোগেদি মই আপোনালোকৰ পৰিচৰ্যা কৰিব পাৰোঁ৷\nআৰু আপোনালোকৰ লগত থাকোঁতে, যেতিয়া মোৰ নাটনি হৈছিল, তেতিয়া মই আপোনালোকৰ কোনো এজনৰে ওপৰত ভাৰ নিদিলোঁ; কিয়নো ভাই সকলে মাকিদনিয়াৰ পৰা আহি মোৰ অভাৱৰ সময়ত সহায় কৰিলে; আৰু কোনো বিষয়তে আপোনালোকৰ ওপৰত ভাৰ নিদিয়াকৈ মই নিজকে ৰাখিলোঁ; আৰু মই নিজকে এনেদৰেই ৰাখিম।\nখ্ৰীষ্টৰ সত্যতা যেনেকৈ মোৰ লগত বাস কৰি আছে, তেনেদৰে মোৰ এই গৌৰৱ আখায়াৰ সকলো অঞ্চলত বন্ধ কৰা নহব।\nআৰু কিয়? মই আপোনালোকক প্ৰেম নকৰাৰ কাৰণে নে? ঈশ্বৰে জানে, মই যে আচলতে প্রেম কৰোঁ৷\nকিন্তু মই এতিয়া যি কৰি আছোঁ, ভৱিষ্যতেও ইয়াকে কৰি থাকিম; যাতে ছিদ্ৰ বিচৰা লোক সকলে যি বিষয়ত শ্লাঘা কৰে, সেই বিষয়ত যেন তেওঁলোক আমাৰ নিচিনা হব পৰে, আৰু আমি যেন তেওঁলোকৰ সেই ছিদ্ৰ পাবৰ উপায় খণ্ডন কৰিব পাৰোঁ।\nকিয়নো তেনেকুৱা মানুহ ভাঁৰিকোৱা পাঁচনি, প্ৰবঞ্চক কাৰ্যকাৰী; তেওঁলোক খ্ৰীষ্টৰ পাঁচনিৰ বেশ ধৰা মানুহ।\nএতেকে তাৰ দাস সকলেও ধাৰ্মিক দাস সকলৰ বেশ ধৰাটো বৰ মহৎ বিষয় নহয়; কিন্তু তেওঁলোকৰ শেষ, তেওঁলোকৰ নিজ কৰ্মৰ দ্ৱাৰাই হব৷\nমই আকৌ কৈছোঁ, আপোনালোকৰ কোনেও মোক অজ্ঞান বুলি নাভাবিব; কিন্তু যদিও ভাবে, তাৰ বাবে মোক অজ্ঞানৰ দৰেই গ্ৰহণ কৰিব যাতে মই যৎকিঞ্চিৎ শ্লাঘা কৰিব পাৰোঁ৷\nমই যি দৰে এই আত্মবিশ্ৱাসী গৌৰৱৰ কথা কৈছোঁ, তেনেদৰে প্ৰভুৱে উদগণি নিদিয়ে কিন্তু মই নিশ্চিত জ্ঞানেৰে কৈছোঁ।\nকিয়নো অনেকে মাংস অনুসাৰে গৌৰৱ কৰে সেই বাবে ময়ো গৌৰৱ কৰিম।\nকিয়নো আপোনালোকে জ্ঞানৱন্ত হৈ আনন্দেৰেহে অজ্ঞানবোৰক সহন কৰে।\nকাৰণ কোনোৱে যদি আপোনালোকক দাস কৰে, কোনোৱে যদি আপোনালোকৰ মাজত মতভেদ জন্মাই, কোনোৱে যদি আপোনাৰ পৰা লাভ বিচাৰে, কোনোৱে যদি আপোনালোকক চৰ মাৰে, তথাপি আপোনালোকে সহন কৰে।\nহয়, আমি এক প্ৰকাৰ দূৰ্বলীয়েই আছিলোঁ, ইয়াক মই লাজ পাই স্বীকাৰ কৰিছোঁ। যেতিয়া যি কোনো কথাত যদি কোনো ব্যক্তিয়ে গৌৰৱ কৰে, মই অজ্ঞানতাৰে কৈছোঁ, তেনেহ’লে মইয়ো গৌৰৱ কৰিম।\nতেখেত সকল ইব্ৰী লোক নে? মইয়ো হওঁ। তেখেত সকল ইস্ৰায়েলীয়া নে? মইয়ো হওঁ। তেখেত সকল অব্ৰাহামৰ বংশ নে? মইয়ো হওঁ।\nতেখেত সকল খ্ৰীষ্টৰ দাস নে? হত বুদ্ধিৰ দৰে কৈছোঁ, মই তাতোকৈ অধিক; তাৰ প্ৰমাণ অধিক পৰিশ্ৰমত, বন্দীশালৰ অধিক বন্ধনত, অতিৰিক্ত কোবত, অনেকবাৰ প্ৰাণৰ সংশয়ত৷\nঅৰ্থাৎ পাঁচ বাৰ ইহুদী সকলৰ হাতেৰে “এক কম দুকুৰিকৈ” কোব খাইছিলোঁ৷\nতিনি বাৰ বেতৰ কোব খাইছিলোঁ, এবাৰ শিলৰ দলি খাইছিলোঁ, তিনি বাৰ জাহাজ ভগাৰ দুখ পালোঁ, অগাধ জলত এদিন এৰাতি থাকিলোঁ;\nঅনেক যাত্ৰাত, নদীৰ সংকটত, ডকাইতৰ সংকটত, স্বজাতীয় সকলৰ পৰা হোৱা সংকটত, অনা-ইহুদী সকলৰ পৰা হোৱা সঙ্কটত, নগৰত থাকি পোৱা সঙ্কটত, মৰুভূমিত থাকি পোৱা সঙ্কটত, সাগৰত থাকি পোৱা সঙ্কটত, ভাঁৰিকোৱা ভাই সকলৰ মাজত থাকি পোৱা সঙ্কটত৷\nপৰিশ্ৰম আৰু দুর্ভোগত আৰু বহু ৰাতিৰ টোপনি-খতিত, লঘোনে থকাত আৰু পিয়াহত আৰু একো খাদ্য নোহোৱাত, জাৰ পোৱাত আৰু উদঙে থকাত, মই এই সকলো ভোগ কৰিছিলোঁ৷\nএইবোৰ বিষয় বাদ দিলেও, বিশেষকৈ সকলো মণ্ডলীৰ চিন্তাই মোৰ দৈনিক ভাৰস্বৰূপ হৈ আছে।\nকাৰ দূৰ্ব্বলতাত মই দূৰ্বল হোৱা নাই? কোনে আন এজনক পাপত পেলাই মোৰ অন্তৰত জ্বালা দিয়া নাই?\nমই যদি গৌৰৱ কৰিব লগা হয়, তেনেহলে মোৰ নানা দূৰ্ব্বলতাৰ বিষয়ে মই গৌৰৱ কৰিম।\nমই যে মিছা নকওঁ, সেই বিষয়ে প্ৰভু যীচুৰ পিতৃ ঈশ্বৰ, যি জন চিৰকাল ধন্য, তেওঁ জানে।\nদম্মেচকত আৰিতা ৰজাৰ তলৰ অধিপতিয়ে মোক ধৰিবৰ আশয়েৰে দম্মেচকীয়া সকলৰ নগৰ পহৰা দিয়াইছিল;\nকিন্তু খিড়িকিয়েদি পাচিৰে গড়েদি নমাই দিয়াত, তেওঁৰ হাতৰ পৰা সাৰিলোঁ।\n২ কৰিন্থীয়া 11:1\n২ কৰিন্থীয়া 11:2\n২ কৰিন্থীয়া 11:3\n২ কৰিন্থীয়া 11:4\n২ কৰিন্থীয়া 11:5\n২ কৰিন্থীয়া 11:6\n২ কৰিন্থীয়া 11:7\n২ কৰিন্থীয়া 11:8\n২ কৰিন্থীয়া 11:9\n২ কৰিন্থীয়া 11:10\n২ কৰিন্থীয়া 11:11\n২ কৰিন্থীয়া 11:12\n২ কৰিন্থীয়া 11:13\n২ কৰিন্থীয়া 11:15\n২ কৰিন্থীয়া 11:16\n২ কৰিন্থীয়া 11:17\n২ কৰিন্থীয়া 11:18\n২ কৰিন্থীয়া 11:19\n২ কৰিন্থীয়া 11:20\n২ কৰিন্থীয়া 11:21\n২ কৰিন্থীয়া 11:22\n২ কৰিন্থীয়া 11:23\n২ কৰিন্থীয়া 11:24\n২ কৰিন্থীয়া 11:25\n২ কৰিন্থীয়া 11:26\n২ কৰিন্থীয়া 11:27\n২ কৰিন্থীয়া 11:28\n২ কৰিন্থীয়া 11:29\n২ কৰিন্থীয়া 11:30\n২ কৰিন্থীয়া 11:31\n২ কৰিন্থীয়া 11:32\n২ কৰিন্থীয়া 11:33


‘মানিকে মাগে হিঠে’ গানত বিহু নৃত্য়ক সংযোগ! Big Bazaarৰ কাণ্ডক লৈ ক্ষোভ...– News18 assam\nViral Video | Manike Mage Hithe: ‘মানিকে মাগে হিঠে’ গানত বিহু নৃত্য়ক সংযোগ ! যোৰহাট Big Bazaarৰ এই কাণ্ডক লৈ Social Mediaত ক্ষোভ একাংশৰ...\nSocial Mediaত ভাইৰেল হোৱা এটা Videoক লৈ চলিছে সৰ্বত্ৰ চৰ্চা। ভিডিঅ'টো যোৰহাট বিগ বাজাৰৰ বুলি দাবী কৰা হৈছে। সমান্তৰালভাৱে Video টোত বিহু নৃত্য়ক বিকৃতভাৱে উপস্থাপন কৰা বুলিও একাংশ লোকে ফেচবুকত সমালোচনা কৰিছে।\nLast Updated : October 08, 2021, 00:43 IST\nSocial Mediaত ভাইৰেল হোৱা এটা Videoক লৈ চলিছে সৰ্বত্ৰ চৰ্চা। ভিডিঅ'টো যোৰহাট বিগ বাজাৰৰ বুলি দাবী কৰা হৈছে। সমান্তৰালভাৱে Video টোত বিহু নৃত্য়ক বিকৃতভাৱে উপস্থাপন কৰা বুলিও একাংশ লোকে ফেচবুকত সমালোচনা কৰিছে। প্ৰতিগৰাকী স্বাভিমানী অসমীয়াৰ আৱেগক আঘাত কৰা যোৰহাটৰ বহিৰাগত প্ৰতিষ্ঠানটোৰ এই কাণ্ডক লৈ সৰৱ হৈ পৰিছে সংস্কৃতিপ্ৰেমী লোকসকল।\nপূজাৰ সময়ত শ্বপিং মলসমূহত দৰ্শকৰ উথপথপ পৰিৱেশৰ মাজতে এই ভিডিঅ'টো Viral হৈ পৰিছে। বিহুৰ সাজ পিন্ধি ‘মানিকে মাগে হিঠে’ গানটোত নৃত্য কৰা পৰিলক্ষিত হৈছে এই ভিডিঅ'টোত। ইয়াকে লৈ ক্ষোভিত হৈ পৰিছে একাংশ সচেতন লোক। যোৰহাট বিগ বাজাৰৰ এই কাণ্ডই জোকাৰি গৈছে অসমীয়া সংস্কৃতিপ্ৰেমীসকলক। কি কাৰণে বিহুৰ পোছাক পিন্ধি বা বিহু নৃত্য়ৰ সৈতে এই গানটো সংযোগ কৰা হ'ল তাকৈ লৈ উঠিছে প্ৰশ্ন !\n‘মানিকে মাগে হিঠে’ (Manike Mage Hithe), কেইটামান সপ্তাহ ধৰি শিশুৰ পৰা বৃদ্ধলৈ সকলোৰে মুখত এই সিংহলী ভাষাৰ গীতটি শুনিবলৈ পোৱা গৈছে। কেইটামান দিনৰ ভিতৰতে ছচিয়েল মিডিয়াত জনপ্ৰিয়তাৰ শিখৰ পাইছেগৈ য়’হানী ডি ছিলভা (Yohani Diloka De Silva)ই গোৱা এই মিঠা প্ৰেমৰ গানটো। ইতিমধ্যেই হিন্দীৰ লগতে বিভিন্ন ভাষাত গানটো ৰিমেক বনাই গোৱা হৈছে।\nFirst published: October 08, 2021, 00:43 IST\nBihu DancejorhatViral Video


১. চলিত সপ্তাহতে ৰাজ্যত সমষ্টিৰ সীমা নিৰ্ধাৰণৰ অধিসূচনা। ১২৬টা বিধানসভা সমষ্টিত সীমা নিৰ্ধাৰণ হ’ব নতুনকৈ। গৃহ মন্ত্ৰণালয়ে জাৰি কৰিব সমষ্টি পুনৰ নিৰ্ধাৰণৰ অধিসূচনা।\n২. নিৰ্বাচনৰ পূৰ্বে বিটিচিত হিংসাত্মক ঘটনাৰ ইংগিত। হাগ্ৰামা মহিলাৰীৰ পত্নী-পুত্ৰৰ গাড়ীলৈ শিলাবৰ্ষণ। গাড়ীখনত আছিল হাগ্ৰামাৰ পত্নী ছিউলী মহিলাৰী, দুই পুত্ৰ।\n৩. দেশদ্ৰোহিতাৰ গোচৰত গুৱাহাটীলৈ লৈ অনা হয় শ্বাৰ্জিল ইমামক। ন্যায়ালয়ে ৪ দিনৰ বাবে ইমামক প্ৰেৰণ কৰে আৰক্ষী জিম্মালৈ।\n৪. অমৃতসৰৰ স্বৰ্ণ মন্দ্ৰিত উপস্থিত হয় বিজেপিৰ অধ্যক্ষ জে পি নড্ডা। নেদেখাজনৰ আগত প্ৰাৰ্থনা জনাই তেওঁ।\n৫. ‘অহা ২৪ ফেব্ৰুৱাৰীত তাজমহল পৰিদৰ্শনৰ বাবে আগ্ৰাত উপস্থিত হ’ব মাৰ্কিন ৰাষ্ট্ৰপতি ডনাল্ড ট্ৰাম্প। ট্ৰাম্পৰ এই পৰিদৰ্শনৰ সময়চোৱাত সাধাৰণ দৰ্শনাৰ্থীৰ বাবে বন্ধ থাকিব তাজমহল।’- এই কথা সদৰী কৰে আগ্ৰা প্ৰশাসনে।\n৬. দক্ষিণ কোৰিয়াত কোৰানা ভাইৰাছত আক্ৰান্ত বহু কেইজন। প্ৰায় ১৫জনকৈ লোক আক্ৰান্ত হৈছে এই ভাইৰাছত।\n৭. প্রধানমন্ত্ৰী মোডীক সাক্ষাৎ কৰিলে অযোধ্যা ৰাম মন্দিৰ ট্ৰাষ্ট বৰ্ডৰ সদস্যসকলে। ৭ নং লোক কল্যাণ মাৰ্গস্থিত বাসভৱনত সাক্ষাৎ কৰে তেওঁক।\n৮. ‘আমি প্ৰতিবাদকাৰীসকলৰ সৈতে আলোচনাৰ বাবে আহিছো। আৰু শুকুৰবাৰে পুনৰ আহিম।’- এই মন্তব্য সাধনা ৰামচন্দ্ৰনৰ।\n৯. ‘অযোধ্যৰ ৰাম মন্দিৰ চৌহদত নিৰ্মাণ কৰিব লাগে ভগৱান হনুমানৰ এটা প্ৰতিমূৰ্তি।’- এই মন্তব্য আপৰ বিধায়ক সৌৰভ ভৰ্দৱাইৰ।\n১০. কেন্দ্ৰীয় মন্ত্ৰী স্মৃতি ইৰাণী উপস্থিত ইণ্ডিয়া গেটত। হুনাৰ হাটত উপস্থিত হয় কেন্দ্ৰীয় মন্ত্ৰীগৰাকী।\n১১. চেন্নাইত গ্ৰেপ্তাৰ এজন লোকক। প্ৰায় ১২ কেজিৰো অধিক ওজনৰ সোণ সৰবৰাহ কৰাৰ সময়তে গ্ৰেপ্তাৰ কৰা হয় লোকজনক।\n১২. ছাংঘাই আৰু হংকঙৰ পৰা আহিব লগা বা যাব লগীয়া সকলো এয়াৰ ইণ্ডিয়াৰ বিমান যাত্ৰা বাতিল অহা ৩০ জুনলৈ। কোৰোনা ভাইৰাছৰ ওপৰত লক্ষ্য ৰাখি গ্ৰহণ কৰা হৈছে এই সিদ্ধান্ত।\n১৩. কালিকুট বিমান বন্দৰত গ্ৰেপ্তাৰ কৰা হয় এজন লোকক। প্ৰায় ১০ কেজি ওজনৰ সোণৰ বিস্কুট সহ গ্ৰেপ্তাৰ কৰা হয় লোকজনক।\n১৪. দিল্লী আৰক্ষীয়ে বৃহস্পতিবাৰে গ্ৰেপ্তাৰ কৰে সুধীৰ কুমাৰ নামৰ এজন লোকক। এজন লোকক দুৰ্ঘটনাত গুৰুতৰভাৱে আহত কৰা গোচৰত গ্ৰেপ্তাৰ কৰা হয় লোকজনক।\n১৫. এছ এ ডিৰ পৃষ্ঠপোষক পৰ্কাশ সিং বাদাল সাক্ষাৎ কৰে বিজেপিৰ অধ্যক্ষ জে পি নড্ডাই। পৰ্কাশ সিং বাদালৰ জন্মদিনত শুভেচ্ছা জনোৱাৰ উদ্দেশ্যে সাক্ষাৎ কৰে তেওঁক।\n১৬. ছত্তীশগড়ত ভয়ংকৰ পথ দুৰ্ঘটনা। দুৰ্ঘটনাত গুৰুতৰভাৱে আহত দুজন লোক। আহত লোক কেইজনক চিকিৎসালয়ত ভৰ্তি কৰা হয়।\n১৭. হিমাচলপ্ৰদেশত অব্যাহত তুষাৰপাত। তুষাৰপাতৰ ফলত ৰাজ্যখনৰ কেইবাটাও পথত যান-বাহন চলাচল ব্যাহত হৈ পৰে।\n১৮. ২০ মাৰ্চত মুক্তি পাব নতুন হিন্দী ছবি ‘ইংৰাজী মিডিয়াম।’ ছবিখনত অভিনয় কৰিছে জনপ্ৰিয় অভিনেতা ইৰফান খানে।\n১৯. ”কা”খন ‘শ্লো পয়জন’ৰ দৰে। “অস্তিত্ব ৰক্ষাৰ জনজাগৰণ যাত্ৰা”ৰ অংশ হিচাপে বৃহস্পতিবাৰে নলবাৰী জিলাৰ বৰক্ষেত্ৰী বিধানসভা সমষ্টিৰ দৌলাশালত কংগ্ৰেছৰ বিশাল ৰাজহুৱা সভাত মন্তব্য ৰিপুন বৰাৰ।\n২০. বিটিচি নিৰ্বাচনলৈ মাজত কেইটামান দিন। নিৰ্বাচনৰ পূৰ্বে বিটিচি প্ৰধান হাগ্ৰামা মহিলাৰীৰ পত্নী-পুত্ৰৰ গাড়ীলৈ শিলাবৰ্ষণ দুৰ্বৃত্তৰ।\n২১. ৰাষ্ট্ৰদ্ৰোহত অভিযুক্ত শ্বাৰ্জিল ইমামক ৪ দিনৰ আৰক্ষীৰ জিম্মালৈ প্ৰেৰণ। তেওঁক বৃহস্পতিবাৰে গুৱাহাটীলৈ আনি হাজিৰ কৰোৱা হৈছিল আদালতত।\n২২. মেধা পাটকাৰ আৰু সন্দীপ পাণ্ডেয়ে আছুৰ আন্দোলন প্ৰসংগত কৰাৰ মন্তব্যত প্ৰতিক্ৰিয়া ব্যক্ত কৰিছে আছুৱে। সংগঠনটোৰ সভাপতি দীপাংকৰ কুমাৰ নাথ আৰু সাধাৰণ সম্পাদক লুৰিণজ্যোতি গগৈয়ে কয়, সন্দীপ পাণ্ডে আৰু মেধা পাটকাৰে ইমান যে মিছা কথা ক’ব পাৰে সেই কথা অসমৰ মানুহে ভবা নাছিল।\n২৩. ২৩ ফেব্ৰুৱাৰীত দিল্লীৰ ৰাজঘাটৰ পৰা অসম অভিমুখে প্ৰায় ৫০ গৰাকী লোকে বাছেৰে যাত্ৰা কৰি ২ মাৰ্চত উপস্থিত হ’বহি গোৱালপাৰাত।\nবিশিষ্ট সমাজকৰ্মী তথা ৰমন মেগাছেছে বঁটাপ্ৰাপক সন্দীপ পাণ্ডেয়ে বৃহস্পতিবাৰে এক মত বিনিময় অনুষ্ঠানত কৰে এই মন্তব্য।\n২৪. মহানগৰীৰ অপ্সৰা ছবিগৃহৰ সমীপত বিধ্বংসী অগ্নিকাণ্ড। জুইত জাহ গ’ল ২০ টা ঘৰ।\n২৫. বিশিষ্ট সাহিত্যিক ড০ ভবেন্দ্ৰনাথ শইকীয়াৰ ৮৮ সংখ্যক জন্মদিন উদযাপন। এই উপলক্ষে মহানগৰীৰ বেলতলাৰ আৰোহণত বিশেষ আয়োজন। ভবেন্দ্ৰ নাথ শইকীয়া শিশু কল্যাণ ন্যাসৰ চৌহদত জন্মদিনটোতে উন্মোচন কৰা হয় তেখেতৰ পূৰ্ণাংগ প্ৰতিমূৰ্তি।\nডবকাত আৰক্ষীৰ অভিযানত ২ দুৰ্ধৰ্ষ ডকাইত গ্ৰেপ্তাৰ


আপোনাৰ সন্তানৰ সুৰক্ষা আৰু আপুনি — Vikaspedia\nড্ৰাগছৰ সমস্যা, মানসিক সমস্যা আদি\nনিজৰ সপোনবোৰ বিচাৰি উলিয়াবলৈ সহায় কৰক\nঅন্যায়ৰ বিৰুদ্ধে থিয় দিবলৈ শিকাওক\nকোনো গোপন কথা নাই\nসঠিক বিচাৰৰ ক্ষমতা\nৰাতিৰ খোৱা একেলগে খাওক\nসিহঁতৰ লগত কথা পাতক-কথা শুনক\nঅলপতে টিভি চেনেল এটাত "ব্লু হোৱেল" গেমটোৰ ভয়াৱহতাৰ বিষয়ে আলোচনা কৰিবলৈ মোক নিমন্ত্ৰণ কৰিছিল। আলোচনাৰ শেষত মোৰ মনলৈ এটা চিন্তা আহিছিল। আমি এটা গেমে আত্মহত্যাৰ নিচিনা ভয়াৱহতাৰ পিনে আমাৰ ল’ৰা-ছোৱালীক ঠেলি দিয়া দেখি চিন্তা কৰিছোঁ, কিন্তু তেনে আন বহুকেইবিধ সমস্যা ইতিমধ্যে আমাৰ মাজতে আছে, যাৰ কথা হয়তো আমি আলোচনা কৰাই নাই। এই সমস্যাবোৰ আৰু তাৰ সমাধানৰ কথাকে অলপ আলোচনা কৰোঁ আহক।\nআপোনাৰ ল’ৰা-ছোৱালীয়ে ভুগিব পৰা কেইবিধমান সমস্যা হ’ল— যৌন নির্যাতন বা শোষণ, ড্ৰাগছ আৰু আন নিচাসক্তি, বুলিয়িং, ডিপ্ৰেচন আৰু আন মানসিক সমস্যা এটা প্ৰাৰম্ভিক কথা-\nল’ৰা-ছোৱালী প্রায়ৰিটী হয়নে?\nআপোনাৰ প্ৰায়ৰিটী কি ? অর্থাৎ আপোনাৰ বাবে বেছি গুৰুত্বপূর্ণ কি? কেৰিয়াৰ, আৰাম, টকা-পইচা নে আন কিবা ? এই কথাটো বৰ গুৰুত্বপূর্ণ কাৰণ— ইয়াৰ ওপৰত নিৰ্ভৰ কৰিব আপুনি সন্তান সুবৃদ্ধিত কিমান গুৰুত্ব দিব, কিমান সময় দিব, কিমানখিনিলৈকে কৰিব। যদি কেৰিয়াৰ আপোনাৰ বাবে বেছি গুৰুত্বপূর্ণ, আপুনি পৰিয়াল আৰু সন্তানক দিয়া সময়ৰ পৰিমাণ অলপ কম হ’ব পাৰে। এয়া ভাল নে বেয়া তেনেধৰণৰ কোনো কথা নাই। বিভিন্নজনৰ বাবে প্রায়ৰিটী বিভিন্ন হ’ব পাৰে। যদি সন্ধিয়া অফিচৰ পৰা আহি অলপ আৰাম কৰাটো আপোনাৰ বাবে বেছি গুৰুত্বপূর্ণ, তেন্তে আপুনি তাত বেছি গুৰুত্ব দিব। আপোনাৰ প্রায়ৰিটীৰ ওপৰত নিৰ্ভৰ কৰি আপুনি বেলেগে বেলেগে কাম কৰিব। কিন্তু সমস্যাটো হ’ল আপুনি কি কৰে সেয়া গুৰুত্বপূর্ণ হৈ পৰে আন এটা কথাৰ বাবেহে। আপোনাৰ সন্তানে আপুনি কি কৰে, কেনেকৈ কৰে, সেয়া লক্ষ্য কৰি থাকে আৰু সিহঁতে আপোনাৰ পৰা কথাবোৰ শিকে।\nসন্তানক ভালদৰে ডাঙৰ কৰাটো এটা ডাঙৰ দায়িত্ব। এই কাম ভালদৰে কৰিবলৈ হ’লে ল’ৰা- ছোৱালী আপোনাৰ এক প্রধান প্রায়ৰিটী হ’বই লাগিব। যদি নহয়, তেন্তে আপুনি হয়তো কিছুমান কাম নকৰিব বা কৰিব নোৱাৰিব। তেনেক্ষেত্ৰত অফিচৰ পৰা আহি টিভি নাচাই ল’ৰা-ছোৱালীক সময় দিয়াটো সম্ভৱ নহ’ব। সন্তানৰ বাবে হ'বলগীয়া হ’লে সেয়া কৰাও সম্ভৱ নহ’ব। মদ খোৱাটো সন্তানে নিশিকক বুলি মদ খাবলৈ এৰাটোও সম্ভৱ নহব। এতিয়া আপোনাৰ ল’ৰা-ছোৱালীয়ে সন্মুখীন হ’ব পৰা সমস্যাবোৰৰ কিছুমান সমাধান।\nডাঙৰ বা বেছি শক্তিশালী কোনোবাই আপোনাৰ সন্তানক ভয় খুৱাব পাৰে, শাৰিৰীকভাৱে অনিষ্ট কৰিব পাৰে, মানসিকভাৱে অশান্তি দিব পাৰে। এই সকলোকে বুলিয়িং বুলি কয়। এনে হ’লে আপোনাৰ সন্তানৰ জীৱনটো বিষময় হৈ পৰিব। অত্যধিক এনে হ'লেই আত্মহত্যাৰ পথলৈ ও কাৰোবাক ঠেলি দিব পাৰে। এনে বুলিয়িং বন্ধ কৰিবলৈ হ’লে আপোনাৰ সন্তানৰ আত্মসন্মান আৰু আত্মবিশ্বাস বৃদ্ধি কৰিব লাগিব। কাৰণ বুলিয়িং বোৰে সদায় আত্মবিশ্বাস কম থকা ল’ৰা-ছোৱালীক সহজ চিকাৰ বুলি বাছি লয়। আত্মবিশ্বাসেৰে ভৰপূৰ ল’ৰা-ছোৱালীক কোনেও জোকাই ল’বলৈ সাহস নকৰে।\nপৰিয়ালৰ আন সদস্যসকলৰ লগত এক শক্তিশালী সম্বন্ধই এনে ঘটনা আপোনাৰ সন্তানৰ লগত হোৱাৰ পৰা বচাই ৰাখিব। যদি কেতিয়াবা তেনে হয়ো, আপোনাৰ সন্তানে মনৰ ভিতৰত কথাবোৰ লুকাই ৰাখি নাৰকীয় অৱস্থাত বাস কৰাতকৈ আপোনাক খোলাকৈ কথাবোৰ ক’ব পাৰিব আৰু তেতিয়া আপুনি তাৰ প্ৰতিকাৰৰ বাবে কিছুমান কাম হাতত ল’ব পাৰিব।\nআমি যিমান যৌন নির্যাতনৰ ঘটনা সংঘটিত হৈ আছে বুলি মানি লওঁ, তাতোকৈ হয়তো বহু বেছি তেনে ঘটনা ইতিমধ্যে সংঘটিত হৈ আছে। আৰু এনে নিৰ্যান যে কেৱল ছোৱালীৰ ক্ষেত্ৰতে সংঘটিত হৈ আছে তেনে নহয়। ল’ৰাৰ ক্ষেত্ৰতো তেনে ঘটনা সংঘটিত হ’ব পাৰে। এনে নির্যাতন বন্ধ কৰাৰ উপায় আপুনি কৰিব লাগিব। তাৰ বাবে আপোনাৰ সন্তানে যাতে আপোনাৰ লগত কোনো ভয়, শংকা নোহোৱাকৈ কথাৰ আদান-প্ৰদান কৰিব পাৰে, সেয়া অত্যন্ত আৱশ্যক। যৌন নিৰ্যাতন কেনেদৰে হ’ব পাৰে সেয়া নিজৰ সন্তানক আপুনি শিকাব লাগিব। পিতৃ-মাতৃ দুয়োৰে তেনে কৰাটো এটা কর্তব্য। যদি দেউতাকে সেয়া কথা পাতিব নোৱাৰে। তেন্তে মাকে হয়তো তেনে কথাবোৰ নিজৰ সন্তানৰ লগত পাতিব পাৰিব। কি কি কথাক যেন নির্যাতন বুলি কয়, সেয়া জানিলেহে কালি সিহঁতে তেনে ব্যৱহাৰৰ বিৰুদ্ধে মাত মাতিব পাৰিব। লগতে আপোনাৰ সন্তানক কিছুমান কথাত ‘নহ’ব’, ‘নাই’, "নকৰো” আদি কথা শিকাব লাগিব। তেনে অৱস্থাত সিহঁতে নাই, নহ’ব বা নকৰিবা ধৰণৰ কথা ক’বলৈ টান নাপাব।\nএই সমস্যাবোৰৰ পৰা ৰক্ষা পাবলৈ তলৰ কথাবোৰে সহায় কৰিব। আপোনাৰ ল’ৰা- ছোৱালীক যদি আপুনি তলৰ কথাবোৰ ভালদৰে শিকাব পাৰে, তেন্তে ড্রাগছ আসক্তি, অত্যধিক মোবাইল আসক্তি, গেম আসক্তি, ডিপ্ৰেছন বা আন মানসিক সমস্যা আদিৰ পৰা আপোনাৰ সন্তানক সদায় আঁতৰত ৰাখিব পাৰিব।\nসঁচা সপোনবোৰে সিহঁতক যিকোনো বেয়া পথৰ পৰা আঁতৰাই ৰাখিব, কাৰণ সিহঁতৰ ফ'কাছ সদায় থাকিব নিজৰ সপোনবোৰৰ ওপৰত, গতিকে আন কোনো কথাই সিহঁতৰ মনোযোগ সিহঁতৰ বাবে বেয়া কথালৈ বা পথলৈ নিব নোৱাৰিব।\nএই শিক্ষাই সিহঁতক জীৱনৰ নানা ক্ষেত্ৰত সহায় কৰিব। এই শিকনিটোৱে সিহঁতক যৌন নির্যাতনৰ পৰাও বচাই ৰাখিব। কোনোবাই নকৰিবলগীয়া কিবা কৰিব খুজিলেই সিহঁতে তেনে কথাত নহ’ব বুলি কোৱাৰ লগতে ইয়াৰ বিৰুদ্ধে লগে লগে মাত মাতিব পাৰিব। লগতে আনে সিহঁতৰ ওপৰত দাদাগিৰি কৰিলে, সিহঁতৰ কিবা অন্যায় কৰিব খুজিলেই সিহঁতে তাৰ বিৰুদ্ধে মাত মাতিব পাৰিব।\nআপুনি আপোনাৰ সন্তানৰ বাবে ৰোল মডেল অর্থাৎ সিহঁতে আপোনাক দেখি-শুনি শিকিব। সিহঁত সাধাৰণতে আপোনাৰ নিচিনা হোৱা সম্ভাৱনা বেছি। আপুনি কি কৰে, কেনেকৈ কৰে, সেয়া সিহঁতে সাৱধানে লক্ষ্য কৰি থাকে। তদুপৰি সৰুৰে পৰা যিবোৰ বিশ্বাস, মূল্যবোধ আপুনি সিহঁতক শিকায়, সেইবোৰৰ ওপৰত নিৰ্ভৰ কৰি সিহঁতৰ চিন্তা, বিশ্বাসবোৰ গঢ় লৈ উঠে। আৰু এইবোৰে সিহঁতৰ ব্যৱহাৰ আৰু ভবিষ্যৎ নির্ধাৰণ কৰে। গতিকে আপুনি যদি নিজৰ সন্তানৰ মাজত কিবা বেয়া দেখা পাইছে, সেয়া সিহঁতে আপোনাৰ পৰা শিকা নাইতো? যদি কিবা বেয়া আছে, তেন্তে আপুনি সেয়া সলাব লাগিব। আপোনাক যদি সিহঁতে কেতিয়াও হাতত কিতাপ এখনো তুলি লোৱা দেখা নাই, কষ্ট কৰি ভাল কাম কৰাৰ চেষ্টা কৰা দেখা নাই, তেন্তে সিহঁতেও কিতাপ পঢ়া বা ভাল ফলৰ বাবে কষ্ট কৰাৰ প্রয়োজনীয়তা অনুভৱ নকৰিব পাৰে। আপুনি যদি আন কাৰো লগতে লগ হ’বলৈ নিদি সিহঁতক কেবল বেছি নম্বৰ পোৱা একোটা মেচিন বনাইছে, তেন্তে কালি আপোনাৰ বাবেও ভাবিবলৈ সিহঁতৰ সময় নথকাটো একো ডাঙৰ কথা নহয়। আপুনি যদি সিহঁতক টকা-পইচাৰ গর্ব কৰিবলৈ শিকাইছে, কষ্ট নকৰাকৈ ফল লাভৰ চেষ্টা কৰিবলৈ শিকাইছে, তেন্তে কালি সিহঁতে সেয়াই কৰিব।\nআপুনি যদি সন্তানৰ পৰা কিছুমান কথা গোপন কৰি ৰাখে, সিহঁতেও আপোনাৰ পৰা বহু কথা গোপন কৰি ৰাখিব। বাস্তৱ পৃথিৱীত গোপন কথা থকাৰ বাবেই, সম্বন্ধবোৰ সহজ নোহোৱা বাবেই, সম্বন্ধবোৰ সহজ নোহোৱা বাবেই, অনলাইন পৃথিৱীত গোপন কথা নথকা বুলি ভবা বন্ধু- বান্ধবী বিচাৰিবলগীয়া হয়। আৰু সেই অনলাইন পৃথিৱীৰ কথাবোৰ আপোনাৰ ল’ৰা-ছোৱালীয়ে আপোনাক নকয়। কিছুমান একান্ত ব্যক্তিগত কথা বাদ দি পৰিয়ালত গোপন কৰিবলগীয়া কথা নাথাকিলেই ভাল।\nএয়া এটা এনে স্কিল বা কৌশল, যিটোৱে আপোনাৰ সন্তানক সকলো সময়তে, সকলো ক্ষেত্ৰতে সহায় কৰিব। কোনটো কাম কৰা সঠিক, কোনটো সময়ত কৰা সঠিক, কেনেকৈ কৰা সঠিক, কাক বিশ্বাস কৰিব পাৰি, কাক নোৱাৰি ইত্যাদি কথাৰ সঠিক সিদ্ধান্ত ল’ব পাৰিলে আপোনাৰ সন্তান নানা সমস্যাৰ পৰা আঁতৰি থাকিব পাৰিব। ই যৌন নির্যাতন, বুলিয়িং, ড্রাগছ বা আন নিচাসক্তি আদিৰ পৰা আপোনাৰ সন্তানক সদায় বচাই ৰাখিব, কাৰণ কোনটো কাম সিহঁতৰ বাবে বেয়া আৰু কোনটো কাম ভাল সেয়া সিহঁতে বুজিব পাৰিব আৰু সেইমতে কাম কৰিব পাৰিব।\nএইটো এটা এটা সৰু কাম দিনটোত হয়তো আপোনালোকৰ সকলোৰে একেলগে বহি আহাৰ খাবলৈ সময় নহয়। গতিকে ৰাতিৰ সাজটো একেলগে খাবলৈ চেষ্টা কৰক। এনে কৰিলে আপোনালোকৰ লাভহে হ’ব, কোনো লোকচান নহয়। খোৱা সময়ছোৱাত হাতৰ মোবাইল ফোন আঁতৰাই থওক, টিভিটো বন্ধ কৰি থওক| ইজনে-সিজনৰ লগত কথা পাতিবলৈ, দিনটোৰ কথা আলোচনা কৰিবলৈ সময় পাব। সেই সময়ছোৱাত কোনোধৰণৰ ডাঙৰ সিদ্ধান্ত নল'লেও হ’ব আৰু বিশেষকৈ কাজিয়া বা ইজনে সিজনৰ কথা কটাকটি নকৰাই ভাল। সময়খিনি পৰিয়ালৰ সকলোৱে আনন্দমনেৰে একেলগে কটাবলৈ চেষ্টা কৰি চাওকচোন। ই আপোনাৰ পৰিয়ালৰ সকলো সদস্যৰ মাজত অলপ হ’লেও বান্ধোন মজবুত কৰাৰ লগতে ইজনৰ লগত সিজনক কথা পাতিবলৈ সুযোগ দিব।\nনিজৰ ল’ৰা-ছোৱালীৰ লগত কথা পতাৰ অভ্যাস কৰক। কথা পাতিলেই সিহঁতে আপোনাৰ কথা নুশুনা হ’ব, আপোনাক গুৰুত্ব নিদিয়া হ’ব তেনে কথা সঁচা নহয়। বৰঞ্চ কথা পাতিলেহে আপোনালোকৰ মাজত এটা সহজ সম্পর্ক গঢ়ি উঠিব। আপোনাক তেতিয়াহে নিজৰ সন্তানে মনৰ কথা বা সিহঁতৰ পৃথিৱীত ঘটি থকা কথাবোৰ ক’বলৈ ইচ্ছা আৰু চেষ্টা কৰিব। আৰু কথা পাতোতে নিজে কথা শুনোৱাতকৈ সিহঁতৰ কথা শুনিবলৈ যত্ন কৰক। বর্তমান সময়ত শুনিবলৈ আমাৰ সময় কম, কিন্তু শুনিব পাৰিলেহে আপুনি সিহঁতৰ বিষয়ে আৰু ভালদৰে জানিব পাৰিব। মাত্র এদিনতে আপুনি সিহঁতৰ আটাইতকৈ ভাল বন্ধু হৈ পৰিব বুলি নাভাবিব। তাৰ বাবে সময় লাগিব আৰু আপোনাৰ চেষ্টা লাগিব। আৰু সেইখিনি চেষ্টা আপুনি কৰিব, কাৰণ এয়া আপোনাৰ সন্তানৰ কথা। নহয় জানো ?\nলেখক: বিকাশ কলিতা, পূৰ্বাচল।


লুকা-ভাকু - অসমীয়া ৱিকিপিডিয়া\nবনাঞ্চলত লুকা-ভাকু খেলি থকা তিনিটা শিশুৰ ১৯শতিকাৰ চিত্ৰ (ফ্ৰাইডৰিখ এডুয়াৰ্ড মেয়াৰহেইম)\nনিৰ্দিষ্ট সময়সীমা নাই\nখেলুৱৈক যাদৃচ্ছিক সুযোগ প্ৰদান\nদৌৰ, লক্ষ্য ৰখা, লুকুৱা, পৰ্যবেক্ষণ, মৌনতা\nলুকা-ভাকু (ইংৰাজী: Hide-and-seek) হৈছে এক জনপ্ৰিয় শিশুৰ খেল য’ত কমেও দুজন খেলুৱৈ (সাধাৰণতে কমেও তিনিজন) এক নিৰ্ধাৰিত পৰিৱেশত লুকাই থাকে, যাক এক বা তাতকৈ অধিক সন্ধানকাৰীয়ে বিচাৰিবলৈ যায়। খেলটো বাছনি কৰা এজন খেলুৱৈয়ে চকু বন্ধ কৰে আৰু এটা পূৰ্বনিৰ্ধাৰিত সংখ্যা গণনা কৰে। আনহাতে আন খেলুৱৈসকলে লুকাবলৈ যায়। এক নিৰ্দিষ্ট নম্বৰত উপনীত হোৱাৰ পিছত, লুকুৱাবলৈ যোৱা খেলৈসকল সাজু বা লুকুওৱা হোৱাৰ পিছত সন্ধানকাৰীয়ে খেলুৱৈবোৰক চিনাক্ত কৰিবলৈ চেষ্টা কৰে বা বিচাৰিবলৈ যায়।\nখেলটো বহু ধৰণে শেষ বা সমাপ্ত হ'ব পাৰে। শেষ কৰাৰ সচৰাচৰ উপায়টো হৈছে সন্ধানকাৰী খেলৈসকলে লুকাই থকা খেলুৱৈক চিনাক্ত কৰা; প্ৰথমে বিচাৰি পোৱা খেলুৱৈজন হ’ল বিফল বা হাৰি যোৱা খেলৈ যিয়ে পৰৱৰ্তী খেলত লুকাই থকা খেলৈক বিচাৰিবলগীয়া হয়। অন্তিমত যাক বিচাৰি পোৱা যায়, সেই খেলুৱৈজনে এই খেলৰ বিজয়ী হয়। ঠাই বিশেষে এই খেলটোক বিভিন্ন ধৰণে খেলা দেখা যায়।\n↑ Trafton, J. Gregory; Schultz, Alan; Perznowski, Dennis; Bugajska, Magdalena; Adams, William; Cassimatis, Nicholas; Brock, Derek (August 2003). Children and robots learning to play hide and seek. Naval Research Laboratory. http://www.nrl.navy.mil/aic/iss/pubs/trafton.hideseek.hri.pdf। আহৰণ কৰা হৈছে: December 2, 2011.\nৱিকিমিডিয়া কমন্সত লুকা-ভাকু সম্পৰ্কীয় মিডিয়া ফাইল।\n"https://as.wikipedia.org/w/index.php?title=লুকা-ভাকু&oldid=292764"ৰ পৰা অনা হৈছে\nএই পৃষ্ঠাখন ২৮ আগষ্ট, ২০২১ তাৰিখে ১১:২০ বজাত অন্তিম সংশোধন কৰা হৈছিল।


নিৰ্বাচিত কথা-বতৰা - সাহিত্য ডট অৰ্গ\nDecember 14, 2014 March 10, 20210Comments\nসাহিত্য ডট অৰ্গৰ এইসংখ্যাৰ মূল বিষয়ৰ লগত সংগতি ৰাখি আমি বিভিন্ন ক্ষেত্ৰৰ স’তে জড়িত কিছু ব্যক্তিৰ কাষ চাপিছিলোঁ, এই ক্ষেত্ৰত তেওঁলোকৰ মতামত জানিবৰ বাবে। “বিজ্ঞান, অন্ধবিশ্বাস আৰু লোকবিশ্বাস” সম্পৰ্কে তেওঁলোকৰ চিন্তা-চৰ্চাই, আশাকৰোঁ, আমাক এই দিশত বিজ্ঞানসন্মত আৰু যুক্তিনিৰ্ভৰ বিশ্লেষণেৰে সঠিক কাৰ্য্যপন্থা লোৱাত সহায় কৰিব।\nপ্ৰশ্ন ১: “বিজ্ঞান, লোকবিশ্বাস আৰু অন্ধবিশ্বাস’’- এই বিষয়ত আপুনি কি ভাৱে? লোকবিশ্বাসৰ বৈজ্ঞানিক ভিত্তি সম্পৰ্কে আপোনাৰ মতামত?\nপ্ৰশ্ন ২: সচৰাচৰ শিক্ষিত সকলৰ মাজতো অনেক অন্ধবিশ্বাস শিপাই থকা দেখা যায় । এই বিষয়ত আপোনাৰ ক’বলগীয়া?\nপ্ৰশ্ন ৩: নাৰী আৰু পুৰুষ – কোনটো শ্ৰেণীৰ মাজত আপুনি অন্ধবিশ্বাস বেছি বুলি ভাৱে? এনে হোৱাৰ কাৰণ?\nপ্ৰশ্ন ৪: বৰ্তমানেও ডাইনী সন্দেহত কৰা হত্যা, বেজ-জ্ঞানী, স্বয়ম্ভূ ভগৱান আদি নানানটা অন্ধবিশ্বাসৰ কৱলত সমাজ বিভ্ৰান্ত হৈ আহিছে। এইবোৰৰ মূল কাৰক হিচাপে আপুনি কোনকেইটা কথাক চিহ্নিত কৰিব?\nপ্ৰশ্ন ৫: এই সমস্যাবোৰৰ সমাধান কল্পে আটাইতকৈ ফলপ্ৰসু ব্যৱস্থা কি কি হ’ব পাৰে বুলি আপুনি ভাৱে? এই ক্ষেত্ৰত যদি কোনো সামূহিক কাৰ্য্যপন্থা হাতত লোৱা হয়, আপুনি তাত সহযোগ কৰিবলৈ আগ্ৰহী নে?\nজয়ন্ত কুমাৰ শৰ্মা, পৰিৱেশবিদ:\n১ উ: “বিজ্ঞান” সত্যৰ ওপৰত প্ৰতিষ্ঠিত। বিজ্ঞানৰ অন্বেষণ হয় পৰ্য্যবেক্ষণ, পৰিমাপন, বিশ্লেষণ আৰু পৰ্য্যালোচনাৰ মাজেদি।\nলোকবিশ্বাসৰ আধাৰ হ’ল একোটা ভৌগোলিক পৰিৱেশত বসবাস কৰা, এক নিৰ্দিষ্ট সামাজিক প্ৰেক্ষাপটৰ জনগোষ্ঠীৰ জীৱন আৰু অভিজ্ঞতা। এই সকলোবোৰ বিজ্ঞানৰ অন্বেষণৰ পথ পৰিক্ৰমাৰ মাজেদি প্ৰতিষ্ঠিত সত্য নহয়। যিসমূহ ‘লোকবিশ্বাস’ বিজ্ঞানৰ অন্বেষণৰ পথ পৰিক্ৰমাৰ মাজেদি পৰিমাৰ্জিত, সেইসমূহৰ মাজত বিজ্ঞানসন্মত ভেঁটি একোটা আছে, যেনে – বতৰ আৰু কৃষিৰ লগত জড়িত বহুবোৰ লোকবিশ্বাস।আনহাতেদি, যিসমূহ লোকবিশ্বাস সত্যৰ পৰিৱৰ্তে, অলৌকিকতা আধাৰিত হয়, সেইবোৰ অন্ধবিশ্বাস। প্ৰকৃততে, কোনো প্ৰমাণিত তথ্যৰ ভিত্তিত যি বিশ্বাস প্ৰতিষ্ঠিত নহ্য়, সি অন্ধবিশ্বাস।এইক্ষেত্ৰত উল্লেখযোগ্য দিশটো হ’ল –সকলো বিশ্বাসেই সময় আৰু স্থানৰ প্ৰেক্ষাপটত পৰিৱৰ্তনশীল। বহুসময়ত পৰিৱৰ্তিত প্ৰাকৃতিক আৰু আৰ্থ-সামাজিক পৰিৱেশত ন ন বিশ্বাসৰ প্ৰাদূৰ্ভাৱ হ’ব পাৰে বা পুৰণি বিশ্বাসে পুনৰ গা কৰি উঠিব পাৰে।\nগূৰুত্বপূৰ্ণ কথাটো হ’ল – এক নিৰপেক্ষ আৰু বহনক্ষম জীৱনশৈলী গঢ় দিবলৈ পৰম্পৰা নিৰ্ভৰ আৰু আনুষ্ঠানিক চৰ্চা নিৰ্ভৰ ব্যৱস্থাৰ মাজৰ পৰা প্ৰতিষ্ঠিত আৰু প্ৰমাণিত সত্য সমূহক গ্ৰহণ কৰাৰ প্ৰক্ৰিয়াটো।যাৰ অভাৱত সমাজৰ গতি “শ্লথ” হ’ব পাৰে।\n২ ।উ: তথাকথিত ডিগ্ৰী প্ৰদানকাৰী শিক্ষাই আমাক এটা নিৰপেক্ষ আৰু বহনক্ষম জীৱনশৈলী গ্ৰহণ কৰাৰ পথ প্ৰদৰ্শন কৰিব পাৰে বুলি নাভাবোঁ। কাৰণ আমাৰ প্ৰচলিত শিক্ষাব্যৱস্থাৰ গোটেই প্ৰক্ৰিয়াটোৰ মূল লক্ষ্য জীৱনাদৰ্শ আৰু জীৱন শৈলী গঢ় দিয়া নহয়, বিভিন্ন অৰ্থনৈতিক ক্ষেত্ৰৰ বাবে শ্ৰমিক গঢ় দিয়াহে। গতিকে এনে ধৰণৰ পৰিঘটনা হোৱাটো অস্বাভাৱিক নহয়।\n৩। উ: নাৰী আৰু পুৰুষ দুটা শ্ৰেণী নহয়, দুটা সত্বাহে। সামাজিক প্ৰক্ৰিয়াৰে, পুৰুষতান্ত্ৰিকতাৰ প্ৰভাৱত নাৰীক পৰম্পৰা কঢ়িয়াই নি্যাৰ দায়িত্ব প্ৰদান কৰাৰ এক প্ৰক্ৰিয়া আমাৰ মাজত প্ৰচলিত, তাৰ ফলত নাৰীৰ মাজত এনে বিশ্বাস বেছি যেন দেখা যায় যদিও, তাৰ বাবে তেওঁলোক প্ৰত্যক্ষভাৱে জগৰীয়া নহয়। ইয়াৰ বিপৰীতে বহূ অন্ধবিশ্বাস আৰু কুসংস্কাৰৰ দ্বাৰা নাৰী প্ৰৱঞ্চনা আৰু নিৰ্য্যাতনৰ বলি হোৱাহে দেখা গৈছে।এক আধুনিক নিৰপেক্ষ জীৱনশৈলী আৰু সামাজিক লিংগ নিৰপেক্ষতাৰ অনুপস্থিতিত এই ধৰণৰ ঘটনা অতিক্ৰম কৰাটো সম্ভৱপৰ নহয়।\n৪। উ: বৰ্তমান সঘনাই সংঘটিত হোৱা ঘটনাবোৰৰ লগত জটিল প্ৰাকৃতিক পৰিৱেশ, সামাজিক পৰিৱেশ, অৰ্থনীতি, ৰাজনীতি জড়িত হৈ আছে। জীৱনশৈলী গঢ় দিয়া শিক্ষাৰ অভাৱ, জনস্বাস্থ্যৰ সমস্যা, প্ৰাকৃতিক পৰিৱেশৰ অনিশ্চয়তা, অৰ্থনৈতিক অনিশ্চয়তা, বৈষয়িক সক্ষমতা আহৰণৰ প্ৰতিযোগিতা, তাৎক্ষণিক সফলতা লাভৰ তাড়ণা, পৰস্পৰৰ মাজৰ প্ৰতিহিংসা, বিঘ্নিত মানসিক স্বাস্থ্য- এই সকলোবোৰৰ প্ৰভাৱ এনে ঘটনাৰ লগত জড়িত হৈ আছে।\n৫। উ: বিজ্ঞান আৰু প্ৰযুক্তিৰ সাক্ষৰতা নিৰ্ভৰ বহনক্ষম উন্নয়নৰ শিক্ষাৰ মাজেৰে “জীৱনশৈলী “ গঢ় দিয়াৰ ব্যাপক আখৰাৰ প্ৰয়োজন আছে। “শিক্ষা”ক পণ্যদ্ৰৱ্য ৰূপত গ্ৰহণ কৰা ব্যৱস্থাটোৰ মাজেৰে এয়া সম্ভৱ নহয়।সেয়েহে,আজি গোলকীয় প্ৰেক্ষাপটত এক অন্য চিন্তাই ঠন ধৰি উঠিছে, যাৰ আলোচনা হৈছে , “নাগৰিকৰ বিজ্ঞান আৰু বিজ্ঞানসন্মত নাগৰিক” (Citizen Science and Scientific Citizen) শীৰ্ষক চিন্তা-চৰ্চাৰ মাজেৰে। ইয়াৰ মূল আদৰ্শ হ’ল স্থানীয় প্ৰেক্ষাপটত সামাজিক গোট বা সংগঠ্নৰ উদ্যোগত ৰাইজৰ প্ৰয়োজনীয়তা পূৰণ কৰিব পৰা বিজ্ঞান আৰু প্ৰযুক্তিক সহজ আৰু সৰল ৰূপত ৰাইজৰ কাষলৈ নিয়া আৰু তাৰ মাজেৰে জীৱনৰ সমস্যা সমাধানৰ আধাৰত এক বিজ্ঞান মানসিকতা আৰু জীৱনশৈলী গঢ় দিয়া।এই কাম বজাৰ ব্যৱস্থাই নকৰে। ইয়াৰ বাবে লাগিব এক সামাজিক আন্দোলন।\nএকে সময়তে সামাজিক আৰু ৰাজনৈতিক হেঁচাৰ জৰিয়তে উন্নয়নৰ বৈষম্য দূৰ কৰাৰ প্ৰয়োজন আছে, তেতিয়াহে আধুনিক জীৱনৰ অপৰিহাৰ্য্য পৰিসেৱাসমূহ সকলোৰে কাষ চাপিব।\nঅন্ধবিশ্বাসৰ বিপৰীতে সামাজিক সুৰক্ষাৰ বাবে আইনগত ব্যৱস্থাৰো প্ৰয়োজন আছে ।\nএনেধৰণৰ প্ৰচেষ্টাত ইতিমধ্যে জড়িত হৈ আছোঁ। মানি চলা নীতি- আদৰ্শৰ লগত বিৰোধ নোহোৱা এনে সকলোধৰণৰ প্ৰচেষ্টাতে জড়িত হ’বলৈ আগ্ৰহী ।\nআব্দুল গণি, সাংবাদিক\n১। উ : সংক্ষেপে ক’বলৈ হ’লে বিজ্ঞান হ’ল বাস্তৱ। অন্যহাতে লোকবিশ্বাস বহুসময়তে জনশ্ৰুতি আধাৰিত আৰু কল্পনা আশ্ৰিত। অন্যহাতে মোৰ ধাৰণাৰ অন্ধবিশ্বাস হ’ল কিছু অৰ্থহীন ধ্যানধাৰণা। এচাম মানুহে নিজ্ৰ ন্যস্তস্বাৰ্থ পূৰণৰ বাবে, সমাজ্ৰ দূৰ্ৱল শ্ৰেণীটোক ভয় খুৱাবলৈ এই অন্ধবিশ্বাসবোৰৰ ব্যৱহাৰ কৰি আহিছে। আৰু আজিৰ যুগত আমাৰ সমাজৰ বাবে ই এক ভয়ংকৰ অভিশাপ।\n২। উ: হয়, ই বৰ আশ্চৰ্য্যকৰ আৰু হাস্যকৰ। শিক্ষিত চামৰ মাজৰ এই মানুহখিনিয়ে সোঁতৰ বিপৰীতে যাবলৈ ভয় কৰে, এনে ঘটনাবোৰক যুক্তিৰে চালি-জাৰি নেচায়। প্ৰত্যাক্ৰ্মণ বা নিজৰ বিপদৰ আশ্ংকাত এওঁলোকে সোঁত যিপিনে যায়, সেইপিনেই ঢাল খায়। এইক্ষেত্ৰত আমাৰ গণ-মাধ্যম বোৰেও এক সৱল ভূমিকা লোৱাৰ দৰকাৰ আছে যদিও সেয়া হোৱা দেখা নেযায়। একবিংশ শতিকাৰ এই সময়ছোৱাতো এনে কথা হৈ থকাটো দূৰ্ভাগ্যজনক।\n৩।উ: নাৰী-পুৰুষ কাৰো মাজত এইক্ষেত্ৰত বিশেষ পাৰ্থক্য নাই যদিও বহুসময়ত এই দিশত মহিলাৰ সমাজত এক বিশেষ ভূমিকা থাকে। বহু অন্ধবিশ্বাসৰ ক্ষেত্ৰত নাৰীয়ে পুৰুষৰ চিন্তা-চৰ্চাতো প্ৰভাৱ পেলায় বুলি মই অনুভৱ কৰোঁ।\n৪।উ: মূল কাৰণ হিচাপে মানুহৰ মাজত বিশেষকৈ গ্ৰাম্যাঞ্চলত সজাগতাৰ অভাৱ বুলি ক’ব লাগিব। অন্যহাতে, যিসকলোকে সমাজৰ পৰিৱৰ্তন কৰিব পাৰে, তেওঁলোকেও এক সামগ্ৰিক পদক্ষেপ লোৱা দেখা নাযায়।অকল আইন থাকিলেই ন’হব; বৰঞ্চ নিজৰ ঘৰৰ পৰা মানুহৰ মানসিকতাৰ পৰিৱৰ্তনৰ আৰম্ভণি কৰিব লাগিব। অন্যহাতে, বহুসময়ত এনে ঘটনাৰ আঁৰত থাকে এচাম চক্ৰান্তকাৰী আৰু স্বাৰ্থলোভীৰ ব্যক্তিগত স্বাৰ্থ তথা সমাজৰ দুখীয়া আৰু দূৰ্ৱল লোকসকলক বুৰ্বক সজাই মুনাফা লুটাৰ বুদ্ধি।\n৫।উ: এই সমস্যাবোৰ দূৰ কৰিবলৈ অনেক উপায় আছে। মই আগতে কোৱাৰ দৰে গণমাধ্যমে এইক্ষেত্ৰত এক বিশেষ ভূমিকা লৈ ৰাইজক সজাগ কৰিব পাৰে। অকল সেয়াই নহয়, সমাজৰ বিভিন্নক্ষেত্ৰৰ আগৰণুৱা আৰু সফল ব্যক্তিসকলে ৰাইজক এই কথাবোৰ যে মিছা, হত্যা আৰু হিংসাৰ বাদে একো নহয়, সেয়া জনাবলৈ আগবাঢ়ি অহা উচিত বুলি মই ভাবোঁ। বীৰুবালা ৰাভাৰ দৰে লোকক সেয়ে মই শ্ৰদ্ধা কৰোঁ।\nহয়, মই এই ক্ষেত্ৰত সহযোগ কৰিবলৈ আগ্ৰহী।\nনিপন নাথ, লেখক তথা সহকাৰী অধ্যাপক, গুৱাহাটী বাণিজ্য মহাবিদ্যালয়\n১। উ : তিনিওটাৰ মাজত সম্পৰ্ক আছে যদিও আমি সম্পৰ্ককেইটাৰ ক্ষেত্ৰত আঁহফলা নীতি প্ৰয়োগ কৰিব নোৱাৰোঁ। এই তিনিওটাৰ মাজৰ সীমাৰেখা তেনেই অস্পষ্ট, সেয়েই হয়তো কাৰণ, যাৰ সুদোগত বহুক্ষেত্ৰত জনবিশ্বাসে অন্ধবিশ্বাসৰ বাট বুলে আৰু সেই মূহূৰ্ততে, অন্ধবিশ্বাস আৰু লোকবিশ্বাস উভয়ে বিজ্ঞানৰ পৰা আৰু বেছি দূৰলৈ আঁতৰি যায়। লোকবিশ্বাসৰ যি স্থিতি, সি আমাৰ সংস্কৃতিৰ স’তে ওত:প্ৰোত:ভাৱে জড়িত আৰু সংস্কৃতি যিহেতু বৈজ্ঞানিক পদ্ধতিৰ মাজেৰে নিঃসৰিত হৈ নাহে, গতিকে আপাতত: জনবিশ্বাসৰ বৈজ্ঞানিক ভিত্তি থাকিব যেন নালাগে। কিন্তু এয়া এশ শতাংশ শুদ্ধ নহয়। হয়তোবা সেই জনবিশ্বাসৰ আঁৰত থকা বৈজ্ঞানিক ভিত্তিটোক আমি বিচাৰি চোৱা নাই অথবা আন কিছুমান অহৈতুক প্ৰৰোচনাত পৰি বিচাৰ কৰিবলৈ মনো মেলা নাই।\n২। উ: দুনাই নক’লেও হয় যে, আমাৰ শিক্ষিত সকলৰ মাজতো বহুত অন্ধবিশ্বাস শিপাইঅ আছে। আৰু অলপ দকৈ গমি চালে, এনে হেন লাগে যে অশিক্ষিতৰ তুলনাত শিক্ষিতৰ অন্ধবিশ্বাসে সমাজখনত বেছি বেয়া প্ৰভাৱ পেলায়। আনফালেৰে চাবলৈ গ’লে আমাৰ শিক্ষাব্যৱস্থাই, যথাযথভাৱে আমাক বৈজ্ঞানিক মনোভংগীৰে উদ্বুদ্ধ কৰিব পাৰিব বুলি ভবাটোও ভুল। পদে পদে কিতাপত থকা কথাবোৰে বাস্তৱৰ বিৰোধিতা কৰে আৰু বাস্তৱে পুথিগত কথাবোৰৰ। আৰু তাৰেই সুযোগ লৈ শিক্ষিতৰ মাজতো কাঠফুলা বঢ়াদি অন্ধবিশ্বাস বাঢ়ে।\n৩। উ: যিমান পাৰি সিমান নিজকে লিংগভিত্তিকঅ বৈষম্যৰ পৰা আঁতৰত ৰাখি কৈছোঁ যে তূলনামূলক বিচাৰত নাৰীয়ে পুৰুষতকৈ অন্ধবিশ্বাসৰ ঠিক পোষকতা নকৰিলেও, প্ৰতিবাদ ক’ম কৰে। কাৰণ বিচাৰি চাবলৈ হ’লে – আমাৰ সমাজব্যৱস্থাৰ পাৰিবাৰিক আৰু পাৰস্পৰিক সীমাবদ্ধতা তথা স্ংকীৰ্ণতাতকে মূলতঃ জগৰীয়া কৰিব পাৰি। লগতে যাক মনোবিজ্ঞানত “নিগেটিভ ইম’শ্যন” বুলি কোৱা হয়, তাৰ ফলত নাৰীয়ে নিজে ভুক্ত্ভোগী হৈ অহা অন্ধবিশ্বাসৰ ধাৰাবাহিকতা পৰৱৰ্তী পৰ্য্যায়ত নিজেই বাহাল ৰাখে আৰু তেওঁৰ অনুজ নাৰীসকলৰ ওপৰত জাপি দিয়ে।\n৪। উ: এনে হোৱাৰ এক অন্যতম কাৰক হ’ল – স্বত:ষ্ফূৰ্তভাৱে যি ধৰণে বিশ্বাসে বিজ্ঞানৰ পৰা আঁতৰি অন্ধত্ব গ্ৰহণ কৰি অন্ধবিশ্বাসৰ বাট বুলে, সেই প্ৰক্ৰিয়াক সমাজে ক’ব নোৱাৰাকৈয়ে এক স্বীকৃতি দিয়ে আৰু সেই স্বীকৃতিৰ ভণ্ডামিৰ অন্তৰালতেই এনেধৰণৰ অপপ্ৰৱৃত্তিয়ে পোখা মেলে।অন্যহাতে প্ৰান্তীয় জনগোষ্ঠী, আনকি কেতিয়াবা মহিলাসকলেও যিধৰণৰ ঠেক সামাজিক তথা অৰ্থনৈতিক বাতাৱৰণত জীৱন নিৰ্বাহ কৰিব লগা হয়; সিয়েও শিক্ষাৰ অভাৱত অন্ধবিশ্বাসৰ প্ৰৱণতা বৃদ্ধিৰ আন এটা কাৰণ হৈ দেখা দিয়ে।\n৫। উ: এইক্ষেত্ৰত সকলোতকৈ ফলপ্ৰসু হ’ব পৰা দুইধৰণৰ উপায় আছে –\nহস্ৰম্যাদী – বিভিন্ন ভিতৰুৱা অঞ্চলত সজাগতা শিৱিৰ আয়োজন, য’ত বিজ্ঞানৰ কথাৰ মিছা ফুলজাৰীৰে নহয়, একেবাৰে দৈনন্দিন জীৱনভিত্তিক উদাহৰণেৰে সংশ্লিষ্ট মানুহখিনিক সজাগ কৰিব পৰা যাব।\nদীৰ্ঘ্ম্যাদী – পাঠ্যপুথিসমূহত কোনোধৰণৰ বিষয়ভিত্তিক আঁৰ-বেৰ নাৰাখি, বিজ্ঞান মনোভংগীসমৃদ্ধ লিখনিৰে, আনকি কেতিয়াবা ব্যংগ লিখনিৰেও ছাত্ৰ-ছাত্ৰীৰ মাজত এটা সুস্থ তথা পৰিছন্ন (ভণ্ডামিবিহীন) মানসিকতাৰ গঢ় দিয়াৰ চেষ্টা কৰা।\nসাময়িক উচ্ছাসক স্থায়ী সাধনালৈ ৰূপান্তৰিত কৰিব নোৱাৰটো আমাৰ অসমীয়াৰ জাতীয় ব্যাধি। যদিহে আৱেগবৰ্জিতভাৱে কোনো ন্যস্তস্বাৰ্থ নৰখাকৈ অন্ধবিশ্বাস বিৰোধী পদক্ষেপ আগবঢ়োৱা হয়, তেন্তে নিশ্চিতভাৱে মই, নিজকে তাৰ অংশ কৰিবলৈ ভাল পাম।\nজয়দীপ বৰুৱা, পৰিৱেশবিজ্ঞানী\n১। উ: বহুক্ষেত্ৰত লোকবিশ্বাস আৰু অন্ধবিশ্বাস সমাৰ্থক বুলি ভবা হয়। এই দুয়োটা শব্দৰ ব্যৱহাৰিক দিশত সামান্য পাৰ্থক্য থাকিব পাৰে। “লোকবিশ্বাস”বোৰ একোটা গোষ্ঠী বা সম্প্ৰদায়ৰ সাংস্কৃতিক, সামাজিক আৰু জীৱন ধাৰণব্যৱস্থাৰ পৰিচায়ক। কোনো লোকবিশ্বাসক বৈজ্ঞানিক দৃষ্টিকোণেৰে যুক্তিসন্মতভাৱে বিচাৰ কৰি, তাৰ ব্যৱহাৰযোগ্যতা বিচাৰি পালে, সেই লোকবিশ্বাস আৰু অন্ধবিশ্বাস হৈ নাথাকে। সমাজ পাতি থকা ব্যৱস্থাটো থকালৈকে লোকবিশ্বাস কিছুমান থাকিবই, কিন্তু যুক্তিহীনভাৱে ইয়াৰ কোনোটো অন্ধবিশ্বাসৰ ৰুপ লৈ সমাজ বা ব্যক্তিজীৱনৰ অগ্ৰগতিত বাধা দিলেই সমাজ স্থৱিৰ হৈ পৰিব।\n২।উ: যদি শিক্ষাই এজন ব্যক্তিক যুক্তিনিষ্ঠ কৰি তুলিব পৰা নাই, তেনে এজন ব্যক্তিক প্ৰকৃতাৰ্থত শিক্ষিত বুলিব নোৱাৰি। তেনে ব্যক্তিয়ে কিছুমান যুক্তিহীন লোকবিশ্বাসৰ আঁৰত থাকি নিজকে সুৰক্ষিত অনুভৱ কৰে আৰু সমাজৰ প্ৰৱাহমান গতিক বাধাগ্ৰস্ত কৰে।\n৩। উ: পাৰিসাংখ্যিক দৃষ্টিৰে চালে নাৰীৰ মাজতেই অন্ধবিশ্বাস বেছি বুলিব পাৰি।ইয়াৰ কাৰণে বহুপৰিমাণে কিন্তু পুৰুষসকলেই দায়ী। বহু ক্ষেত্ৰত ঘৰতে থকা নাৰী এগৰাকীৰ আত্মবিশ্বাস কম হোৱাটো ইয়াৰ অন্য এটা কাৰণ। পুৰুষসকল যিমানেই অন্ধবিশ্বাসৰ পৰা মুক্ত হ’ব, সিমানেই তাৰ প্ৰভাৱ পৰিয়ালৰ নাৰীসকলৰ ওপৰত পৰিব। আৰু সকলোবোৰ কথা মুকলিমূৰীয়াকৈ আলোচনা কৰিলে নাৰীসকলো অন্ধবিশ্বাসৰ পৰা মুক্ত হোৱাত সহায়ক হ’ব।\n৪। উ : যুক্তিহীনভাৱে মানি লোৱা লোকবিশ্বাস কিছুমানে সমাজত “ডাইনী”ৰ দৰে অন্ধবিশ্বাসৰ ৰূপ লয়। কিন্তু ডাইনী সম্বন্ধীয় বেছিভাগ শেহতীয়া ঘটনাৰাজিৰ ক্ষেত্ৰতে দেখা যায় যে এইবোৰ সমাজৰ এচাম প্ৰতিপত্তিশালী লোকৰ দুৰ্বল চামৰ মাজত প্ৰভুত্ত খটোৱাৰ এক কৌশল মাত্ৰ।এই প্ৰতিপত্তিশালী লোকসকলে দূৰ্বল মনৰ মানুহৰ মাজত থকা অন্ধবিশ্বাসৰ আঁৰ লৈ এনে অসামাজিক কামবোৰ কৰি থাকে।\n৫। উ: বৈজ্ঞানিক সজাগতাৰ কাৰ্য্যসূচীবোৰ সাহসিকতাৰে সমাজৰ সকলো পৰ্য্যায়লৈ নিব লাগিব। পাৰিলে পাঠ্যক্ৰমতো কিছুমান অন্ধবিশ্বাসৰ উদাহৰণ দি , সেইবোৰৰ বৈজ্ঞানিক সাৰশূন্যতা ব্যাখ্যা কৰি ছাত্ৰ-ছাত্ৰীৰ মাজত অন্ধবিশ্বাস বিৰোধী এক পৰিৱেশ সৃষ্টি কৰিব পাৰি। প্ৰয়োজনত আইনৰ সাহায্যতো লাগিবই।\nঅজয়লাল দত্ত, লেখক-সমালোচক\n১।উ: বিজ্ঞান এক প্ৰণালীবদ্ধ অধ্যয়ন, লোকবিশ্বাস মানুহে আধা-জানি, আধা-নাজানি সন্মুখীন হোৱা পৰিৱেশ-পৰিস্থিতিক লৈ পোষণ কৰা মনোভাৱ আৰু অন্ধবিশ্বাস সকলো জানিব পৰা সমল থকা স্বত্বেও জানিব নুখুজি, মানিব নুখুজি বা অধ্যয়নেৰে – যুক্তিৰে বিশ্লেষণ কৰিবলৈ অনীহা প্ৰকট কৰি একোটা বিশ্বাসক খামোচ মাৰি থকা মানসিক অৱস্থাকে বুজোঁ।\nলোকবিশ্বাস সমূহ মানুহে প্ৰচলিত কাহিনী, সন্মুখীন হোৱা পৰিস্থিতিৰ পৰা পোৱা শিক্ষাৰ আধাৰত গঢ় লৈ উঠে। লোকবিশ্বাস সমূহক বিজ্ঞান সন্মত যুক্তি-বিকাশৰ যোগেদি বিশ্লেষণ কৰি তাৰ আঁৰৰ কাৰক সমূহ ফঁহিয়াই দেখুওৱাটো এতিয়াও বিজ্ঞানৰ বাবে প্ৰত্যাহ্বান হৈ আছে। বহুতো লোকবিশ্বাসৰে এনে বাখ্যা সম্ভৱ হৈছ। বহুতৰ এতিয়াও হোৱা নাই। এনেবোৰ কামৰ বাবে সামূহিক ৰূপত নৱ-প্ৰজন্মৰ শিক্ষিত সমাজৰ বহুখিনি কৰিব লগা আছে।\n২।ওপৰত সংজ্ঞা দিয়াৰ দৰেই অন্ধবিশ্বাসটো বহুখিনিয়েই মানসিকতাৰ সমস্যা। বহুতো শিক্ষিত তথা বিজ্ঞানৰ ডক্টৰেট মানুহৰ হাততো গ্ৰহৰ প্ৰভাৱ কাটিবলৈ আঙুলিত পাথৰ পৰিধান কৰা দেখিব। আচলতে জানিবলৈ বা বুজিবলৈ সুবিধা থকাৰ পাছতো তেওঁলোকে কথাবোৰ নিজৰ ক্ষেত্ৰত প্ৰয়োগ কৰিব নোখোজে। এনেই বিজ্ঞানৰ ওপৰত ভাষণ দিলেও, নিজৰ ক্ষেত্ৰত বিশ্লেষণাত্মক ভাৱে সেই জ্ঞান প্ৰয়োগ নকৰাটো এটা “হিপোক্ৰেচী”য়েই। এনে মানসিকতা বা উদাহৰণেই অন্ধবিশ্বাস দূৰীকৰণৰ পথৰ বিশেষ বাধা স্বৰূপো।\n৩। উ: একেটা পৰিৱেশত বা একেখন ঘৰত ডাঙৰ হোৱা দুজন মানুহৰো বিশ্বাস আৰু ধাৰণা বিষয়বোৰৰ ওপৰত একে নহয়। তেওঁলোকে পঢ়া কিতাপ, জীৱনৰ পৰা লোৱা শিক্ষা, আহৰণ কৰি নিজৰ জীৱনত প্ৰয়োগ কৰাৰ মানসিকতাৰ লগতে ব্যৱহাৰিক প্ৰয়োগেহে জীৱনৰ চিন্তা-ধাৰণা বোৰ গঢ় দিয়ে। সেয়ে দুজন মানুহ পুৰুষ বা মহিলাই হওক, কোন শ্ৰেণীৰ লোকৰ অন্ধবিশ্বাস কম বেছি, এক কথাত কোৱাতো টান। কিছুমান সংসাৰত টানত নপৰালৈকে বিজ্ঞানসুলভ মানসিকতা লোৱা মানুহেও “ভাগ্য বিধাতা” ধাৰণাৰ ওপৰত হেয় মানি তথাকথিত অন্ধবিশ্বাসৰ কৱলত পৰে। সেয়া মানুহজনৰ পৰামৰ্শত মানুহ গৰাকীও হব পাৰে, বা মানুহগৰাকীৰ প্ৰভাৱত মানুহজনো হব পাৰে। কথাটো একেষাৰতে কৈ দিবলৈ নিশ্চয়কৈ জটিল।\n৪ । শিক্ষাৰ প্ৰসাৰতা, চিন্তা-ধাৰণাত যুক্তিৰ বিকাশ আৰু প্ৰয়োগৰ অভাৱেই ইয়াৰ মূল কাৰণ। লোকবিশ্বাস, স্থানীয় অৰ্ধশিক্ষিত লোকে লোকবিশ্বাস সমূহৰ ভুল বাখ্যা কৰা আৰু সাধাৰণ মানুহৰ মাজত ইয়াৰ প্ৰভাৱো এই ক্ষেত্ৰত কম নহয়।\n৫। এই ক্ষেত্ৰত কেইবাটাও স্তৰত বা পৰ্যায়ত যুক্তি বিকাশ, বাখ্যা প্ৰকাশ আৰু জন-জাগৰণৰ প্ৰয়োজন আছে। তাৰ বাবে প্ৰথমে শিক্ষিত, নেতৃস্থানীয় (সামাজিক, গণ-সংগঠন, ধাৰ্মিক) নেতা বা ব্যক্তিসকল আগবাঢ়ি আহিব লাগিব বা তেওঁলোকক আগবঢ়াই আনিব লাগিব।\nশংকৰদেৱৰ পথেৰেই সাংস্কৃতিক নাট, ভাওনা আদি সহজে মন জিনিব পৰাৰ মাধ্যমেৰে লোকবিশ্বাস বা চাৰিওফালে ঘটি থকা ন-পুৰণি ঘটনাবোৰৰ বিজ্ঞানসন্মত বাখ্যা ৰাইজৰ মাজত প্ৰচাৰ কৰিব লাগিব। নেতৃস্থানীয় লোকসকলে প্ৰায়োগিক ভাৱে নিজে কৰি দেখুৱালেহে তেওঁলোকৰ প্ৰভাৱত আন সকলো সু-দিশত প্ৰভাৱিত হব। অসম বিজ্ঞান সমিতি, স্থানীয় ক্লাৱ, নামঘৰ, মন্দিৰ, গীৰ্জা, মছজিদ আদিয়েও সহযোগিতাৰে জনপ্ৰিয় বিজ্ঞানৰ বক্তৃতা চিৰিজ, হাতে-কামে-বুজোঁ আহা ধৰণৰ কাৰ্যসূচী গ্ৰহণ কৰিলে ভাল। এয়া এক সৰ্বশিক্ষা মিছনৰ দৰে ব্যাপক মিছনৰ জৰিয়তেহে সম্ভৱ হ’ব।\nডাইনী হত্যা আদিকে ধৰি অন্ধ-বিশ্বাসৰ ফলত হোৱা অপৰাধমূলক ঘটনাৰ বাবে বিশেষকৈ গ্ৰাম্য শাসন ব্যৱস্থাটো উন্নীত কৰিব লাগিব। সজাগ গাওঁবুঢ়া, গাওঁৰক্ষী বাহিনী, পঞ্চায়তৰ সদস্য সকলক নিজৰ এলেকাত এনে ঘটনা ৰোধ কৰাৰ বাবে দায়বদ্ধ কৰিব লাগিব। এনে ঘটনা ৰোধ কৰিবলৈ সৰ্বদলীয় তথা সকলো সংগঠনকে সাঙুৰি দায়বদ্ধ সমিতি চৰকাৰে গঠন কৰি দিব লাগিব। কিবা ঘটনা হলেও জগৰীয়া কোন হব সেয়াও আগতীয়াকৈ চিহ্নিত কৰিব লাগিব। স্থানীয় পুলিচ প্ৰশাসনকো এনে সমিতিৰ সৈতে প্ৰতিৰোধ গঢ়াত বিশেষ সক্ৰিয় ভূমিকা তথা দায়বদ্ধ কৰিব লাগিব। এনে ঘটনাৰ দোষীক দৃষ্টান্তমূলক শাস্তি প্ৰদান আৰু তাৰ বহুল প্ৰচাৰেও এনে ঘটনা ৰোধত নাকী লগাব পাৰিব।\nকিন্তু সকলো সম্ভৱ হ’ব, যদিহে আমি নিজৰ পৰাই আৰম্ভ কৰোঁ। আৰু এইবোৰ কথা টাইপ কৰা আঙুলিকেইটাত অন্তত এটাও পাথৰযুক্ত আঙুঠি জিলিকি নাথাকে।\nডা০ বিজুলী গোস্বামী , চিকিৎসক তথা লেখিকা\n১ । উ: সাধাৰণ অৰ্থত বিজ্ঞান হ’ল বিশেষ জ্ঞান।বিশ্ব-ব্ৰক্ষ্মাণ্ডৰ জীৱ আৰু জড়জগতত হৈ থকা নানা ঘটনা-পৰিঘটনাৰ কি, ক’ত, কেনেকৈ আদি প্ৰশ্নৰ উত্তৰ বিচাৰি চলা নানা পৰীক্ষা-নিৰীক্ষাৰে সামগ্ৰিক ৰূপটো হ’ল বিজ্ঞান,যাৰ উদ্দেশ্য মানৱজাতিৰ উন্নতি আৰু প্ৰগতিৰ লক্ষ্যৰে ন ন তথ্য আৰু কৌশল আৱিস্কাৰ। অন্যহাতে লোকবিশ্বাস হ’ল যুগ যুগ ধৰি একোখন সমাজত পৰম্পৰাগতভাৱে চলি অহা কিছুমান বিশ্বাস বা ৰীতি-নীতি। এই লোকবিশ্বাসবোৰৰ কিছুমানৰ বৈজ্ঞানিক ভিত্তি থাকিলেও আন কিছুমান বৈজ্ঞানিক দৃষ্টিৰে চালে ভুল বুলি জানিব পাৰি।এই ভুল লোকবিশ্বাসেই হ’ল অন্ধবিশ্বাস।উদাহৰণস্বৰুপে, শিশুৰ শৰীৰত কৰা তেল মালিচ, নৱজাতকক দীৰ্ঘদিনৰ বাবে মাতৃ দুগ্ধ পান কৰোৱা –আদি পৰম্পৰাগত ধাৰণাবোৰ স্বাস্থ্যৰ বাবে উপকাৰী হোৱাৰ বিপৰীতে গৰ্ভৱতী মহিলাক সন্তানৰ আকৃতি অধিক ডাঙৰ হ’ব বুলি কমকৈ খাবলৈ দিয়া, কেঁচুৱাৰ জ্বৰ, পেটচলা আদি ৰোগ হ’লে মাতৃক অকল কাচকল সিদ্ধ খাবলৈ দিয়াৰ দৰে লোকবিশ্বাসক ভুল বা অন্ধবিশ্বাস বুলি একেষাৰে ক’ব পাৰি।\n২। উ : সচৰাচৰ অশিক্ষিত লোকৰ মাজতে অন্ধবিশ্বাস বেছি যদিও শিক্ষিত লোকৰ মাজতো অন্ধবিশ্বাস নোহোৱা নহয়।পৰিয়ালগত কাৰণ, সামাজিক কাৰণ আদিৰ প্ৰভাৱত শিক্ষিত সকলেও অন্ধবিশ্বাসক ধৰি ৰখা দেখা যায়, যিটো চিন্তনীয়।\n৩।উ: অন্ধবিশ্বাসৰ প্ৰভাৱ পুৰুষ-নাৰী সকলোৰে মাজত প্ৰায় একেধৰণে থাকে যদিও সাধাৰণভাৱে চাবলৈ গ’লে নাৰীৰ মাজত অন্ধবিশ্বাসৰ মাত্ৰা কিছু বেছি। সচৰাচৰ অশিক্ষিতা নাৰীয়ে বিভিন্ন অন্তৰ্নিহিত কাৰকৰ প্ৰভাৱত লোকবিশ্বাস আৰু পৰম্পৰাবোৰ ধৰি ৰখাৰ প্ৰতি বেছি অনুৰাগী হোৱা দেখা যা্য।\n৪।উ : এই অন্ধবিশ্বাসবোৰৰ মূল কাৰণ – শিক্ষাৰ অভাৱ, দৰিদ্ৰতা, বৈজ্ঞানিক দৃষ্টিভংগীৰ অভাৱ, ভৌগোলিক আৰু আৰ্থিকভাৱে পিছপৰা অঞ্চলসমূহত আধুনিক চিকিৎসা ব্যৱস্থাৰ দুৰ্লভতা, প্ৰশাসনিকভাৱে দুৰ্বল অৱস্থা, ব্যক্তিগত স্বাৰ্থ সিদ্ধিৰ আকাংক্ষা ইত্যাদি।\n৫।উ: এই সমস্যাবোৰক সমূলঞ্চে নোহোৱা কৰিবলৈ হ’লে আমি মন কৰিবলগীয়া কথাবোৰ হ’ল – বিজ্ঞানশিক্ষাৰ প্ৰচাৰ আৰু প্ৰসাৰ, বিশ্লেষণাত্মক বৈজ্ঞানিক দৃষ্টিভংগীৰ প্ৰচাৰৰ বাবে বিভিন্ন সামাজিক, সাংস্কৃতিক গোষ্ঠীৰ সক্ৰিয় অংশগ্ৰহণ, কঠোৰ প্ৰশাসনিক ব্যৱস্থা, আধুনিক চিকিৎসা ব্যৱস্থা সূচল হোৱাকৈ চিকিৎসালয় আৰু চিকিৎসকৰ ব্যৱস্থা কৰা, স্বাস্থ্য সজাগতা আৰু সচেতনতা অনুষ্ঠানৰ আয়োজন ইত্যাদি।\nএনে মহৎ উদ্দেশ্যত সক্ৰিয় সহযোগ কৰিবলৈ পালে নথৈ সুখী হ’ম।এইবোৰ অন্ধবিশ্বাসৰ বিৰুদ্ধে ব্যক্তিগত আৰু সমূহীয়া ভাৱে যুঁজ দিবলৈ মই সদায় প্ৰতিশ্ৰুতিবদ্ধ।\n( মতামত আগবঢ়োৱা সকলো ব্যক্তিলৈকে আমাৰ ধন্যবাদ জ্ঞাপন কৰিলোঁ। – সম্পাদক )\n← ইন্টাৰষ্টেলাৰ আৰু বিজ্ঞান – (দেৱপ্ৰতীম হাজৰিকা)\nদাগ আচ্ছে হ্যে [গল্প নহয়, সত্য] – (আব্দুছ চাজিদ) →\nসাউদৰ দেশ “ভেনিছ“ত এদিন- ৰমণ বৈষ্ণৱ\nবৃন্দাবনলৈ যাওঁতে (মল্লিকা কলিতা)


বক্তৃতাঃ ‘দ্য গ্ৰেট ডিক্টেটৰ’ৰ বিখ্যাত বক্তৃতাটো\nHomeSpeechবক্তৃতাঃ ‘দ্য গ্ৰেট ডিক্টেটৰ’ৰ বিখ্যাত বক্তৃতাটো\nNiku Duwarah May 21, 2020\n‘দ্য গ্ৰেট ডিক্টেটৰ’ৰ বিখ্যাত বক্তৃতাটো\nঅনুবাদ- প্ৰদ্যুম্ন কুমাৰ গগৈ\nমই দুঃখিত, কিন্তু এজন সম্ৰাট হ'ব মই নিবিচাৰো। সেয়া মোৰ দায়িত্ব নহয়। মই শাসন অথবা পৰাভূত কৰিব নিবিচাৰো কাকোকে। মই প্ৰয়োজনত কাৰোবাক সহায় কৰিব পালেহে ভাল লাগে। ঈহুদী- অনাঈহুদী- ক'লা মানুহ, বগা- আমি কেৱল বিচাৰো ইজনে সিজনক সহায় কৰিব, মানুহ এনেকুৱাই স্বাভাৱিকতে। আমি ইজনে সিজনৰ সুখবোৰৰ মাজেৰে বাস কৰো। কাৰো দুৰ্দশাৰে নহয়। আমি নিবিচাৰো ঘৃণা কৰিব আৰু তাচ্ছিল্য ইজনে আনজনক।\nআৰু এই বিশ্বত সকলোৰে বাবে এটুকুৰা ঠাই আছে, আৰু আমাৰ এই ধুনীয়া ধৰণী ইমানেই সমৃদ্ধশালী যে সকলোকে দি যায় অবিৰাম। আমাৰ জীৱনৰ পথচোৱা সুন্দৰ আৰু মুক্ত হ'ব পাৰে।\nকিন্ত আমি পথচ্যুত হৈছো। লালসাই মানুহৰ সত্বা বিকৃত কৰি পেলালে, বিশ্বখন বেৰিকেডৰে বান্ধিলে বিদ্বেষত, কুচকাৱাজ কৰালে আমাক দুৰ্দশা আৰু ৰক্তপাতৰ মাজেৰে।\nআমি গতিক নিয়ন্ত্ৰণ কৰিব পাৰিলো, কিন্তু তাৰ মাজতে নিজকে বন্ধ কৰি ৰাখিলো। যান্ত্ৰিকতা- যি আমাক প্ৰদান কৰে প্ৰাচূৰ্য, সময়ত আতৰি যায়। আমাৰ বিবেকবুদ্ধিয়ে আমাক ৰুক্ষ কৰি তুলিছে। আমাৰ চাতুৰ্যতা কঠোৰ আৰু দয়াহীন। আমি বহু বেছি আশা কৰো আৰু উপলব্ধি একেবাৰে কম।\nযান্ত্ৰিকতাতকৈ আমাক আচলতে বহু বেছি প্ৰয়োজন মানৱীয়তা। কূট-কৌশলতকৈ আমাক প্ৰয়োজন মমতা আৰু সৌম্যতা। এই গুণবিলাকৰ অৱিহনে আমাৰ অস্তিত্ব ভয়ানক হৈ পৰিব আৰু আমি নিঃশেষ হৈ পৰিম।\nউৰাজাহাজ আৰু ৰেডিঅ'ই আমাক ওচৰ চপাই আনিলে। এই উদ্ভাৱনবোৰেও একান্ত প্ৰাকৃতিকভাৱে কান্দি উঠিছে মানুহৰ উদাৰ আৰু সাধুবাদৰ বাবে- চিৎকাৰ কৰি উঠিছে বিশ্বজনীন ভ্ৰাতৃত্ববোধৰ বাবে- একতাৰ বাবে আমাৰ সকলোৰে মাজত, আনকি মোৰ এই মাতটোও লক্ষ লক্ষজনৰ ওচৰলে যাব পাৰিছে- লক্ষ লক্ষ নিৰাশ পুৰুষ, নাৰী আৰু কণমানি শিশুবোৰ- চিকাৰ এটা চিষ্টেমৰ- য'ত মানুহ নিপীড়িত হয় আৰু নিৰীহজনক কাৰাৰুদ্ধ কৰা হয়। যিসকলে মোক শুনিব পাৰিছে, শুনা মই কও-\nনিৰাশ নহ'বা! আমাৰ ওপৰত যি শনি লম্ভিছে- লালসাৰ অন্য ৰূপ সেয়া- মানুহৰ ৰূঢ়তাৰ স্বৰূপ- যি ভয় কৰে মানৱপ্ৰগতিৰ ছন্দ। এদিন জনগণৰ ঘৃণা বিয়পি পৰিব আৰু উৎপীড়কবিলাকৰ যৱনিকা পৰিব আৰু জনতাৰ পৰা যি ক্ষমতা গ্ৰহণ কৰিছিল, সেয়া জনতাৰ মাজলে ঘূৰাই পঠাব। আৰু যেতিয়ালৈকে মানৱ প্ৰজাতি লুপ্ত নহ'ব- স্বাধিনতা অক্ষট থাকিব।\nহে সৈন্যসকল! তোমালোকে মানুহৰূপী জানোৱাৰবিলাকৰ ওচৰত নিজক প্ৰদান নকৰিবা- যিসকলে তোমালোকক হীণ কৰে- ভৃত্য জ্ঞান কৰে- যি তোমালোকৰ জীৱনবোৰকে একোটা ৰেজিমেণ্ট কৰি তোলে, শুনা কি কৰিবা, কি চিন্তা কৰিব লাগে আৰু কি উপলব্ধি কৰিব লাগে- কোনে তোমাক কুচকাৱাজ কৰায়- তোমাক আহাৰ দিয়ে- এটা গৰুৰ দৰে ব্যৱহাৰ কৰে, কামানৰ চিকাৰৰ দৰে ব্যৱহাৰ কৰি আছে? তোমালোকে নিজকে এই অস্বাভাৱিক মানুহবোৰক অৰ্পন নকৰিবা- যান্ত্ৰিক মানুহ যান্ত্ৰিক মন আৰু যান্ত্ৰিক হৃদয় ! তুমি যন্ত্ৰ নহয়! তুমি গৰু-ছাগলীও নহয়! তুমি মানুহ! মানৱীয়তাৰ বাবে প্ৰেম তোমালোকৰ হৃদয়ত আছে! তোমালোকে ঘৃণা নকৰা, আছে কেৱল সেই ঘৃণাৰ প্ৰতি অৱজ্ঞা- অনাকাংক্ষিত যি আৰু অপ্ৰাকৃতিক। সৈনিকসকল, দাসত্বৰ নিমিত্তে নুযুঁজিবা, যুঁজ দিয়া স্বাধিনতাৰ বাবে। চেইণ্ট ল্যুকৰ সপ্তম খণ্ডত লিখা আছে- "পৰমপিতাৰ ৰাজ্য মানুহৰ হৃদয়তে অৱস্থিত"- কেৱল এজন মানুহ নহয় অথবা কোনো জনসমষ্টিতো নহয়, কেৱল সকলো মানুহৰ মাজতে! তোমাৰ মাজত! জনগণ, তোমাৰ শক্তি আছে- যন্ত্ৰ সাজি উলিওৱাৰো ক্ষমতা আছে। সুখৰ সময় গঢ়ি তোলাৰ ক্ষমতা! তুমি, জনগণৰ আছে শক্তি এই জীৱন মুক্ত আৰু সুন্দৰকে গঢ়াৰ, এই জীৱনবিলাক এটা বিচিত্ৰ অভিযানৰ দৰে সাজি উলিওৱাৰ।\nতেনেহ'লে- সাম্যৰ নামত- সেই ক্ষমতা ব্যৱহাৰ কৰোহঁক- আমি ঐক্যৱদ্ধ হওহঁক। আহা আমি এখনি নতুন বিশ্বৰ বাবে যুঁজ দিও- এখনি যথাযোগ্য বিশ্ব যি আমাক নিজৰ কামবোৰ কৰিবলে সুযোগ দিব- যি তোমাক এটা ভৱিষ্যত প্ৰদান কৰিব আৰু ভাটিবয়সত এটা সুৰক্ষা।\nএইবিলাক কথাৰ প্ৰতিশ্ৰুতিতেই সেই জানোৱাৰবিলাকৰ হাতত ক্ষমতা গুজি দিয়া হৈছিল। কিন্তু তেওলোকে ফাঁকি দিলে! তেওলোকে সেই প্ৰতিশ্ৰুতি পূৰণ নকৰিলে। আৰু কেতিয়াও নকৰেও!\nনিপীড়কবিলাকে নিজকে মুক্ত কৰে আৰু জনতাক গোলাম কৰি ৰাখে!\nএতিয়া আহা আমি সেই প্ৰতিশ্ৰুতিবোৰৰ পূৰণৰ বাবে সংগ্ৰাম কৰো! আহা আমি সংগ্ৰামত নামো পৃথিৱীখন মুক্ত মুকলি কৰাৰ- জাতিগত গণ্ডীৰ পৰা দূৰত থাকি- লোভ লালসাৰ পৰা দূৰত থাকি, লগতে বিদ্বেষ আৰু সহনহীনতাৰ পৰাও! আহা আমি যুঁজত লাগো এখনি যথাৰ্থ পৃথিৱীৰ বাবে, এখনি বিশ্ব য'ত বিজ্ঞান আৰু প্ৰগতিয়ে সকলো মানুহৰ সুখবোধক আগুৱাই নিব।\nসৈনিকবৃন্দ! গণতন্ত্ৰৰ নামত, আহা আমি সকলো এক হও।\n(সম্পাদকীয় টোকাঃ ‘দ্য গ্ৰেট ডিক্টেটৰ’ চাৰ্লছ চেপলিনৰ যুগজয়ী সৃষ্টিসমূহৰ মাজৰ অন্যতম। চিনেমাখন ১৯৪০ চনতে আমেৰিকাৰ পৰা ৰিলিজ হৈছিল । চিনেমাখনৰ প্ৰযোজনা, পৰিচালনা আৰু কাহিনী চেপলিনৰ । চিনেমাখনত চেপলিনে হিটলাৰৰ এক ব্যংগাত্মক চৰিত্ৰ ৰূপায়ন কৰিছিল । চেপলিনৰ চিনেমাসমূহ আৰু তেওঁৰ ব্যংগসমূহত আমি সেই সময়ৰ পৃথিৱী আৰু বিশেষকৈ ইউৰোপৰ সাধাৰণ ৰাইজৰ হা-হুমুনিয়াহসমূহ দেখা পাওঁ। তীব্ৰ ৰাজনৈতিক শ্লেষ আৰু ব্যংগৰে ‘দ্য গ্ৰেট ডিক্টেটৰ’ৰ যোগেদি মূলত হিটলাৰ আৰু ফেচিবাদৰ বিৰুদ্ধে তেওঁ এটা শৈল্পিক প্ৰতিবাদ কৰিছে। চিনেমাখনৰ শেষৰ ভাষণটো গণতন্ত্ৰক ভাল পোৱা প্ৰতিজন মানুহৰ বাবেই আজীৱন কাণৰ কাষত বাজি থকা এটা সুৰ।)\nRanjit Borah May 21, 2020 at 9:29 PM\nঅতি প্ৰশংসনীয়। আগলৈ আৰু আশা কৰিলো।


স্বামীৰ প্ৰচণ্ড চৰত কাণৰ পৰ্দা ফাটিল এইগৰাকী মডেল–অভিনেত্ৰীৰ! আৰক্ষীক দিলে গোচৰ– News18 Assam\nস্বামীৰ প্ৰচণ্ড চৰত কাণৰ পৰ্দা ফাটিল এইগৰাকী মডেল–অভিনেত্ৰীৰ! আৰক্ষীক দিলে গোচৰ\nপ্ৰথমে প্ৰেম, তাৰ পিছত বিবাহ আৰু এতিয়া বিচ্ছেদ! কাৰণ স্বামীৰ প্ৰচণ্ড চৰত কাণৰ পৰ্দা ফাটিল অভিনেত্ৰীগৰাকীৰ।\nUpdated:November 6, 2019, 8:23 PM IST\nUpdated: November 6, 2019, 8:23 PM IST\nপ্ৰথমে প্ৰেম, তাৰ পিছত বিবাহ আৰু এতিয়া বিচ্ছেদ! কাৰণ স্বামীৰ প্ৰচণ্ড চৰত কাণৰ পৰ্দা ফাটিল অভিনেত্ৰীগৰাকীৰ। অভিনেত্ৰীগৰাকীৰ অভিযোগ, একেবাৰে সৰু কথাতে স্বামীয়ে প্ৰচণ্ড চৰ মাৰি কাণৰ পৰ্দা ফালি দিয়াৰ লগতে তেওঁক ঘৰৰ পৰাই বহিষ্কাৰ কৰে। অভিনেত্ৰী গৰাকীৰ নাম শ্বাতী মেহৰা। অভিনেত্ৰীগৰাকীয়ে এতিয়া স্বামীৰ বিৰুদ্ধে থানাত ৰুজু কৰিছে গোচৰ।\nচলিত বৰ্ষৰ ১৩ ফেব্ৰুৱাৰীত অভিনেত্ৰী–মডেল শ্বাতী মেহৰা, কৰ্ণ শাস্ত্ৰী নামৰ এগৰাকী অভিনেতাৰ সৈতে বিবাহ পাশত আৱদ্ধ হৈছিল। ২০১৮ চনত এখন ছবিৰ শ্বুটিঙৰ সময়ত প্ৰথমবাৰলৈ লগ পাইছিল দুয়ো দুয়োকে। শ্বাতীৰ অভিযোগ অনুসৰি বিবাহৰ পিছৰ পৰাই সৰু সৰু কথাতে মাৰপিট কৰে স্বামীয়ে। এতিয়া অভিনেত্ৰীগৰাকীয়ে মুম্বাইৰ এখন থানাত কৰ্ণৰ বিৰুদ্ধে ৰুজু কৰিছে গোচৰ। আৰক্ষীয়েও ইতিমধ্যে গোচৰৰ ভিত্তিত আৰম্ভ কৰিছে তদন্ত প্ৰক্ৰিয়া।


ব্ৰয়লাৰ মাংসত ভাইৰাছ! ফেচবুকত যুৱকৰ অভিযোগ\nব্ৰয়লাৰ মাংসৰ চাহিদা কমা নাই বৰং বাঢ়িছেহে৷ শুকুৰবাৰে ফেচবুকত এজন যুৱকে কৰা পোষ্টে সকলোকে ভবাই তুলিছে, সঁচাকৈয়ে ব্ৰয়লাৰ মাংসই আমাৰ স্বাস্থ্যৰ প্ৰতি ভাবুকি কঢ়িয়াই আনিছে নেকি! ৰতন গগৈ নামৰ যুৱকজনে ফেচবুকৰ পোষ্টটোত ব্ৰয়লাৰ মাংসৰ প্ৰতি তুলিছে অভিযোগ\nUpdated: 23-Nov-19 @ 13:16\nব্ৰয়লাৰ মাংস খাই বেয়া পোৱা মানুহ হয়তো খুব কমেই ওলাব৷ অসমৰ প্ৰায়বোৰ অঞ্চলতে ব্ৰয়লাৰ মাংসই এক গুৰুত্বপূৰ্ণ স্থান অধিকাৰ কৰি আহিছে। বহুতো শিক্ষিত নিবনুৱা যুৱকে চৰকাৰী সাহায্য লাভ কৰি ব্ৰয়লাৰ কুকুৰাৰ পাম খুলি হৈছে স্বাৱলম্বী ৷ ব্ৰয়লাৰ মাংস কিমান স্বাস্থ্যসন্মত সেই সম্পৰ্কেও কিন্তু মাজে সময়ে প্ৰশ্ন উত্থাপিত হয় ৷\nতথাপিও কিন্তু ব্ৰয়লাৰ মাংসৰ চাহিদা কমা নাই বৰং বাঢ়িছেহে৷ শুকুৰবাৰে ফেচবুকত এজন যুৱকে কৰা পোষ্টে সকলোকে ভবাই তুলিছে, সঁচাকৈয়ে ব্ৰয়লাৰ মাংসই আমাৰ স্বাস্থ্যৰ প্ৰতি ভাবুকি কঢ়িয়াই আনিছে নেকি! ৰতন গগৈ নামৰ যুৱকজনে ফেচবুকৰ পোষ্টটোত ব্ৰয়লাৰ মাংসৰ প্ৰতি তুলিছে অভিযোগ-\nএই পোষ্টটো সম্প্ৰতি বিভিন্নজনৰ আলোচনাৰ বিষয় হৈ পৰিছে। ভবাই তুলিছে ব্ৰয়লাৰ মাংস খোৱাতো সঁচাই ক্ষতিকাৰক নেকি?\n23-Nov-19 @ 13:13


তামিলনাডু - অসমীয়া ৱিকিপিডিয়া\nতামিল নাডুৰ অৱস্থান\nস্থানাঙ্ক 13°05′N 80°16′E / 13.09°N 80.27°E / 13.09; 80.27\nৰাজ্য তামিল নাডু\nজিলাৰ সংখ্যা ৩২\nEstablished ১ নৱেম্বৰ, ১৯৫৬†\nবিধানসভা (আসন) এককক্ষীয় (২৩৪)\n• 511 /কিমি২ (1,323 /বৰ্গ মাইল)\nমাটিকালি >130058 km2 (50216 sq mi)\nতামিলনাডু (তামিলে: தமிழ்நாடு তাম্যিল্ড়্ নাড়্যি আ-ধ্ব-ব: [t̪ɐmɨɻ n̪aːɽɯ]) ভাৰতীয় প্ৰজাতন্ত্ৰৰ ২৮খন ৰাজ্যৰ অন্যতম। এই ৰাজ্যৰ ৰাজধানী চেন্নাই (পূৰ্বতে মাদ্ৰাজ)। তামিলনাডু ভাৰতীয় উপদ্বীপৰ দক্ষিণত অৱস্থিত। এই ৰাজ্যৰ সীমাত পণ্ডিচেৰী, কেৰালা, কৰ্ণাটক আৰু অন্ধ্ৰপ্ৰদেশ অৱস্থিত। তামিলনাড়ুৰ ভৌগোলিক উত্তৰ দিশত পূৰ্বঘাট, পশ্চিম দিশত নীলগিৰি, আন্নামালাই পৰ্বত আৰু পালাক্কাদ, পূব দিশত বঙ্গোপসাগৰ, দক্ষিণ পূব দিশত মান্নাৰ উপসাগৰ আৰু পক প্ৰণালী আৰু দক্ষিণত ভাৰত মহাসাগৰ অৱস্থিত।\nআয়তনৰ দিশৰ পৰা তামিলনাডু ভাৰতৰ একাদশ (এই ৰাজ্যেৰ আয়তন গ্ৰীছৰ সমান) আৰু জনসংখ্যাৰ ফালৰ পৰা সপ্তম বৃহত্তম ৰাজ্য। অন্যদিশে এই ৰাজ্য ভাৰতৰ জিডিপিৰ পঞ্চম বৃহত্তম অৱদানকাৰী আৰু ভাৰতৰ সবাতোকৈ অধিক পৰিমাণ নগৰায়িত ৰাজ্য। ভাৰতৰ সৰ্বাধিক সংখ্যক বাণিজ্যিক সংস্থা (১০.৫৬%) এই ৰাজ্যত অৱস্থিত।\nপ্ৰায় ৫০০খ্ৰীষ্টপূৰ্বৰ পৰা তামিলনাড়ু ভূখণ্ড তামিল জাতিৰ আৱাসস্থল। প্ৰায় ১৫০০-২০০০ বছৰ ধৰি এই অঞ্চলৰ প্ৰচলিত ভাষা তামিল বিভিন্ন লেখা আৰু সাহিত্যত ব্যৱহৃত হৈ আহিছে। তামিলনাড়ু প্ৰাকৃতিক সম্পদ, দ্ৰাবিড় স্থাপত্যৰ বিশালাকাৰ হিন্দু মন্দিৰ, শৈলচহৰ, সমুদ্ৰ তীৰ, বিভিন্ন ধৰ্মৰ তীৰ্থস্থানৰে পৰিপূৰ্ণ ৰাজ্য। এই ৰাজ্যত ৪টা ইউনেস্কো বিশ্ব ঐতিহ্যবাহী স্থান আছে।\n↑ Population of Tamil Nadu as of 01/07/2008.\n↑ Gross Domestic Product by prices as of 28 February 2008.\n↑ "Tamil Nadu, The best place to do business". 12 November 2005. http://in.rediff.com/money/2005/nov/12guest2.htm। আহৰণ কৰা হৈছে: 18 October 2007.\nতামিলনাডুৰ বিষয়ে ৱিকিপিডিয়াৰ ভগ্নী প্ৰকল্পত অধিক জানক:\nTamil Nadu বিষয়ে Curlie (DMOZ)-ত থকা তথ্য\nTN Government Guideline value\nDepartment of Tourism, Government of Tamil Nadu\n"https://as.wikipedia.org/w/index.php?title=তামিলনাডু&oldid=237711"ৰ পৰা অনা হৈছে\nএই পৃষ্ঠাখন ১১ জুন, ২০২০ তাৰিখে ১২:৩২ বজাত অন্তিম সংশোধন কৰা হৈছিল।


ডগলাছ ষ্টুৱাৰ্ট - অসমীয়া ৱিকিপিডিয়া\nচাইটহিল, গ্লাছগ্ল, স্কটলেণ্ড\nScottish College of Textiles (কলাৰ স্নাতক)\nRoyal College of Art (কলাৰ স্নাতকোত্তৰ)\nশ্বাগি বেইন (২০২০)\n২০২০ চনৰ বুকাৰ বঁটা\nডগলাছ ষ্টুৱাৰ্ট (ইংৰাজী: Douglas Stuart; জন্ম: ১৯৭৬)এজন স্কটিছ-আমেৰিকান লেখক আৰু ফেশ্বন ডিজাইনাৰ। তেওঁৰ প্ৰথমখন উপন্যাস শ্বাগি বেইন হৈছে ২০২০ চনত বুকাৰ বঁটা লাভ কৰা গ্ৰন্থ।\nষ্টুৱাৰ্টৰ জন্ম হৈছিল ছাইটহিল, স্কটলেণ্ডৰ গ্লাছগোৰ এটা হাউছিং এষ্টেটত। তিনিজন ভাই-ভনীৰ ভিতৰত তেওঁৱেই সকলোতকৈ সৰু আছিল। তেওঁ সৰু হৈ থাকোঁতেই দেউতাকে পৰিয়ালটোক এৰি যায় আৰু তেওঁক সুৰাপান আৰু আসক্তিৰ সৈতে যুঁজ দি থকা একক মাতৃয়ে তেওঁক ডাঙৰ-দীঘল কৰে।\nফেশ্বন ডিজাইনিঙত কেৰিয়াৰ আৰম্ভ কৰিবলৈ ২৪ বছৰ বয়সত ষ্টুৱাৰ্ট নিউয়ৰ্ক চহৰলৈ যায়। ২০ বছৰ ধৰি তেওঁ কেলভিন ক্লেইন, ৰাল্ফ ল'ৰেন, বানানা ৰিপাব্লিক আৰু জেক স্পেডকে ধৰি কেইবাটাও ব্ৰেণ্ডত কাম কৰে। ডিজাইনিঙৰ কামৰ মাজে মাজে তেওঁ লিখা-মেলাৰ কামো কৰিছিল। উল্লেখযোগ্য যে তেওঁ তেওঁৰ প্ৰথমখন উপন্যাস লিখিবলৈ আৰম্ভ কৰিছিল বানানা ৰিপাব্লিকত জেষ্ঠ্য নিৰ্দেশক হিচাপে বাৰঘণ্টীয়া চিফ্ট কৰি থকাৰ সময়ত।\nপ্ৰথমখন উপন্যাস প্ৰকাশ হোৱাৰ আগতে তেওঁৰ বিভিন্ন লেখা দ্য নিউ ইয়ৰ্কাৰ আৰু লিটহাবত প্ৰকাশ হৈছিল।\nতেওঁৰ প্ৰথমখন উপন্যাস ছুঘী বেইনৰ বাবে মাৰ্গাৰেট বাছবি, লী চাইল্ড,সমীৰ ৰহিম, লেম চিচে আৰু ইমিলি উইলছনেৰে গঠিত এখন বিচাৰালয়ৰ দ্বাৰা ২০২০ চনৰ বুকাৰ বঁটা লাভ কৰে।\nষ্টুৱাৰ্টৰ দ্বৈত ব্ৰিটিছ আৰু আমেৰিকান নাগৰিকত্ব আছে। তেওঁ মানহাটনাৰ ইষ্ট ভিলেজত তেওঁৰ স্বামী মাইকেল কেৰি, যি হৈছে এগৰাকী গাগোচিয়ান গেলেৰীৰ কলা কিউৰেটৰ, লগত বাস কৰে।\nShuggie Bain: A Novel. প্ৰকাশক New York: Grove Press. 2020. ISBN 978-0-8021-4804-9. . UK, Picador.\n↑ 1.0 1.1 Millen, Robbie (15 September 2020). "Why Douglas Stuart's Shuggie Bain deserves to win the Booker prize". The Times. https://www.thetimes.co.uk/article/douglas-stuarts-shuggie-bain-truly-deserves-a-shot-at-the-booker-prize-9lfwgtzck। আহৰণ কৰা হৈছে: 29 October 2020.\n↑ Alter, Alexandra (23 October 2020). "How 'Shuggie Bain’ Became This Year's Breakout Debut" (en-US ভাষাত). The New York Times. ISSN 0362-4331. https://www.nytimes.com/2020/10/23/books/douglas-stuart-shuggie-bain.html.\n↑ Alter, Alexandra (23 October 2020). "How 'Shuggie Bain' Became This Year's Breakout Debut". The New York Times. https://www.nytimes.com/2020/10/23/books/douglas-stuart-shuggie-bain.html। আহৰণ কৰা হৈছে: 29 October 2020.\n↑ 4.0 4.1 Alter, Alexandra (19 November 2020). "Douglas Stuart Wins Booker Prize for 'Shuggie Bain'" (en-US ভাষাত). The New York Times. ISSN 0362-4331. https://www.nytimes.com/2020/11/19/books/booker-prize-winner-douglas-stuart-shuggie-bain.html.\n↑ "Douglas Stuart | The Booker Prizes". thebookerprizes.com. https://thebookerprizes.com/author/douglas-stuart। আহৰণ কৰা হৈছে: 24 November 2020.\n↑ Flood, Alison (19 November 2020). "Douglas Stuart wins Booker prize for debut Shuggie Bain". The Guardian. http://www.theguardian.com/books/2020/nov/19/douglas-stuart-wins-booker-prize-for-debut-shuggie-bain। আহৰণ কৰা হৈছে: 19 November 2020.\n↑ Shuggie Bain, The Booker Prizes website.\n↑ Allfree, Claire (15 September 2020). "The Booker Prize has abandoned Britain". The Daily Telegraph. https://www.telegraph.co.uk/books/booker-prize/booker-prize-has-abandoned-britain/। আহৰণ কৰা হৈছে: 29 October 2020.\n"https://as.wikipedia.org/w/index.php?title=ডগলাছ_ষ্টুৱাৰ্ট&oldid=301302"ৰ পৰা অনা হৈছে